Anhenun hedhun alhaa gothaai rape aai gulhuvumun Imran Khan hoonu fenah\nއަންހެނުން ހެދުން އަޅާގޮތާ ރޭޕްއާއި ގުޅުވުމުން އިމްރާން ހާން ހޫނުފެނަށް!\n07 އޭޕްރީލް 2021 - 21:46:59\nއަންހެނުން ހެދުން އަޅާގޮތާ ރޭޕްއާއި ގުޅުވުމުން ޕާކިސްތާނުގެ ބޮޑު ވަޒީރު އިމްރާން ހާނަށް ގިނަ ބައެއްގެ ފާޑުކިޔުން އަމާޒުވެއްޖެއެވެ.\nލައިވް ޓީވީ އިންޓަވިއުއެއްގައި އޮކްސްފޯޑުން ތައުލީމު ހާސިލްކުރެއްވި އިމްރާން ވިދާޅުވީ ފަހަކަށް އައިސް ޕާކިސްތާނުގައި ރޭޕްގެ މައްސަލަ އާދަޔާ ހިލާފަށް އިތުރުވެފައިވާ ކަމަށެެވެ. އަދި ރޭޕް މަދުކުރުމަށް އަންހެނުން ހަށިގަނޑު ނިވާ ކުރަންވެސް ބޮޑު ވަޒީރު އިމްރާން ނަސޭހަތްތެރިވި އެވެ.\nބޮޑުވަޒީރު އިތުރަށް ވިދާޅުވީ އަންހެނުންގެ ނަފްސު ރައްކާކުރުމަށް އައުރަ ނިވާކުރުން މުހިއްމު ކަމަށެވެ. އަދި އެންމެނަކީ އެމީހުން ނަފްސު ކޮންޓްރޯލް ކުރެވޭނެ ބައެއް ނޫން ކަމަށް ބޮޑުވަޒީރު އިމްރާން ވިދާޅުވިއެވެ.\nއިމްރާން ވަނީ ރޭޕްކުރަން ހިތްވަރު ލިބޭ ގޮތަށް ވާހަކަފުޅުދައްކަވާފަ ކަމަށް އެތައް ސަތޭކަ މީހުން ސޮއިކޮށް ނެރުނު އޮންލައިން ބަޔާނެއްގައި ބުނެފައިވެއެވެ.\nއަދި ރޭޕްކުރުމުން ކުށްވެރި ވާނީ ރޭޕް ކުރި މީހާ ކަމަށާއި އިމްރާންގެ ވާހަކަފުޅުން ރޭޕް އަނިޔާ ލިބޭ މީހާ ވެސް ކުށްވެރިވާ ގޮތަށް ސިފަވާ ކަމަށް އެބަޔާނުގައި ބުނެއެވެ. އޭގެ އިތުރުން ބަޔާނުގައި ބުނީ މުޖުތަމައުތެރޭ ރޭޕިސްޓުން ގިނަ ވަނީ ވެރިންގެ ފަރާތުން އެކަހަލަ ނާތަހުޒީބު ވާހަކަތައް އިވޭތީކަމަށެވެ.\nރޭޕާއި ދެކޮޅަށް މުޒަހާރާ ކުރަނީ\nޕާކިސްތާނުގެ ހިއުމަން ރައިޓްސް ކޮމިޝަން އިން ވަނީ ބޮޑުވަޒީރުގެ ވާހަކަތަކާ މެދު ކަންބޮޑުވުން ފާޅުކޮށްފައެވެ. އެ ކޮމިޝަނުން ބުނީ ރޭޕް އާ ގުޅޭ ގޮތުން އިމްރާން ދެއްކެވި ވާހަކަތަކުން ކުށް ކުރާ މީހުންނަށް އިތުރު ހިތްވަރެއް ލިބިގެންދާއިރު ރޭޕްގެ އަނިޔާ ލިބި ސަލާމަތްވެފަ ތިބި މީހުންނަކީ ކުށްވެރިން ގޮތުގައި ސިފަވާ ކަމަށެވެ.\nޕާކިސްތާނުގައި ރޭޕްގެ ޝިކާރަކަށްވާ މީހުންނާމެދު ކުށްވެރި ނަޒަރަކުން ބެލުމަކީ އާއްމު ކަމަކަށްވާއިރު، މަދު ފަހަރަކު ނޫނީ ރޭޕްގެ މައްސަލަތަކުގައި ސީރިއަސް ތަހުގީގެއް ކޮށްފައެއް ނުވެއެވެ.\nމިދިޔަ އަހަރު ޕާކިސްތާނުގަ ހިނގި ރޭޕް ކޭސްއެއްގައި ފުލުހަކު ރޭޕް ވިކްޓިމް އާ ދިމާލަށް ރޭޕްކުރަން މެދުވެރިވީ އެކަނި ދަންވަރު ގަޑީގަ ބޭރުގަ އުޅޭތީ ކަމަށް ބުނުމުން އެގައުމުގައި ވަނީ އެފުލުސް މީހާއާއި ދެކޮޅަށް މުޒާހަރާކޮށްފައެވެ.


"Yeh Rishta Kya Kehlata Hai" Ge Thari Karan Mehra Hayyarukohfi - Vaguthu\nސްޓަރ ޕްލަސްގެ އެންމެ ގިނަ ދުވަސްވީ ޑްރާމާތަކުގެ ތެރޭގައި ހިމެނޭ އެއް ޑްރާމާ "ޔޭ ރިޝްތާ ކިޔާ ކެހެލާތާ ހެ" ގެ ތަރި ކަރަން މެހެރީ، ޑްރާމާގައި ފެނިގެންދާ ރޯލުންނަމަ ނައިތިކް ސިންހާނިޔާ ހައްޔަރުކޮށްފި އެވެ.\nއިންޑިޔާގެ ނޫސްތަކުން ބުނާ ގޮތުގައި ކަރަން މެހެރީ ހައްޔަރުކޮށްފައި ވަނީ އޭނާގެ އަންހެނުން އަދި ފިލްމީތަރި ނިޝާ ރަވާލް ފުލުހަށް ހުށައަޅާފައިވާ މައްސަލައަކާއި ގުޅިގެންނެވެ.\nމުމްބާއި ފުލުހުންނާއި ހަވާލަދީ ނޫސްތަކުން ހާމަކުރާގޮތުގައި ކަރަން މެހެރީ ހައްޔަރު ކުރީ އޭނާގެ އަންހެނުން ނިޝާ ރަވާލް ފުލުހުންނަށް ހުށައަޅާފައިވާ ގެވެށި އަނިޔާގެ މައްސަލަ އަކާއި ގުޅިގެންނެވެ.\nމިހާރު ކަރަން މެހެރީ ހުރީ ގޮރެގައުން ޕޮލިސް ސްޓޭޝަންގައި އެވެ. މިމައްސަލައާއި ގުޅިގެން މެހްރާ ކޯޓަށް ގެންދިއުމަށް ހަމަޖެހިފައި ވަނީ މިއަދު އެވެ.\nމެހްރާ ހައްޔަރު ކުރުމާއި ގުޅޭ ގޮތުން އަދި މިހާތަނަށް އޭނާގެ ވަކީލުންގެ ފަރާތުން ވެސް މީޑިއާއަށް އެއްވެސް ބަހެއް ނުލިބެއެވެ.\nމުމްބާއި ފުލުހުން ބުނާގޮތުގައި ކަރަން މެހެރީ ނިޝާ ރަވާލްގެ މެދުގައި މައްސަލަތައް ޖެހިގެން އުޅޭތާ ދުވަސްތަކެއް ވަނީ ވެފައެވެ. ދެމީހުން ވަރީގެ މައްސަލަ ކޯޓަށްވެސް ހުށައަޅާފައިވާ ކަމަށް ރިޕޯޓްތައް ބުނެއެވެ.\nމިއީ ނިޝާ ރަވާލް މެހެރީ އާއި ދެކޮޅަށް ފުލުހަށް މައްސަލައެއް ހުށަހެޅި ފުރަތަމަ ފަހަރެވެ. މެހްރީ އާއި ރަވާލް ލޯބީގެ ގޮތުން ގުޅިގެން އުޅޭތާ އަހަރުތަކެއް ފަހުން ކައިވެނި ކޮށްފައި ވަނީ 2012 ވަނަ އަހަރުގައި އެވެ. އަށް އަހަރުވަންދެން ކައިވެނިކޮށް އެކީގައި އުޅުމަށްފަހު މިހާރު ވަރިވާން ނިންމާފައިވާއިރު ދެތަރީންގެ ހަތަރު އަހަރުގެ ފިރިހެން ކުއްޖެއްވެސް އެބަހުއްޓެވެ.\nޖޫން 2, 2021 17:07\nޔޭރިޝްތާ އޭ ބުނީމަ މަހީކުރީ މިހާރު އުޅޭ ފިރިހެން ކުއްޖާ ކަމަށް\nޖޫން 3, 2021 08:22\nއައްޗީޑި ތިހަރަ އަންހެން މީހާ ހީވަނީ ބޮބީ ޑާލިންގެ ހެން


Youth Championship: Maziya katuvaalumahfahu Eagles semi ah | Mihaaru\nއީގަލްސް އާއި މާޒިޔާ ކުޅުނު މެޗުގެ ތެެރެއިން.-- ފޮޓޯ: ހުސެން ވަހީދު/ މިހާރު\n12 ފެބުރުއަރީ 2019 - 08:58\nފަސް ޓީމު ވާދަކުރާ ގްރޫޕް ބީގެ އެއް ވަނަައިގައި އީގަލްސް އޮތީ ކުޅުނު ތިން މެޗުން ވެސް މޮޅުވެ ނުވަ ޕޮއިންޓާ އެކު އެވެ. ދެ ވަނައިގައި އޮތް ގްރީން ސްޓްރީޓްސް އަށް ތިން މެޗުން ލިބިފައިވަނީ ހަ ޕޮއިންޓެވެ. ތިން ވަނައިގައި އޮތް މާޒިޔާ އާއި ހަތަރު ވަނައިގައި އޮތް ކްލަބް އޭދަފުށި އަދި ފަސް ވަނައިގައި އޮތް ޔުނައިޓެޑް ވިކްޓަރީ އަށް ލިބިފައިވަނީ ތިން ޕޮއިންޓެވެ. ހުރިހާ މެޗެއް ހަމަވެ، މާޒިޔާ މިހާރު ވަނީ ކަޓައިފަ އެވެ.\nމި ގްރޫޕުގެ ސެމީ ފައިނަލުގެ އަނެއް ޖާގައަށް ވާދަކުރަނީ ގްރީން ސްޓްރީޓްސް، ކްލަބް އޭދަފުށި އަދި ޔުނައިޓެޑް ވިކްޓަރީ އެވެ. އެ ޖާގަތައް ކަނޑައެޅޭނީ މާދަމާ ކުޅޭ ގްރޫޕްގެ ފަހު މެޗުތަކަށް ފަހު އެވެ. މާދަމާ ހަވީރު އީގަލްސް ބައްދަލުކުރާނީ ގްރީން ސްޓްރީޓްސްއާ އެވެ. މާދަމާރޭ ކްލަބް އޭދަފުށި ކުޅޭނީ ޔުނައިޓެޑް ވިކްޓަރީއާ އެވެ.\nރޭގެ މެޗު ފަށައިގެން މެޗުގެ 16 ވަނަ މިނިޓްގައި މާޒިޔާގެ މުހައްމަދު ސާހިލް ޖެހި ބޯޅައެއް ދިޔައީ ދަނޑިކައިރިންނެވެ. އީގަލްސްގެ ކެޕްޓަން ހަސަން ރާއިފް (ހަންނަ) މެޗުގެ 23 ވަނަ މިނިޓްގައި އޭރިއާތެރެއިން ފޮނުވާލި ހަމަލާ މާޒިޔާގެ ކީޕަރު ހުސެއިން ޝަރީފް (ހުސެން) ވަނީ ހުއްޓުވައިފަ އެވެ.\nމާޒިޔާގެ ކުޅުންތެރިއަކު ކައިރިން އީގަލްސްގެ ހަންނަ (މ) ބޯޅަ ހިފައިގެންދަނީ. -- ފޮޓޯ: ހުސެއިން ވަހީދު/ މިހާރު\nއީގަލްސް އިން ކުރިއަށް ޖެހިގެން ގިނަ ވަގުތު މާޒިޔާ ހާފް ތެރޭގައި ކުޅުނު ނަމަވެސް ލަނޑު ޖަހާނެ މާ ހުސް ފުރުސަތުތަކެއް ތަނަވަސްނުކުރެވުނެވެ. ދެ ވަނަ ހާފުގެ 63 ވަނަ މިނިޓްގައި މާޒިޔާގެ އަހުމަދު ނާހިލް ކޯނަރަކުން ނަގައިދިން ބޯޅަ އެ ޓީމުގެ ހަސަން ނައްވާޝް ބޮލުން ޖެހި ނަމަވެސް ދިޔައީ ގޯލާ ސީދާނުވެ އެވެ.\nމި މެޗުގައި ފެނިގެންދިޔަ ހަމައެކަނި ގޯލު މެޗުގެ 74 ވަނަ މިނިޓްގައި ކާމިޔާބުކުރީ މި މުބާރާތުގައި މޮޅު ކުޅުމެއް ދައްކަމުން އަންނަ މުހައްމަދު އަޒުމޫން އެވެ. އޭނާ ހާފުގެ މެދުތެރެއިން ލިބުނު ބޯޅަ ހިފައިގެން އޭރިއާތެރެއަށް ވަދެ ވަނީ ގޯލުގެ ދުރު ކަނަށް ބޯޅަ އަމާޒުކޮށްލައިފަ އެވެ. ނަތީޖާ ހަމަހަމަ ކުރަން މާޒިޔާ އިން ގިނަ މަސައްކަތްތަކެއް ކުރި ނަމަވެސް ކާމިޔާބުވާ ގޮތެއްނުވި އެވެ.\nމާޒިޔާގެ ކޯޗު އަހުމަދު ސުޒޭރު (ކޮއްކޮ) ބުނީ ކުޅުންތެރިން ވަރަށް ބުރަކޮށް މަސައްކަތްކުރި ކަމަށާއި ދިމާވީ ލަނޑު ނުޖެހުމުގެ މައްސަލަ ކަމަށެވެ. އަދި މުބާރާތުގެ ފުރަތަމަ މެޗުން މޮޅުވުމަށް ފަހު ދެން ދިމާވީ އެންމެ ބޭނުންވި ހާލަތެއް ނޫން ކަމަށާއި އެންމެ ބޮޑު މައްސަލަ އަކީ މުބާރާތުގެ ޝެޑިއުލް ރޭވިފައިވާ ގޮތް ކަމަށެވެ. އަދި މި ގޮތަށް ދެ ދުވަހުން މެޗެއް ކުޅެގެން މި މުބާރާތުން ބޭނުންވާ މަގުސަދު ހާސިލްވެދާނެތޯ އެއީ އުފެދޭ ސުވާލެއް ކަމަށް ވެސް އޭނާ ބުންޏެވެ.\nމުބާރާތުގެ ސެމީ ފައިނަލުން މިހާތަނަށް ޖާގަ ހޯދާފައިވަނީ އީގަލްސްގެ އިތުރުން ގްރޫޕް އޭ އިން ޓީސީ ސްޕޯޓްސް ކްލަބާއި ދަ ގްރާންޑޭ އެވެ.\nއިތުރު ލިޔުންތައް ކްލަބް އީގަލްސް މާޒިޔާ ސ.ރ.ކ އެފްއޭއެމް ޔޫތު ޗެމްޕިއަންޝިޕް\nމާޒިޔާ އާއި އީގަލްސް ފައިނަލާ ގާތަށް


3 Rahshehgge Gondudhoh Himaayai Kurumuge Mashroou MTCC Aai Havaalu Kohffi ތިން ރަށެއްގެ ގޮނޑުދޮށް ހިމާޔަތް ކުރުމުގެ މަޝްރޫޢު އެމްޓީސީސީއާ ހަވާލުކޮށްފި – Huvadhoo News3Rahshehgge Gondudhoh Himaayai Kurumuge Mashroou MTCC Aai Havaalu Kohffi Huvadhoo News\nތިން ރަށެއްގެ ގޮނޑުދޮށް ހިމާޔަތް ކުރުމުގެ މަޝްރޫޢު އެމްޓީސީސީއާ ހަވާލުކޮށްފި\nތިން ރަށެއްގެ ގޮނޑުދޮށް ހިމާޔަތް ކުރުމުގެ މަސައްކަތް ކުރުމަށް އެމްޓީސީސީއަށް - ފޮޓޯ: ޕްލޭނިންގ މިނިސްޓްރީ\nތިން ރަށެއްގެ ގޮނޑުދޮށް ޙިމާޔަތްކުރުމުމުގެ މަޝްރޫޢު މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އާއި ޙަވާލުކޮށްފިއެވެ. މިއަދު ޕްލޭނިންގ މިނިސްޓްރީގައި އޮތް ރަސްމިއްޔާތެއްގައި މި އެއްބަސްވުންތަކުގައި ކުންފުނީގެ ފަރާތުން ސޮއިކުރެއްވީ ސީއީއޯ އާދަމް އާޒިމެވެ. އަދި މިނިސްޓްރީގެ ފަރާތުން ސޮއިކުރެއްވީ އެ މިނިސްޓްރީގެ ޕާމެނެންޓް ސެކެރެޓަރީ ޒީނިއާ އަހުމަދު ހަމީދެވެ.\nގޮނޑުދޮށް ހިމާޔަތް ކުރަން ހަވާލު ކުރި ރަށްތަކަކީ ބ.ކެންދޫ، ބ.ދަރަވަންދޫ އަދި ސ.ހިތަދޫއެވެ. މިގޮތުން ބ.ކެންދޫ ގޮނޑުދޮށް ހިމާޔަތްކުރުމުގެ މަޝްރޫއަކީ 39.9 މިލިއަން ރުފިޔާ ޚަރަދުކޮށްގެން ކުރިއަށްގެންދާ މަޝްރޫޢުއެކެވެ. މިމަޝްރޫޢޫގެ ދަށުން ގިރާ ސަރަހައްދު ހިމާޔަތްކުރުމަށް 17 ބްރޭކް ވޯޓަރ، 803 މީޓަރު ސަރަހައްދެއްގައި ޤާއިމްކުރުމަށް ވަނީ ހަމަޖެހިފައެވެ. އަދި 90 މީޓަރު ސަރަހައްދެއްގައި2ގްރޮއިން ޤާއިމްކުރުމާއި، 80 މީޓަރުގެ ރިވެޓްމަންޓް ޖެހުމާއި، 20 މީޓަރު ފުޅާ، 40 މީޓަރު ސަރަހައްދެއް ފުންކޮށް މޫދަށް އެރޭ ސަރަހައްދެއް ޤާއިމްކުރުންވެސް ހިމެނެއެވެ. މިއީ 1 އަހަރު ދުވަހުގެ ތެރޭގައި ނިންމާގޮތަށް ހަވާލުކުރި މަސައްކަތެކެވެ.\nއަދި ބ.ދަރަވަންދޫ ގޮނޑުދޮށް ހިމާޔަތްކުރުމުގެ މަޝްރޫއަކީ 22.1 މިލިއަން ރުފިޔާ ޚަރަދުކޮށްގެން ކުރިއަށްގެންދާ މަޝްރޫޢުއެކެވެ. މިމަޝްރޫޢޫގެ ދަށުން ގިރާ ސަރަހައްދު ހިމާޔަތްކުރުމަށް7ބްރޭކް ވޯޓަރ، 490 މީޓަރު ސަރަހައްދެއްގައި ޤާއިމްކުރުމަށް ވަނީ ހަމަޖެހިފައެވެ. އަދި 96 މީޓަރުގެ ރިވެޓްމަންޓް ޖެހުމާއި، އުތުފަރާތު ގޮނޑުދޮށް ވެލިއަޅައިގެން ތަރައްޤީކުރުންވެސް ހިމެނެއެވެ. މިއީ 180 ދުވަހުގެ ތެރޭގައި ނިންމުމަށް ހަވާލުކުރި މަޝްރޫޢޫއެކެވެ.\nޕްލޭނިންގ މިނިސްޓްރީން މައުލޫމާތު ދޭގޮތުގައި، މި ޕްރޮޖެކްޓްގެ ދަށުން ހިތަދޫގެ ހުޅަނގުފަރާތުން 570 މީޓަރގެ ސަރަހައްދެއްގައި ޖިއޯޓިއުބް ރިވެޓްމެންތެއް ގާއިމް ކުރާނެއެވެ. އަދި 15*50 މީޓަރުގެ ސަރަހައްދެއް ފުންކޮށް މޫދަށް އެރޭ ސަރަހައްދެއް ތަރައްގީ ކުރާނެ އެވެ. އަދި 100 މީޓަރުގެ ބޮޑުހިލައިގެ ބްރޭކްވޯޓާއެއް ގާއިމް ކުރާނެއެވެ. މި މަޝްރޫއުގެ އަގަކީ 11 މިލިއަން ރުފިޔާއެވެ.\nމި މަޝްރޫޢުތަކާއެކު ރަށްތަކަށް ދިމާވެފައިވާ ރަށްގިރުމުގެ މައްސަލައަށް ހައްލެއްލިބި މޫދަށް އެރޭ ޚާއްޞަ ސަރަހައްދެއް ޤާއިމްކުރެވިގެންދާނެއެވެ.


Niyaavi Emmen Ge Janaazaa Hanimaadhoo Gai - Vaguthu\nނިޔާވި އެންމެންގެ ޖަނާޒާ ހަނިމާދޫގައި\n2 އަހަރު ކުރިން ( އޮގަސްޓް 29, 2019 )\nޑިންގީ ބަނޑުންޖަހާލި ހާދިސާގައި މަރުވި މީހުންގެ ތެރޭގައި ހިމެނޭ ހަތަރު މީހެއް - ފޮޓޯ: މިހާރު\nމިއަދު މެންދުރު 12:00 ހާއިރު ހދ. ނޮޅިވަރަންފަރުން އެ އަތޮޅު ހަނިމާދޫއަށް ދަތުރުކުރި ލޯންޗެއް ބަންޑުން ޖަހާލައިގެން ހިނގި ހިތާމަވެރި ހާދިސާގައި ނިޔާވި އެންމެންގެ ޖަނާޒާ ހަނިމާދޫގައި ބާއްވާ ގޮތަށް ހަމަޖެހިއްޖެއެވެ.\nމިއަދު ހިނގި މި ހާދިސާގައި ނިޔާވެފައި ވަނީ ތިން އަންހެނަކާއި ފިރިހެނެއްގެ އިތުރުން އުމުރުން ތިން އަހަރުގެ އަންހެން ކުއްޖެކެވެ. މި މީހުންގެ ތެރޭގައި ކުޑަކުއްޖާ އާއެކު އެއް އާއިލާއެއްގެ ހަތަރު މީހަކު ހިމެނެއެވެ.\nއެނގިފައިވާ ގޮތުގައި މި ހާދިސާ ގައި ނިޔާވި މީހުންގެ ޖަނާޒާ ހަނިމާދޫގައި ކުރިޔަށްގެންގޮސް، އެރަށުގައި އެމީހުން ވަޅުލާން ނިންމާފައިވަނީ ކަނޑުގަދަވުމާއި ގުޅިގެންނެވެ. މައުލޫމާތު ލިބޭގޮތުގައި އެ މީހުންގެ ހަށިގަނޑުތައް ނޮޅިވަރަންފަރަށް ގެންދަން މަސައްކަތްކުރާ ހާލަތަށްވުރެ އެރަށުގެ މޫސުން ގޯހެވެ.\nމިއަދު ނިޔާވި މީހުންގެ އާއިލާގެ ފަރާތުން" ވަގުތު" އާއި ވާހަކަ ދެއްކި މީހަކު ބުނެފއި ވަނީ، ހަނިމާދޫގައި އެމީހުން ވަޅުލުމަށް ނިންމީ ނިޔާވި މީހުންގެ އާއިލާތަކުން އެގޮތަށް ބޭނުންވާތީ ކަމަށެވެ. އަދި އެމީހުންގެ އާއިލާގެ ގިނަ މީހުންތައް މިހާރުވެސް ހަނިމާދޫގައި އެބަތިބި ކަމަށާއި، އޭގެތެރެއިން ބައެއް މީހުންނަކީ ހަނިމާދޫގައި ދިރިއުޅޭ މީހުން ކަމަށްވެސް އޭނާ ބުންޏެވެ.\nމައުލޫމާތު ލިބޭގޮތުގައި ނޮޅިވަރަންފަރުން ގިނަ ބަޔަކު ދަނީ މި ހާދިސާ އާއި ގުޅިގެން އަދި، ނިޔާވި މީހުންގެ ޖަނާޒާގައި ބައިވެރިވުމަށް ހަނިމާދޫއަށް ދަތުރުކުރަމުންނެވެ. ނަމަވެސް މޫސުން ވަރަށް ބޮޑަށް ގޯސްވެފައި ވުމުން، އެފަރާތްތަކަށް ދަތުރުކުރުމުގައި ދަނީ ބޮޑެތި ހުރަސްތަކާއި ކުރިމަތިވަމުންނެވެ.\nމިއަދު ހިނގި މި ހާދިސާގައި ލޯންޗް ބަންޑުން ޖަހާލާފައި ވަނީ ހަނިމާދޫ ކަންމަތިންނެވެ. މި ޑިންގީ ބަންޑުން ޖަހާލާފައި ވަނީ މޫސުން ގޯސްވެ ކޮޅިގަނޑެއްގައި ޖެހިގެންނެވެ. ޑިންގީ ބަންޑުން ޖަހާލި ވަގުތު އެއިން ދަތުރުކުރި އެއްވެސް މީހަކު ލައިފްޖެކެޓް ނާޅައި ތިބިކަން ވެސް އެމްއެންޑީއެފް އިން ފާހަގަކޮށްފައި ވެއެވެ.\nމި ހާދިސާގައި ކަނޑުވި މީހުން މިހާރު ފެނިފައިވާއިރު، ސަލާމަތްވި މީހުންގެ ހާލަތާއި ގުޅޭ މައުލޫމާތެއް އަދި ލިބިފައެއް ނުވެއެވެ. އެ އެންމެންނަށްވެސް މިހާރު ދަނީ ހޮސްޕިޓަލުގައި ފަރުވާދެމުންނެވެ.\nލޯންޗް ގެއްލިގެން ރިޕޯޓުކޮށްފައި ވަނީ ނޮޅިވަރަންފަރުން ނައްޓާލިތާ އެތައް އިރެއްވީއިރުވެސް ހަނިމާދޫއަށް ލޯންޗު ނުގޮސް ލަސްވެފައި ވަނިކޮށް، އެއިން ދަތުރުކުރި މީހަކު ފަތާފައި ހަނިމާދޫއަށް އަރައި އެކަން އެންގުމުންނެވެ. އެ ހާދިސާގެ ރިޕޯޓު ލިބުނުތާ ގިނައިރެއް ނުވެ އެމްއެންޑީއެފް އިން ވަނީ ހާދިސާ ހިނގި ސަރަޙައްދުގައި ހަރަކާތްތެރިވެފައެވެ.\nހދ. އަތޮޅުގައި ދިހަ މީހުންނާއެކު ދަތުރުކުރަމުންދިޔަ ލޯންޗު ބަންޑުން ޖަހާލާފައި މިވަނީ، އެ ސަރަޙައްދަށް މޫސުން ގޯސްވެ، ރީނދޫ ސަމާލު (ޔެލޯ އެލާޓް) ނެރެފައި ވަނިކޮށެވެ.\nއޮގަސްޓް 29, 2019 17:12\nޚަބަރު ކިޔާފަ ހަމަ ރޮވެނީ. މާތްﷲ މަރުޙުމުންނަށް ސުވަރުގޭގެ ދާއިމީ ނިއުމަތް ދެއްވާށި. ޢާމީން\nއޮގަސްޓް 29, 2019 18:05\nޑިސްލައިކް މިކުރަނީ، މިހާރު ޝައިޠާނުމްވެސް ނޫސްތަކަށް ކޮމެންޓް ކުރަނީތަ؟\nއަންނި އެމްޑީޕީ ޔަހޫދީން\nއޮގަސްޓް 30, 2019 00:18\nބަލަ ކޮއްކޯ، މި ޤައުމުގައި ދިވެހި ޔަހޫދީން، މުނާފިޤުން، އިންސާނުންގެ ސިފައިގައި ތިބި ޝައިޡާނުން އެބަ އުޅޭ. އެމީހުންނަށް އަމާން ވެރިކަމެއް މިހާރު މިއޮތީ\nއޮގަސްޓް 29, 2019 17:39\nލައިފްޖެކެޓް އެޅުން ވަރަށް މުޙިއްމު. ޚާއްސަކޮށް ކަނޑުގަދައިރު ލައިފްޖެކެޓް އެޅުމުގެ މުޙިންމުކަން ބޮޑު.\nއޮގަސްޓް 29, 2019 20:06\nތީ މިއުޅޭ ޔާމީންގެ ރައްތަށް ހަދާފަ ޕުލޭން ކޮއްފަށް ވާގޮތުން ދިމާވި ހިތާމަށްވެރިކަމެއް ހަމަށް ކުރީގެ ގުންޑާ ސަރުކާރުން ޒިއްމާ ނަގަން ޖެހޭނެވެ.\nއޮގަސްޓް 29, 2019 23:36\nޢާއިލާތަކަށް ކެތްތެރިކަން ދެއްވާ ނިޔާވި ހުރިހާ މަރުހޫމުންގެ ފުރާނަތަކަށް ސުވަރުގޭގެ މަތިވެރި ނިޢުމަތް މިންވަރު ކުރައްވާށި. امين\nއޮގަސްޓް 29, 2019 23:45\nހިއްވަރުކުރާތި . މިއީ އިމްތިހާނެއް . މިއިމްތިހާނުން ފާސްވުމަށް ހުރިހާއެންމެންވެސް މަސައްކަތްކުރޭ . އަދި ޙާއްސަކޮށް އާއިލާ... މިއަދު ކަނޑަށް ޣަރާގުވެގެން ނިޔާވި އެންމެހާ ބޭފުޅުންނާއި އެތުއްތު ތުއްތު ކުއްޖާ ހިމެނެނ ޝަހީދުންް ގެތެރޭގައި.. އެބޭފުޅުންނަށް ސުވަރުގޭޭގެެެެެ މަތިވެރި ނިއުމަތް ދެއްވާށި ! އަދި އާއިލާ އަށް ކެތްތެރިކަން ދެއްވާށިި! ﷲ ވޮޑިގެންވަނީ ކެތްތެރިންނާއެކު. ☝☝☝އެކަލާނގެ އެއީ ކޮންމެ ކަމަކަށްވެސް ކުޅަދުންވަންތަަ ރަސްކަލާނގެ.އެއްވެސް ނަފްސަކަށް އެނަފްސަކަށް ނުއުފުލެވޭ ވަރުގެ ކަމެއް އެކަލާނގެ ނުޖައްސަވާނެ . އެކަލާނގެ އީ ނުހަނު އޯގާވެރިވަންތަ ރަސްކަލާނގެ . ނޯ ދެޓް ﷲ ސުބުހާނަހޫ ވަތަޢާލާ ޓެސްޓް ދަ ވަންސް ހީީ ލަވްސް ..ﷲއަކްބަރު . ﷲއަކްްބަރު.. ﷲ އަކްބަރު ???\nއޮގަސްޓް 30, 2019 07:38\nإنا لله وإنا إليه راجعون اللهم اغفر لها وارحمها وعافها و اعف عنها\nއޮގަސްޓް 30, 2019 09:16\nމިޚަބަރު ކީއިރު ލޮލުން ފެންނުހިކޭ ހަމަ ރޮވެނީ ކިތައްމެ ފަހަރަކު އެކި ނޫސްތަކުން މިޚަބަރު ކިޔޭ ދެރަވެގެންގޮސް ލަގޮޑި ފަޅައިގެން ދާވަރު ވަރުވެެޖެ. މަންމަ ބައްޕަ ދަރިފުޅު އަދި ދަރިފުޅުގެ ދަރިފުޅު. ދުނިޔޭގަ ތިބި މީހުންނަށް އިމްތިހާނެއް، މިފަދަ ކޮންމެ ކަމަކުން ލިބެނީ އިތުރު އިބުރަތެއް ދިބުޙާނަﷲ. ﷲެއަކުބަރު.


9 aharu ge kujjaa ah dhe beybe ge ithurun mamma ge loabiveriyaa ves jinsee aniyaakuraa kamuge thuhumathu! | Mihaaru\nކުޑަކުދިންނަށް ކުރާ އަނިޔާތަކާ ދެކޮޅަށް ހޭލުންތެރިކުރުވަން ހަދާފައިވާ ޕޯސްޓަރެއް. އުމުރުން ނުވަ އަހަރުގެ އަންހެން ކުއްޖަކަށް ޖިންސީ އަނިޔާ ކުރާ ކަމުގެ މައްސަލައެއް ވަނީ ފެންމަތިވެފައި.---\nނުވަ އަހަރުގެ ކުއްޖާއަށް، ދެ ބޭބެގެ އިތުރުން މަންމަގެ ލޯބިވެރިޔާ ވެސް ޖިންސީ އަނިޔާކުރާ ކަމުގެ ތުހުމަތު!\n19 މެއި 2019 - 14:17 45 comments\nމާލެ އިން ދެކުނުގެ ރަށެއްގައި ހިންގަމުން ދިޔަ އެ ނުބައި އަމަލްތަކުގެ މައްސަލަ ފުލުހުންނަށް ހުށަހެޅީ މި މަހުގެ 10 ވަނަ ދުވަހު އެވެ. ޖިންސީ އަނިޔާ ލިބުނު ކުޑަ އަންހެން ކުއްޖާ މިހާރު ހުރީ، މަންމަގެ ބެލުމުގެ ދަށުން ވެސް ގެންގޮސް، އެ ރަށުގެ އެހެން ބަޔަކާ ހަވާލުކޮށްފަ އެވެ.\nއެކަމަކު ރަށު މީހުން ބުނާ ގޮތުގައި އެ މައްސަލާގައި އެއްވެސް މީހަކު އަދި ހައްޔަރެއް ނުކުރެ އެވެ.\nއެ ރަށުން ވާހަކަ ދެއްކި މީހަކު "މިހާރު" އަށް ބުނީ ތިން ކުދިންގެ މަންމައަކީ އެ ރަށަށް އުފަން އެ ރަށުގައި އުޅެމުން އަންނަ މީހެއް ކަމަށެވެ. ކައިވެނި ރޫޅިފައިވާ އިރު ތިން ދަރިން ގެންގުޅެނީ އަންހެން މީހާ އެވެ.\nރަށުން ވާހަކަ ދެއްކި މީހާ ބުނި ގޮތުގައި ދެ ބޭބެގެ އިތުރުން އަންހެން ކުއްޖާއަށް ޖިންސީ ގޯނާކުރިކަމުގެ ތުހުމަތުކުރެވެނީ އޭނާގެ މަންމަ މިހާރު ރައްޓެހިވެގެން އުޅޭ އުމުރުން 65 އަހަރުގެ މީހާ އަށެވެ. ކުއްޖާގެ މަންމަ އާއި އެމީހާ ރައްޓެހިވެގެން އުޅޭތާ މިހާރު ތިން މަހެއްހާ ދުވަސް ވެދާނެ ކަމަށް ބައެއް މީހުން ބުނެ އެވެ.\n"އެކަމެއް ހިނގި ކަމަށް ވަނީ، ފިރިހެން މީހާގެ ކޮޓަރި ބަލަން ވާނެއޭ ކިއާފައި އެމީހާ ދިރިއުޅޭ ގެއަށް އަންހެން ކުއްޖާ ގެންގޮސްފައި،" އޭނާ ކިޔައިދިނެވެ.\nއެކަމަކު އެ ކުއްޖާ އަށް، އޭނާގެ 13 އަހަރާއި 16 އަހަރުގެ ދެ ބޭބެ ޖިންސީ އަނިޔާކުރިކަމުގެ ތުހުމަތުކުރެވުނަސް އެ ވާހަކަ ރަށު ތެރޭގައި މާ ބޮޑަށް ނުދެކެވޭ ކަމަށް އޭނާ ބުންޏެވެ.\nއެ ރަށުން ވާހަކަ ދެއްކި އެހެން މީހަކު ބުނީ އަންހެން ކުއްޖާ އަށް ޖިންސީ ގޯނާކުރާ ވާހަކަ ކިޔައިދިނީ މާލޭގައި ހުންނަ، މަންމަ ފަރާތުގެ ދައްތައަކަށެވެ.\n"ކޮންފަރެންސް ކޯލެއްގައި އެ އަންހެން ކުއްޖާ އާއި މަންމަ އާއި ދައްތައާ އެކި ވާހަކަތައް ދެއްކުމުގެ ތެރޭގައި ދައްތަގެ ސަމާލު ކަމަށް މިކަން އައީ،" އޭނާ ބުންޏެވެ.\nއެވަރުގެ ކުޑަކުއްޖަކަށް އޭނާގެ 18 އަހަރު ނުވާ ދެ ބޭބެއަކު ޖިންސީ އަނިޔާކުރާކަމުގެ އެއްވެސް ކަހަލަ މައްސަލައެއް މީގެ ކުރިން އެނގިފައެއް ނުވެ އެވެ. އެހެންކަމުން މިއީ ރާއްޖޭގައި ކުޑަކުދިންނަށް ކުރާ ޖިންސީ އަނިޔާގެ މުޅިން ތަފާތު މައްސަލައެއް ކަމަށް ބެލެވެ އެވެ.\nކުޑަކުދިން ހިމެނޭ ވަރަށް ނުބައި މައްސަލަތައް ދޭތެރެދޭތެރެ އިން ފެންމަތިވެ އެވެ. އެގޮތުން ދާދި ފަހުން ވަނީ 14 އަހަރުގެ އަންހެން ކުއްޖަކު، ނަހަލާލަށް ބަލިވެ އިނދެ ގޭގައި ވިހައި، ތުއްތު ދަރިފުޅު މަރުވުމުގެ ހާދިސާއެއް ހިނގައިފަ އެވެ. ގޭގައި އޭނާ ވިއްސަން އުޅުނީ އާއިލާގެ މީހަކާއި އޭނާގެ ލޯބިވެރިޔާ ކަމަށްވެ އެވެ. މި މައްސަލާގައި ކުއްޖާގެ ލޯބިވެރިޔާ ވަނީ ހައްޔަރުކޮށްފަ އެވެ.


Mi mas nimumuge kurin thilamaale bridge ge masakkaiy bayakaa havaalukuraanan: Raees - vNews.mv\nމިމަސް ނިމުމުގެ ކުރިން ތިލަމާލެ ބްރިޖުގެ މަސައްކަތް ބަޔަކާ ހަވާލުކުރާނަން: ރައީސް\nޠާހިރާ އަޒްހާރު 09 June 2021, 12:37\nމާލެއާއި ތިލަފުށި ގުޅާލުމަށް އަޅާ ބްރިޖުގެ އިވެލިއޭޝަން މަސައްކަތް ނިމި، ކުރިއަށް އޮތް2ހަފްތާ ތެރޭގައި ބަޔަކާ ހަވާލުކުރެވޭނެ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސާލިހު ވިދާޅުވެއްޖެއެވެ.\nރައީސް މިފަދައިން ވިދާޅުވީ އިއްޔެ ބޭއްވި ނޫސްވެރިންގެ ބައްދަލުވުމުގައި ނޫސްވެރިއަކު ކުރި ސުވާލަކަށް ޖަވާބުދެއްވައެވެ.\nރައީސް ވިދާޅުވި މާލެއާއި ތިލަފުށި ގުޅާދޭ ބްރިޖުގެ ޓެންޑަރ މިހާރު ބަންދުކޮށްފައިވާކަމަށެވެ. މިހާރު ކުރިއަށްދަނީ ބްރިޖުގެ އިވެލުއޭޝަން މަސައްކަތް ކަމަށާއި، މި މަސައްކަތް ވެސް އޮތީ ނިމުމާއި ގާތުގައި ކަމަށް ރައީސް ވިދާޅުވިއެވެ.\nއިވެލުއޭޝަން މަސައްކަތް ވެސް ވަރަށް އަވަހަށް ނިމި، ކުރިއަށް އޮތް2ހަފްތާ ތެރޭގައި ބަޔަކާ ހަވާލުކުރެވޭނެ ކަމަށް އުންމީދުކުރައްވާކަމަށް ރައީސުލްޖުމްހޫރިއްޔާ ވަނީ ވިދާޅުވެފައެވެ.\nރައިސް ވިދާޅުވީ ކޮވިޑް-19 ގެ މި ޕެންޑަމިކާއި ގުޅިގެން މަސައްކަތް ފެށުމުގައި ލަސްތަކެއް ކުރިމަތިވަމުންދާ ކަމަށެވެ. އިންޑިއާގައި ކޮވިޑްގެ ހާލަތު ގޯސްވެ އެގްޒިމް ބޭންކުގެ ބައްދަލުވުންތައް ނުބޭއްވި ދިއުމަކީ މި މަސައްކަތް ފެށުން ލަސްވާ ސަބަބެއް ކަމަށް ރައީސުލްޖުމްހޫރިއްޔާ ވިދާޅުވިއެވެ.\nމި ބްރިޖުގެ މަސައްކަތަކީ އިންޑިއާގެ އެގްޒިމް ބޭންކުގެ އެހީގައި ކުރިއަށްގެންދާ މަޝްރޫއެކެވެ. މި މަޝްރޫއު ހަވާލުކުރާނީ ވެސް އިންޑިއާގެ ކުންފުންޏަކާއެވެ.\nމީގެ އިތުރުން އެގްޒިމް ބޭންކުގެ އެހީގައި ގުޅީފަޅުގައި ކުރިއަށްގެންދާ ޕޯޓުގެ މަސައްކަތުގެ ވެސް ޑޮކިއުމެންޓް މަސައްކަތް މިހާރު ނިމިފައިވާކަމަށާއި، މި މަސައްކަތަށް އަދި ވެސް އިތުރު ބައެއް ހިއްކަންޖެހޭ ކަމަށާއި، މި މަސައްކަތަށް ފައިނޭންސް ރެއިޒް ކުރުމުގެ މަސައްކަތް ކުރިއަށްދާކަމަށް ރައީސުލްޖުމްހޫރިއްޔާ ވަނީ ވިދާޅުވެފައެވެ.\nގްރޭޓަރ މާލޭ ކަނެކްޓިވިޓީ މަޝްރޫއުގެ ދަށުން މާލެ ވިލިމާލެ ގުޅިފަޅު އަދި ތިލަފުށި ގުޅާލުމަށްވަނީ ނިންމާފައެވެ. މި ބްރިޖުގެ މަސައްކަތް ފެށުމުގެ ކުރިން ކުރަންޖެހޭ ސާވޭތަކުގެ މަސައްކަތް ކުރުމަށް ސަރުކާރުން ވަނީ ނެދަލެންޑުގެ ފުގްރޯ ނަމަކަށްކިޔާ ކުންފުންޏަކާ ހަވާލުކޮށްފައެވެ.\nވިޔަފާރި ރާއްޖެ ސިޔާސީ ރައީސް އިބްރާހިމް މުހައްމަދު ސޯލިހު


SAFF Championship Thahtaai Eku Photo Negun Addu Gai - Vaguthu\nސާފް ޗެމްޕިއަންޝިޕް ތަށްޓާއި އެކު ފޮޓޯ ނެގުން އައްޑޫގައި\nބަކާ އާއި އިއްބެ - ފޮޓޯ: ޕީއެސްއެމް\nސާފް ސުޒުކީ ކަޕް ދިވެހި ރާއްޖެ އިން ކާމިޔާބު ކުރުމާއި ގުޅިގެން އެޓީމުގެ އައްޑޫ އަށް ނިސްބަތްވާ ދެކުޅުންތެރިން އަދި ތަށްޓާއި އެކު ފޮޓޯ ނެގުމުގެ ފުރުސަތު އާންމުންނަށް ހުޅުވާލައިފިއެވެ.\nމިދިޔަ މަހު ބަންގްލަދޭޝްގެ ވެރި ރަށް ޑާކާ ގައި ކުރިޔަށް ދިޔަ ސާފް ސުޒުކީ ކަޕް ރާއްޖެ އިން ކާމިޔާބު ކުރީ އޭޝިޔާ ފުޓުބޯޅައިގެ ގަދަ ބާރު ކަމަށްވާ އިންޑިއާ، 1-2 ގެ ނަތީޖާ އަކުން ބަލި ކުރުމަށް ފަހުގައެވެ.\nމި ޓީމުގައި އައްޑޫ އަށް ނިސްބަތްވާ ދެ ކުޅުންތެރިން ހިމެނޭ އިރު، މިއަދު ހެނދުނުގެ ވަގުތެއްގައި ދެ ކުޅުންތެރިން ވެސް ވަނީ ތައްޓާއި އެކު އައްޑޫ އަށް އައިސްފައެވެ. ޗެމްޕިއަން ޓީމުގައި ހިމެނޭ މުހައްމަދު އާރިފް(ބަކާ) އަދި އިބްރާހިމް މަހުދީ(ހަބޭސް އިއްބެ) އަކީ ޓީމުގައި މުހިންމު ދައުރެއް އަދާ ކޮށްފައިވާ ދެ ކުޅުންތެރިންނެވެ. ހަބޭސް އިއްބެ ފައިނަލް މެޗުގައި ލަނޑެއް ކާމިޔާބު ކޮށްފައި ވާއިރު ބަކާ އަކީ މި ޓީމުގައި ސާފް ޗެމްޕިއަންޝިޕް ދެފަހަރު ކާމިޔާބު ކުރި ދެ ކުޅުންތެރިންގެ ތެރޭގައި ހިމެނޭ ކުޅުންތެރިއެކެވެ.\nހަބޭސް އިއްބެ އާއެކު ސާފް ޗެމްޕިއަންޝިޕް ތައްޓާއި އެކު ފޮޓޯ ނެގުން މިއަދު ހަވީރު ސ.ފޭދު ސްކޫލުގައި އޮންނާނެއެވެ. އަދި ބަކާ އާއެކު ޗެމްޕިއަން ޓްރޮފީ އާއި އެކު ފޮޓޯ ނެގުން އޮންނާނީ މާދަމާ ހަވީރު 16:00 އިން 18:00 އަށް ސ.ހިތަދޫ ސްކޫލުގައެވެ.\nއާއްމުންނަށް ފޮޓޯ ނަގަން ހުޅުވާލާފައި ވާއިރު ހުރިހާ ބޭފުޅުން ވެސް ގައުމީ ޓީމު ރަމްޒު ކޮށްދޭ ފަދަ ރަތް ކުލައިގެ ހެދުމެއް ލައިގެން ދިޔުމަކީ މި އިވެންޓް އިންތިޒާމު ކުރާ ފަރާތް ތަކުގެ ވަރަށް ބޮޑު އެދުމެކެވެ.\nއޮކްޓޯބަރ 16, 2018 12:49\nދެކޮޅު ހެދި ދެމީހުން ވެސް އެއްބަސްވީ ތާއެވެ؟


Fiyavalhu alhaafa hunnaanee Council thakaai nubehey kan kamugai garaaru nereythee: LGA\nރައްޔިތުން މަޖިލީހުގެ ލާމަރުކަޒީ ކޮމެޓީގައި އެލްޖީއޭގެ މެންބަރުން -- ފޮޓޯ / މަޖިލިސް\nކައުންސިލުތަކާއި ކައުންސިލަރުންނަށް ފިޔަވަޅު އަޅާފައި ހުންނާނީ ނުބެހޭ ކަންކަމާއި ބެހޭތީ: އެލްޖީއޭ\nކައުންސިލްތަކާއި ކައުންސިލަރުންނަށް ފިޔަވަޅު އަޅާފައި ހުންނާނީ އެމީހުންނާއި ނުބެހޭ ކަންކަމުގައި ގަރާރު ނެރުމުގެ ސަބަބުން ކަމަށް ލޯކަލް ގަވަރުމަންޓް އޮތޯރިޓީ (އެލްޖީއޭ)އިން ބުނެފިއެވެ.\nރައްޔިތުން މަޖިލީހުގެ ލާމަރުކަޒީ ކޮމެޓީގައި މިއަދު އެލްޖީއޭ ހާޒިރުކޮށް މެންބަރުން ކުރެއްވި ސުވާލުތަކަށް ޖަވާބު ދެއްވަމުން އެ އޮތޯރިޓީގެ ބޯޑު މެންބަރު އާމިރު އަލީ ވިދާޅުވީ ވަކި ކަމެއް އޮންނާނެ ގޮތް ކަމަށް ސަރުކާރުން ކަނޑައަޅާ ކަންކަމުގައި ވެސް ކައުންސިލުތަކުން ދެކޮޅު ހަދާފައި އެބަހުރި ކަމަށެވެ. އަދި ވިދާޅުވީ ދައުލަތުން ބުނާ ކަންކަމާއި ސީދާ ދެކޮޅަށް ބައެއް ކައުންސިލުތަކުން މަސައްކަތް ކޮށްފައިވާ ކަމަށެވެ.\nއެ ސުވާލަށް ޖަވާބުދެއްވަމުން އެލްޖީއޭގެ ބޯޑު މެމްބަރު އާމިރު އަލީ ވިދާޅުވީ ކައުންސިލުތަކުގައި ވަކި ޕާޓީއެއްގެ މެޖޯރިޓީ އޮވެފައި ދައުލަތް ހިންގަން އެހެން ޕާޓީއެއް އޮތުމުން ދަތިތަކެއް ދިމާވާ ކަމަށެވެ.\n" ހަމަ ކައުންސިލަރަކު ތެދުވެލާފައި ކައުންސިލު ލެޓާ ހެޑުގައި މި ނެރެނީ ތި ގަބޫލެއް ނުކުރަމޭ ތިމަންނަމެންނެއް،" އެލްޖީއޭގެ ބޯޑު މެމްބަރު އާމިރު ވިދާޅުވިއެވެ.\nއާމިރު ވިދާޅުވީ ބައެއް ކަހަލަ ދުވަސްތައް ސަރުކާރުން ބައެއް ރަށްރަށުގައި ފާހަގަކުރުމަށް ނިންމުމުން އެ ނިންމުންތަކާއި ދެކޮޅަށްވެސް ބައެއް ކައުންސިލުތަކުން މީގެކުރިން މަސައްކަތް ކޮށްފައިވާ ކަމަށެވެ.\nއާމިރު ވިދާޅުވީ އެހިސާބަށް ކަންތައްތައް ދިއުމުން އެލްޖީއޭއިން ކައުންސިލުތަކާއި ކައުންސިލަރުންނަށް ފިޔަވަޅު އަޅާފައި ހުންނާނެ ކަމަށެވެ.\nއަދި ފިޔަވަޅު އަޅާފައި ހުންނާނީ ކައުންސިލުތަކާއި ނުބެހޭ ކަންކަމުގައި ގަރާރުތައް ނެރުމުން އެ ގަރާރުތައް ބާތިލު ކުރުމަށް އެންގުމުންވެސް އެކަން ކައުންސިލުތަކުން ނުކުރުމުން ކަމަށެވެ.\n"އެ ކައުންސިލުގެ މެންޑޭޓުގައި ނުހިމެނޭ ކަމެއްގެ މައްޗަށް އެ ކައުންސިލުން ގަރާރު ނުނެރޭށޭ. ހަމަ ތިބެލާފަ ގަރާރެއް ނެރިދާނެ މިވެނި މިނިސްޓަރަކު ކަމަކު ނުދެޔޭ،" އާމިރު ވިދާޅުވިއެވެ.\nއާމިރު ވިދާޅުވީ ސަރުކާރުން ކުރާ ކަންތައްތަކަށް ހުރަސް އަޅައި ސަރުކާރަށް ހިދުމަތްތައް ނުދެވޭ ވަރަށް ކައުންސިލުތަކުން އޭރު ގަރާރު ނެރެމުން ދިޔަ ކަމަށެވެ. އެހެންވެ އެހިސާބަށް ކަންތައް ދިއުމުން ކައުންސިލާ ނުބެހޭ ކަންކަމުގައި ގަރާރު ނުނެރެން ކައުންސިލުތަކަށް އެންގި ކަމަށް އާމިރު ވިދާޅުވިއެވެ.\nއެލްޖީއޭގެ ރައީސް އަދި ހޯމް މިނިސްޓަރު އިމްރާން އަބްދުﷲ ވެސް ބައިވެރިވެވަޑައިގެންނެވި މި ބައްދަލުވުމުގައި އާމިރު ވިދާޅުވީ ދައުލަތަށް މަސައްކަތް ކުރުމަށް ދަތިވާ ވަރަށް ބައެއް ކައުންސިލުތަކުން މީގެކުރިން މަސައްކަތް ކޮށްފައިވާ ކަމަށެވެ.\nރަސްމީ ދަތުރެއްގައި ޑިފެންސް ޗީފް ތައިލެންޑަށް ފުރާވަޑައިގަންނަވައިފި


ބޯހިޔާވަހިކަމަށް އެދި ފޯމު ހުށަހަޅާފައިވާ ޝަރުޠުހަމަވާ އެންމެހައިފަރާތްތަކަށް 2016 ގެނިޔަލަށް ބޯހިޔާވަހިކަން ލިބި ބޯހިޔާވަހިކަމުގެ ދަތިކަން މިރާއްޖެއިން ޙައްލުވެގެންދާނެ – Maldivian Democratic Party\nބޯހިޔާވަހިކަމަށް އެދި ފޯމު ހުށަހަޅާފައިވާ ޝަރުޠުހަމަވާ އެންމެހައިފަރާތްތަކަށް 2016 ގެނިޔަލަށް ބޯހިޔާވަހިކަން ލިބި ބޯހިޔާވަހިކަމުގެ ދަތިކަން މިރާއްޖެއިން ޙައްލުވެގެންދާނެ\nރާއްޖޭގެ އާބާދީގެ 3/1 ދިރިއުޅެމުން އަންނަ މާލޭ ސަރަޙައްދު ގައި ކުރިމަތިވެފައިވާ ތޮއްޖެހުމުގެ މައްސަލައާ ބޯހިޔާވަހިކަމުގެ މައްސަލަ 2016ގެ ނިޔަލަށް ޙައްލުވެގެންދާނޭ ކަމަށް ރާއްޖޭގެ ޢިއްޒަތްތެރި ރައީސުލް ޖުމްހޫރިއްޔާ\nއެވަނީ ވިދާޅުވެފައެވެ. މިރާއްޖޭގެ ރައްޔިތުން އަޒުހަރުން ކިޔަވާވިދާޅުވެގެން ރާއްޖެވަޑައި ގެން ހުންނެވި ބޮޑުވެގެންވާ ދަންނަ ބޭކަލަކު ރައީސަކަށް ހަމަޖެއްސީ ކޮންކަމެއް ކޮށްދެއްވާނަމޭ ވިދާޅުވެގެން ތޯއެވެ؟\nބަނގުރަލާ އޫރުމަހުން މިގައުމުސަލާމަތް ކޮށްދޭނަމޭ އެ ދަންނަ ކަލޭފާނު ވިދާޅުނުވޭތޯއެވެ. މިގައުމުގެ ދީނީ ހޭލުންތެރިކަން އިތުރުކޮށް މިރާއްޖޭގައި ދީނީ ހައްދުތައް ގާއިމްކޮށް ދެއްވާނޭކަމަށް ވިދާޅު ނުވޭތޯއެވެ. ސުވާލަކީ އެއިން އެއްވެސް ކަމެއް ވެއްޖެތޯއެވެ. 30 އަހަރު ވީއިރު ގައުމުގެ ޙާލަތު އޮތީ އިހުނަށްވުރެ ނުބައިވެ އިސްލާމްދީން ބަލިކަށިވެ ޢަދުލު އިންޞާފް ގެއްލި އިންސާނުން ޙައިވާނުންގެ ދަރަޖައަށް ވެއްޓިފައެވެ.\nއަނެއް ސުވާލަކީ ޒިންމާ އުފުލާނީ ކާކު ތޯއެވެ. މިރާއްޖެ އެހެން ދީންތަކަށް ހުޅުވާލި އަނިޔާވެރި ކަލޭގެ ޝަރީޢަތުގެ ކުރިމަށްޗަށް ޙާޒިރުކުރުމަށްޓަކާ ރައްޔިތުން ކުރަންވީކަމަކީ ރާއްޖޭގެ އެންމެހައި ކޯޓުތަކުގައި ތަޅުއަޅުވާ އެތަންތާގައި ތިބި މައުމޫނުގެ ވިސްނުމަށް ތަބަޢަވާ އެންމެން ބޭރުކޮށް ކިޔަވައިގެންތިބި ޒުވާނުންނަށް އެފުރުޞަތު ހޯދައި ދިނުމެވެ. މިރާއްޖޭގެ ހަމަޖެހުމާ އަމާންކަން ގާއިމްކުރެވޭނީ މިރާއްޖެ ފަނާކުރި މައުމޫނީން ޝަރީޢަތުގެ ކުރިމަށްޗަށް ޙާޒިރުކޮށް އެބައިމީހުން ހިންގާފައިވާ ޖަރީމާތަކުގެ ޙައްގު އަދަބު ދެވިގެންނެވެ.\nލޮބުވެތި ރައްޔިތުންނޭ! ހޭއަރާށެވެ.\nމިސަރުކާރާ ބައިޢަތުހިފައިގެން ތިބި ޙައްދުފަހަނަ އަޅާފައިވާ ލާދީނީ ޖަމާޢަތް މިސަރުކާރުގެ ޚޯލިޝަނުން ވަކިވި ވަކިވުމަކީ ރައްޔިތުންގެ ނަޞީބެވެ. އިސްލާމްދީނަކީ ސުލްހައިގެ ދީނެވެ. އިސްލާމްދީނަކީ ކަނޑީގެ ދީނެއްނޫނެވެ. މަޝްވަރާގެ ރިވެތި އުޞޫލްތަށް ގާއިމްވެފައިވާ މަތިވެރި ދީނެވެ. މުސްލިމުންގެ މެދުގައި ފިތުނަފަސާދަ އުފައްދާ ދީނެއް ނޫނެވެ.\nކަން އޮތީ މިހެންކަމަށް ވީހިނދު މިރާއްޖޭގެ ހަމަޖެހުމާ އިސްތިގްލާލަށް ބަޔަކު އަރައިގަނެ މިރާއްޖޭގެ ދީނީ ވަޙުދަތު ނަގާލަން އުޅޭ އުޅުމަށް ތިޔަ ބޭފުޅުން މަރުޙަބާ ކިޔާނަނަތޯ ސުވާލުކުރަމެވެ. ތުނބުޅި ދިގުކޮށްފައި ހުއްޓަސް ދަންނަބޭކަލަކަށް ނުވާނެއެވެ. މިރާއްޖޭގެ ކަންކޮޅުތަކުގައި ތިބި ދިވެހި އަފްރާދުން ބިކަޙާލުގައި ޖައްސައިގެން މާލެ ހިމެނޭ ސަރަޙައްދަށް ޖަމާ ކުރުވި މައުމޫނުގެ އޯޑަރަށް އަނެއްކާވެސް މިގައުމު ސުންނާފަތި ކުރުމަށް ޙައްދުފަހަނަ އަޅާފައިވާ ލާދީނީ ބަޔަކާ ގުޅިގެން ބުރުމާ ގާސިމް އެދަނީ މަސައްކަތް ކުރަމުންނެވެ.\nލިބުވެތި ރައްޔިތުންނޭ! ހޭއަރާށެވެ.\nމިސަރުކާރަކީ ކޮށްފައިވާ ހުވަޔާ ޚިލާފް ވާނޭ ސަރުކާރެއްނޫނެވެ. މިސަރުކާރުގެ މާޒީވެދިޔަ3އަހަރު ގެ ތެރޭގައި މުޅިރާއްޖެ އަށް ގެނެސްދީފައި ތަރައްގީ މީގެ 100 އަހަރާ ނުބައްދަލެވެ. ރައްޔިތުންނަށް ގެއްލިގެން ދިޔަ 30 އަހަރު އެންމެ ތިން އަހަރުން ހޯދައެއް ނުދެވޭނެއެވެ. ދުނިޔެ އެންމެ ކުރިއަރާދިޔަ ރަންޒަމާނުގެ ތެރޭގައި 30 އަހަރުގެ ވެރިކަމެއް ނިމިގެން ދިޔައިރު ބޭރުގައުމެއްގެ އެންމެ ސިޓީ އަކަށްވުރެ މީސްކޮޅު މަދު މިރާއްޖޭގެ ރައްޔިތުންނަށް ބޭނުންވާ އަސާސީ ޙައްގުތަށް ފުރިހަމަކޮށް ނުދެވުނު ބަޔަކާ ގުޅިގެން މިރާއްޖެ އަނެއްކާވެސް ފަހަތަށް އެނބުރެން ތިޔަބޭފުޅުން ރުހޭނަންތޯއެވެ.\nމިރާއްޖޭގައި ކުރާ ކުށްތަކަށް ބަލާއިރު ބޯހިޔާވަހިކަމާ ގުޅިފައި ނުވާ އެއްވެސް މައްސަލައެއް ނެތްކަމީ ގައުމު ނުހިންގި ކޮޅުން އަޅާފައިވާ ކަމުގެ ލާމަސީލު ހެއްކެކެވެ. އެހެންކަމާއެކު މިސަރުކާރު އައީ މިހުރިހާ ކަންކަން ރައްޔިތުންނާ ނުހަނު ގާތުން ބަލާ މިކަންކަން ޙައްލުކޮށް އުފާވެރި އަނެއް ދިވެހިރާއްޖެ އަކަށް ދިވެހިން ގޮވައިގެން ގޮސް މިނިވަން އުފާވެރި ފާގަތި މުސްތަގްބަލެއް ދިވެހީންނަށް ހޯދައި ދިނުމުގެ މަތިވެރި މަގްޞަދުގައެވެ. މިސަރުކާރު ރައްޔިތުންނަށް ގެއްލިއްޖެ ނަމަ ލޮލުން ކަރުނަ ހިކޭނެ ހަމައެކަނި ބަޔަކަށްވާނީ މައުމޫނުގެ ޢައުވާނުންނެވެ.\nމަގުމައްޗަށް ނުކުމެގެން ވެރިކަން ވައްޓާލެވުނު ޒަމާން މާޒީވެ ހިގައްޖެއެވެ. އެއީ މާޒީވެ ގޮސްފައިވާ މުސްކުޅި ވިސްނުމެކެވެ. މިއަދަކީ އެއަށްވުރެ މާތަހުޒީބް އަދި ވެރިކަމުގެ ފަރާތުގައި ބާރުވެސް ހުރި ދުވަހެވެ. މަގުމަށްޗަށް ނުކުމެ ތަންތަނުގާ ހުޅު ޖަހާ ރައްޔިތުންގެ ބޮލަށް ގާއުކައިގެން ވެރިކަން ފުރޮޅާލެވުނު ޒަމާން މާޒީވެ ހިގައްޖެއެވެ. ބޯހިޔާވަހިކަން ރައްޔިތުންނަށް ހޯދައި ދިނުމަކީ އެއިރެއްގައި އޮންނަ ސަރުކާރެއްގެ ވާޖިބެކެވެ. ކަން މިހެން ހުރުމާއެކު މިސަރުކާރުގެ އަމާޒަކީ ރައްޔިތުންނަށް ވެފައިވާ ވަޢުދު ފުއްދާ ދިނުމެވެ، އަދި އަމާން ކަންމަތީގައި މިގައުމު ބޭއްވުމަކީވެސް މިސަރުކާރުގެ ވާޖިބެކެވެ.


19 ވަނަ ރައްޔިތުންގެ މަޖިލީހުގެ އިންތިޚާބުގެ ގަލޮޅު ދެކުނު ދާއިރާގެ ރަސްމީ ނަތީޖާ\n19 ވަނަ ރައްޔިތުންގެ މަޖިލީހަށް މެންބަރުން އިންތިޚާބު ކުރުމަށްޓަކައި، 2019 އެޕްރީލް 06 ވީ ހޮނިހިރު ދުވަހު ބޭއްވި ރައްޔިތުންގެ މަޖިލީހުގެ އިންތިޚާބުގެ ގަލޮޅު ދެކުނު ދާއިރާގެ ރަސްމީ ނަތީޖާ މި ދަންނަވަނީއެވެ.\nއަޙްމަދު ޢާޡިމް، ގ. ވޯރކްހައުސް، މާލެ\nއަޙުމަދު އަސްޢަދު، ގ.މާލެ ހިޔާ 5-03 11/ މާލެ\nއާމިނަތު ނާދިރާ، ގ. ޒަމާނީޤުލްޝަން، މާލެ\nމިރްފަތު އިސްމާޢީލް ޝަފީޤު، ގ. ތުނަ، މާލެ\nޢަބްދުﷲ ނަވާޒު، ގ. އޮޅުފަޅު، މާލެ\nމީކާއީލް އަޙްމަދު ނަސީމް، ހ. ސްވޯރޑް، މާލެ\nވީމާ، މި އިންތިޚާބުގެ ރަސްމީ ނަތީޖާގައިވާ ގޮތުން، 19 ވަނަ ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ ގޮނޑިއަށް، އެމް.ޑީ.ޕީގެ ފަރާތުން ކުރިމަތިލި، މާލެ، ހ. ސްވޯރޑް، މީކާއީލް އަޙްމަދު ނަސީމް އިންތިޚާބުވެއްޖެކަން ޢާންމުކޮށް އެންގުމަށްޓަކައި އިޢުލާން ކުރަމެވެ.\nޕަބްލިޝްކުރި ގަޑި: 0416


SunOnline: mahuge baavaiythah keun madhukurumun sihhathah faidhaa libeykan engeytha?\nމަހުގެ ބާވަތްތައް ކެއުން މަދުކުރުމުން ސިއްހަތަށް ފައިދާ ލިބޭކަން އެނގޭތަ؟\nފާޠިމަތު ރާޔާ ރައޫފް 26 Nov 2021, 08:54\nމަހުގެ ބާވަވްތައް ގިނައިން ކެއުމަކީ ރަނގަޅުކަމެއް ނޫން ކަމެއް ކަމުގައި ގިނަ ފަރާތްތަކަށް އަޑުއިވިފައި އޮވެދާނެއެވެ. އެއީ ބޯދާ ވާހަކަތަކެއް ކަމަށް ބަޔަކު ގަބޫލުކުރި ނަމަވެސް އެއީ އޭގެ ފަހަތުގައިވާ ހަގީގީ ސަބަބުތަކަކަށްޓަކައި ދެކެވޭ ވާހަކަތަކެކެވެ. އޭގެ ސަބަބުން ލިބޭ ގެއްލުންތަކުގެ ވާހަކަ ބޭއްވުމަށްފަހު ފައިދާތަކަށް ބަލައިލަމާހެއްޔެވެ؟\nމަހުގެ ބާވަތްތައް ކެއުން މަދުކުރުމުން ނުވަތަ ކެއުން ހުއްޓާލުމުން ތަފާތު ބަލިތަކުން ސަލާމަތްވުމުގެ އިތުރުން ސިއްހީ ދުޅަހެޔޮކަން އިތުރުކޮށްދެއެވެ. ނަމަވެސް މިކަންކަން ބިނާވެގެންވާނީ މަހުގެ ބާވަތްތައް އެމީހަކު ބޭނުންކުރަމުންދާ މިންވަރަށެވެ.\nއާންމު ދިރިއުޅުމުގައި ބޭނުންކުރެވޭ ގިނަ ކާނާތަކުގައި މަހުގެ ގިނަ ބާވަތްތައް އެކުލެވިގެންވެއެވެ. އަދި ބައެއް ކާނާތަކުގައި މަސް އެކުލެވިގެންވަނީ މަދު މިންވަރަކަށެވެ. އެފަދަ ކާނާތަކުން ހަށިގަނޑަށް ބޮޑެތި ފައިދާތައް ލިބެއެވެ.\nވެޖިޓޭރިއަނުން ނުވަތަ މަހުގެ ބާވަތްތައް ނުކައި، ހަމައެކަނި ތަރުކާރީއާއި މޭވާ ކައި މީހުން ހިތުގެ ބަލިތަކުންނާއި ކެންސަރު ބަލިން ރައްކާތެރިކޮށްދޭ މިންވަރު ބޮޑު ކަމަށް ދިރާސާތަކުން ދައްކައެވެ.\nތަފާތު ދިރާސާތަކުގެ އަލީގައި ގިނަ ޑައިޓިޝަނުން ލަފާދޭގޮތުގައި އަވަހަށް ބަރުދަން ލުއިކުރަން ބޭނުންނަމަ މަހުގެ ބާވަތްތައް ކެއުން މަދުކޮށް، މޭވާއާއި ތަރުކާރީ ނުވަތަ ފަތްޕިލާވެލީގެ ޑައިޓެއް ކުރިއަށް ގެންދިޔުން ރަނގަޅެވެ. އަދި އެފަދަ ޑައިޓްތަކުން ލޭގެ ހަކުރު ރަނގަޅު މިނެއްގައި ބެހެއްޓުމަށް އެހީތެރިވެދެއެވެ.\nދެހާސް ސަތާރަ ވަނަ އަހަރު ކޮށްފައިވާ ދިރާސާއެއްގައި ބުނާގޮތުން ތަރުކާރީއާއި ފަތްޕިލާވެލީގެ ޑައިޓް ކުރިއަށް ގެންދިޔަ ފަރާތްތަކުގެ ބަރުދަން، 18 ހަފުތާ ތެރޭގައި މަހުގެ ބާވަތްތައް ހިމަނައިގެން ޑައިޓް ކުރި މީހުންނަށްވުރެ ލުއިވެފައި، ނަތީޖާ ރަނގަޅެވެ.\nމަހުގެ ބާވަތްތައް ކެއުން މަދުކޮށް، ކެއުމުގައި މޭވާއާއި ތަރުކާރީއާއި ފަތް ހިމެނުމުން ހިތުގެ ދުޅަހެޔޮކަން އިތުރުކޮށްދިނުމަށް އެހީތެރިވެދެއެވެ.\nގިނަ ޑޮކްޓަރުން ވިދާޅުވާގޮތުގައި މަހުގެ ބާވަތްތަކަކީ ގިނަ އަދަދަކަށް ފެޓްސް ނުވަތަ ސަރުބީ ހިމެނޭ ބާވަތްތަކެވެ. ހަށިގަނޑުގައި ސަރުބީ އިތުރުވާނަމަ ހިތުގެ ދުޅަހެޔޮކަމަށް ބުރޫއަރައި، ހިތުގެ ބަލިތަކަށް ދައުވަތުދެވެއެވެ. އެހެންކަމުން ރަނގަޅު ގޮތަކީ މަސްކެއުން ހުއްޓައިލުން ނުވަތަ މަހުގެ ބާވަތްތައް ކެއުން މަދުކުރުމެވެ.\nމަހުގެ ބާވަތްތަކުން ދުރުހެލިވެ މޭވާއާއި ތަރުކާރީ ކެއުން ގިނަކުރާނަމަ ހަށިގަނޑަށް ގިނަގުނަ ފައިބާ އަދި މިނެރަލް ލިއްބައިދޭނެއެވެ. ފައިބާގެ ސަބަބުން ހަށިގަނޑުގައިވާ ފައިދާހުރި ބެކްޓީރިއާއަށް ދިރުންދޭނެއެވެ.\nރަތްކަން ގަދަ މަހުގެ ބާވަތްތައް ހޮޓް ޑޯގް، ބޭކަން ފަދަ ދިލަޖައްސާފައި ހުންނަ މަހުގެ ބާވަތްތައް ބޭނުންކުރާ މިންވަރު އިތުރުވާނަމަވެސް ކެންސަރު ޖެހުމުގެ ފުރުސަތު ބޮޑުވެއެވެ. ހާއްސަކޮށް އުރަމަތީގެ ކެންސަރާއި ލޭގެ ކެންސަރު ޖެހުމަށް މަގުފަހިވެއެވެ.\nދުވަހުގެ ކެއުމުގައި މަހުގެ ބާވަތްތައް ކެއުން މަދުކުރުމަށް ގިނަގިނައިން މޭވާއާއި ތަރުކާރީ ކެއުމަށް އާދަކޮށް، ގިނައިން ޕްރޮޓީން އެކުލެވޭ ކާނާ ބޭނުންކުރުމަކީ ކުރެވިދާނެ ކަމެކެވެ. ތަފާތު ވައްތަރުގެ ބަދަނާއި މޭވާ ތަރުކާރީގެ އޮށުގައި ގިނަ އަދަދަކަށް ޕްރޮޓީން އެކުލެވެއެވެ.


Roadh vehlumah thahyaaru kurumugai mees media medhuverikoh ekaku anekakaa vaadha kuraa than feney ރޯދަ ވީއްލުމަށް ތައްޔާރުކުރުމުގައި މީސްމީޑިއާ މެދުވެރިކޮށް އެކަކު އަނެކަކާ ވާދަކުރާތަން ފެނޭ: ހުކުރުޚުތުބާ – Ilm Roadh vehlumah thahyaaru kurumugai mees media medhuverikoh ekaku anekakaa vaadha kuraa than feney\nރޯދަ ވީއްލުމަށް ތައްޔާރުކުރުމުގައި މީސްމީޑިއާ މެދުވެރިކޮށް އެކަކު އަނެކަކާ ވާދަކުރާތަން ފެނޭ: ހުކުރުޚުތުބާ\nރޯދަ ވީއްލުމަށް ތައްޔާރުކުރުމުގައި މީސްމީޑިއާ މެދުވެރިކޮށް އެކަކު އަނެކަކާ ވާދަކުރާތަން ފެންނަ ކަމުގައި މިއަދުގެ ހުކުރުޚުތުބާގައި ވިދާޅުވެއްޖެއެވެ.\nމިކަން ބަޔާންކޮށް ޚުތުބާގައި ވިދާޅުވީ ” އަހަރެމެން ހޭދަކުރަމުން މިދާ ބަރަކާތްތެރި ރަމަޟާން މަހަކީ، ޢާއްމު ގޮތެއްގައި އިސްރާފުކުރުން ބޮޑު މަހެކެވެ. ރަމަޟާންމަހު ރޯދަ ވީއްލުމަށްޓަކައި، ތަފާތު އެތައް ބާވަތެއްގެ ކާބޯތަކެތި ތައްޔާރު ކުރުމަކީ މިއަދުގެ ދުނިޔޭގައި މުސްލިމުންގެ އާދައެކެވެ. މީސްމީޑިއާ މެދުވެރިކޮށް، މިކަމުގައި އެކަކު އަނެކަކާ ވާދަކުރާތަން ވެސް ފެނެއެވެ. މީގެތެރެއިން އެމީހުން ބޭނުންކުރަނީ، ވަރަށް މަދު އެތިކޮޅެކެވެ. ކެއުމަށް ތައްޔާރު ކުރާ ގިނަ އެއްޗެހި އުކާލެވެނީ ކުނިގޮނޑަށެވެ. މިއީ ކިހާ ބޮޑު އިސްރާފެއް ހެއްޔެވެ؟ އިސްރާފު ކުރުމަކީ، މުސްލިމުންގެ ސިފައެއް ނޫނެވެ. އެއީ ޝައިޠާނީ ޢަމަލެކެވެ.”\nއިސްރާފު ކުރުމަކީ، ކޮންމެ ކަމެއްގައި ވެސް ޙައްދު ފަހަނަޅައި ދިޔުމެވެ. އެއީ ހަމައެކަނި ކެއިން ބުއިމާއި، ޚަރަދުބަރަދާ ގުޅިފައިވާ ކަމެއް\nނޫނެވެ. އުރެދުންތަކަށް އަރައިގަތުން ގިނަކޮށް، ކުފުރުވުމާ ހަމައަށް ހިނގައްޖެނަމަ، އެއީ ވެސް އިސްރާފު ކުރުމެކެވެ. މާތް ﷲ ވަޙީ ކުރައްވާފައި ވެއެވެ. މާނައީ: “އަދި ހަމަކަށަވަރުން، ފިރުޢައުނަކީ، ބިމުގައި ﷲ ވަރަށް ބޮޑާވެގެން އުޅުނު މީހެކެވެ. އަދި ހަމަކަށަވަރުން، އޭނާވަނީ (އަނިޔާވެރިކަމާއި،ފަސާދަވެރިކަމުގައި) ހައްދު ފަހަނަޅާފައިވާ މީހުންގެ ތެރެއިންނެވެ.”\nމިއަދު އިސްރާފުކުރުން ވަނީ، ބޮޑު ވަބާއަކަށް ވެފައެވެ. ތަނަވަސް މީހުން އިސްރާފު ކުރާއިރު އަތްމަތިދަތި މީހުންވެސް އިސްރާފު ކުރުމަށް ޓަކައި ދަރަނި ނަގަމުންދާތަން ފެނެއެވެ. ދަރަނި ނަގާ މީހުންގެ ބަހަނާއަކީ، އެއީ ޒަމާނާއެކު ފައިހަމަކުރުމަށް ޓަކައި ކުރަން ޖެހޭނެ ކަމެކެވެ. އެއީ މުސްލިމުންގެ ސިފައެއް ނޫނެވެ. މުސްލިމުންނަކީ ލިބޭ އެއްޗަކުން ހަމަޖައްސައިގެން އުޅޭ ބައެކެވެ. މުސްލިމުންގެ ކިބައިގައި ހުންނަން ޖެހޭ ބައެއް ސިފަތައް ބަޔާން ކުރައްވައި، މާތް ﷲ ވަޙީ ކުރައްވާފައި ވެއެވެ. މާނައީ: “އަދި އެއުރެންނީ، އެއުރެން ހޭދައެއް ކޮށްފިނަމަ އިސްރާފު ނުކުރާ، އަދި މުށްބާރުވެސް ނުކުރާ، އަދި އެ ދެމެދުގައި މެދުމިންވެ ތިބޭ މީހުންނެވެ.”


Vakeelunge hudhdha baathilnuvaagothah "gaanoonee khidhamathuge" bilu badhalukuranee\nވަކީލުންގެ ހުއްދަ ބާތިލް ނުވާ ގޮތަށް ގާނޫނީ ޚިދްމަތުގެ ބިލް ބަދަލު ކުރަނީ\nޤާނޫނީ ވަކީލުންގެ ހުއްދަ ބާތިލް ނުވާ ގޮތަށް މަޖިލީހަށް މިހާރު ހުށަހެޅިފައިވާ ޤާނޫނީ ޚިދުމަތުގެ ބިލު ބަދަލު ކުރަން ނިންމާފައިވާ ކަމަށް ދައުލަތުގެ ބަންޑާރަ ނާއިބު އިބްރާޙީމް ރިފްޢަތު ވިދާޅުވެއްޖެއެވެ.\nބަންޑާރަ ނާއިބު މިހެން ވިދާޅުވެފައި މިވަނީ ބިލުގައި ވަކީލުންގެ ހުއްދައާ ގުޅޭގޮތުން އޮތް އޮތުމަށް ބައެއް ވަކީލުން ކަންބޮޑުވުން ފާޅުކޮށްފައި ވަނިކޮށެވެ. ބިލު އޮތީ ރާއްޖޭގައި ޤާނޫނީ ވަކީލުކަން ކުރާއިރު ހަމަ އެކަނި ޝަރީއާ ކިޔަވައިގެން ވަކީލުންނަށް ނުވެވޭ ގޮތަށެވެ.\nޤާނޫނީ ޚިދުމަތުގެ ބިލުގައި މިހާރު ބުނެފައިވަނީ ގާނޫނީ ހިދުމަތުގެ ބިލު ފާސްވެ ގާނޫނަކަށް ވާ ފަހުން ތިން އަހަރު ދުވަހުގެ ތެރޭގައި ބާ އެސޯސިއޭޝަނުން އެކްރެޑިޓް ކޮށްފައިވާ ކަރިކިއުލަމަކާ އެއްގޮތަށް ގާނޫނީ ވަކީލު ކަމުގެ ފުރަތަމަ ޑިގްރީ ޙާޞިލް ކުރަންޖެހޭނެ ކަމަށެވެ.\nބިލުގައިވާ ގޮތުން ވަކީލު ކަމުގެ ހުއްދަ އާ ކޮށްދޭނީ ޤާނޫނީ ވަކީލުކަމުގެ ސަނަދު ނުވަތަ މުޙާމީ ކޯހުގެ ސެޓްފިކެޓް ނުވަތަ ޑިޕްލޮމާ އިން ޝަރީއާ އެންޑް ލޯ ނުވަތަ ޝާރީއާއިން ލޯއިން ފުރަތަމަ ޑިގްރީ ނުވަތަ އެލްއެލްބީ ހަދާފައިވާ ފަރާތްތަކަށެވެ.\nބަންޑާރަ ނާއިބު މިއަދު ކުރެއްވި ޓުވީޓެއްގައި ވިދާޅުވީ އެއްވެސް ވަކީލެއްގެ ހުއްދަ ބާތިލް ނުވާ ގޮތަށް އެ ބިލް ބަދަލު ކުރަން ނިންމާފައިވާ ކަމަށެވެ.\nސަރުކާރުގެ ފަރާތުން މާފަންނު އުތުރު ދާއިރާގެ މެންބަރު އިމްތިޔާޒު ފަޙުމީ ހުށަހެޅުއްވި މި ބިލަކީ ކޯޓުތަކުން ޤާނޫނީ ވަކީލުން ރެގިއުލޭޓުކޮށް އެމީހުންނާއި މެދު ފިޔަވަޅު އެޅުން ހުއްޓުމަކަށް ގެނައުމަށް ހުށަހެޅުއްވި ބިލެކެވެ. އަދި ވަކި ފަރާތަކުން ދައްކަފާނެ ބިރަކަށް ޖެހިލުންނުވެ، މިނިވަންކަމާއި އެކު ޚިދުމަތް ފޯރުކޮށްދިނުމަކީވެސް މި ބިލު މަޖިލީހަށް ހުށަހެޅުއްވި ސަބަބެއް ކަމަށް އިމްތިޔާޒު ފަޙުމީ ވިދާޅުވިއެވެ.


“ވާނުވާ“ ގެ މައްސަލަތައް ހައްލުކުރެވޭތޯ މިދަނީ ދޮރުތަކުގައި “ޓަކި“ ޖަހަމުން, ހައްލު ގެނެސްފައި ނޫނީ ހުއްޓައިނުލާނަން: ޕީޖީ – DhiDaily\n“ވާނުވާ“ ގެ މައްސަލަތައް ހައްލުކުރެވޭތޯ މިދަނީ ދޮރުތަކުގައި “ޓަކި“ ޖަހަމުން, ހައްލު ގެނެސްފައި ނޫނީ ހުއްޓައިނުލާނަން: ޕީޖީ\nއެކިއެކި މައްސަލަތަކުގައި ޝަރީޢަތް ނިމެންދެން ހައްޔަރުކުރާ މައްސަލަތަކުގެ ހައްލުކުރައްވަން ގިނަ މަސައްކަތްތަކެއް ކުރައްވަމުން ގެންދަވާކަމަށް ޕްރޮސެކިއުޓަރ ޖެނެރަލް ޙުސައިން ޝަމީމް ވިދާޅުވެއްޖެއެވެ.\nތަފާތު މައްސަލަތަކުގައި މީހުން ހައްޔަރުކޮށް ޝަރީޢަތް ނިމެންދެން ބަންދުގައި ބެހެއްޓުމަށް ކިޔައި އުޅެނީ “ވާނުވާ“ ޖެހުމެވެ. ޕީޖީ ޙުސައިން ޝަމީމް ޖުޑީޝަލް ސަރވިސް ކޮމިޝަނުގެ ބޭފުޅުންނާއި މިއަދު ބައްދަލުކުރެއްވުމަށްފަހު މިއަދު ކުރެއްވި ޓްވީޓެއްގައި ވަނީ “ވާނުވާ“ ގެ މައްސަލަތައް ހައްލުކުރެވޭތޯ އެކި ދޮރުތަކުގައި “ޓަކި“ ޖައްސަވަމުން ގެންދަވާކަމަށް ވިދާޅުވެފައެވެ.\nމި ގޮތުން އެކަން ހައްލުކުރައްވާފައި ނޫނީ އެ މަސައްކަތްތައް ހުއްޓާނުލައްވާނެކަމަށް ވެސް ޝަމީމް ވިދާޅުވިއެވެ.\nމީގެ އިތުރުން ޝަމީމް ވަނީ މިއަދުގެ ބައްދަލުވުމުގައި ހިނގާނެ މަގުތައް ފެނުނުކަމަށާއި މާގިނަ ދުވަސްތަކެއް ނުވަނީސް މި ކަމުގެ ނަތީޖާ ފެންނާނެކަމަށް ވިދާޅުވެފައެވެ.\nވާނުވާގެ މައްސަލަ ޙައްލުކުރެވޭތޯ އެކި ދޮރުތަކުގައި ޓަކި ޖަހަނީ. މިކަންވެސް ޙައްލު ނުވަނީސް ހުއްޓައެއް ނުލާނަން. މިބައްދަލިވުމުގައި ހިނގާނެ މަގުތަކެއް ފެނުނު. އިރާދަކުރެއްވިއްޔާ މާ ގިނަ ދުވަސް ނުވެ ނަތީޖާ ފެންނާނެ. https://t.co/NtpJTv6SMw\n— Hussain Shameem (@HuShameem) September 3, 2020\nއެކިއެކި މައްސަލަތަކުގައި ޝަރީޢަތް ނިމެންދެން ހައްޔަރުކުރާ ކުރުން އުވާލުމާ ގުޅޭގޮތުން ވޭތުވެދިޔަ ތަނުގައި ވެސް މަޝްވަރާތައްކޮށްފައިވެއެވެ. ނަމަވެސް އެކަމަށް އެދެވޭ ބަދަލެއް އައިސްފައެއް ނުވެއެވެ. އެހެންކަމުން މިކަން މި ގޮތަށް އޮތުމުން މުއްދަތެއްނެތް ގޮތަށް ބަންދުކުރުމުގެ ފުރުސަތު ލިބިގެންދާކަމަށް ބުނެ ގިނަބަޔަކު ވަނީ ނުރުހުން ފާޅުކޮށްފައެވެ.\nއޮޅުވާ ލައްވަނީ ކާކަށްތޯ؟ ވާނުވާ ޖަހަނީ ޕީޖީގެ ލޯޔަރު އެދިވަޑައިގަތީމަ ގާޒީ.


In Pictures: Covid-19 - Farudhee zimmaa\nކޮވިޑް-19: ފަރުދީ ޒިންމާ\nމާލެ، 17 މާޗް 2020 -- ކޮވިޑް-19ގެ ނަން ދީފައިވާ ބަަލާއާފާތާއެކު އެ ބަލިން ރައްކާތެރިވުމަށް އެންމެ މުހިންމު ކަމަކީ ރަނގަޅަށް ސައިބޯނި ލައިގެން އަތް ދޮވުމެވެ. ސައިބޯނި ނުހުންނަ ނަމަ ހޭންޑް ސެނިޓައިޒާއިން އަލްކަހޯލް ބޭސްޑް އެއްޗެއް ބޭނުން ކުރެވިދާނެ އެވެ. މުޅި ދުނިޔެއަށް ފެތުރެމުންދާ މި ބަލިދަނީ ރާއްޖޭގައި ވެސް ދަނީ ފެތުރެމުންނެވެ. އެހެންވެ ރާއްޖޭގެ ބައެއް ރަށްތަކުގައި ވެސް މިހާރުދަނީ އާންމުން އެއްވެއުޅޭ ތަންތާގައި އަތްދޮންނަ ނިޒާމުތައް ގާއިމްކުރަމުންނެވެ.\nކޮވިޑް-19: ރައްކާތެރިވުމަށް އެންމެ މުހިންމު ކަމަކީ ރަނގަޅަށް ސައިބޯނި ލައިގެން އަތް ދޮވުން. ސައިބޯނި ނުހުންނަ ނަމަ ހޭންޑް ސެނިޓައިޒާއިން އަލްކަހޯލް ބޭސްޑް އެއްޗެއް ބޭނުން ކުރެވިދާނެއެވެ. މުޅި ދުނިޔެއަށް ފެތުރެމުންދާ މި ބަލިދަނީ ރާއްޖެއަށްވެސް ފެތުރެމުން. ރާއްޖޭގެ ބައެއް ރަށްތަކުގައި މިހާރުދަނީ އާންމުންއެއްވެއުޅޭ ތަންތާގައި އަތްދޮންނަ ނިޒާމުތައް ގާއިމްކުރަމުން.


Hindi Filmeh Belumah Fahu Siyaasee Meehaku Gos Siyaasee Meehaku Maraali Massala Boduvejje - Vaguthu\nފިލްމަކީ އެއެއްޗެއްގެ ސަބަބުން މީހާ، އަސްލު ދުނިޔެއިން ޚިޔާލީ ދުނިޔެއަކަށް ގެންދިއުމުގެ ޤާބިލުކަން ލިބިފައިވާ އެއްޗެކެވެ. ހަމައެހެންމެ، އެއީ، މީހުންގެ ހިތްތަކާއި ވިސްނުމާ ކުޅެލުމުގެ އެތައް ބާރެއްވެސް ލިބިފައިވާ އެއްޗެކެވެ. މި ޙާދިސާއަކީ އެކަން ކިތަންމެހާވެސް ރަނގަޅަކަށް އެނގި ހާމަވެގެންދާ ކަމެކެވެ.\nއެގޮތުން 2015 ވަނަ އަހަރު ނެރުނު ބޮލީވުޑު ފިލްމެއް ބަލައިގެން، އިންޑިޔާގައި ވަނީ މީހަކު މަރާލާފައެވެ. ނޫސްތަކުން ބުނެފައިވާ ގޮތުގައި މި ފިލްމެކޭ އެއްގޮތަށް، އަސްލަށްވެސް މަރާލާފައިވަނީ 22 އަހަރުގެ އަންހެނެކެވެ.\nއެޤައުމުގެ ނޫސްތަކުން އިތުރަށް ބުނެފައިވާ ގޮތުގައި މަރުގެ މި މައްސަލައިގައި ޝާމިލުވަނީ އެއް އާއިލާއެއްގެ މީހުންނެވެ. އެގޮތުން، އެޤައުމުގެ ވެރިކަން ކުރާ އަދި ބޮޑުވަޒީރު ނަރެންދުރަ މޯދީ ނިސްބަތްވެވަޑައިގަންނަވާ ބާރަތިޔާ ޖަނަތާ ޕާޓީގެ ސިޔާސީ ލީޑަރެއް ކަމުގައިވާ ޖަގްދިޝް ކަރޯޓިޔާ އާއި އޭނާގެ ތިން ދަރިން ވަނީ މިކަމުގައި ބައިވެރިވެފައެވެ.\nޖަގްދިޝް އާއި އޭނާގެ ތިން ދަރިން މަރާލި 22 އަހަރުގެ ޓްވިންކަލް ޑަގްރޭ އަކީ އެޤައުމުގެ އިދިކޮޅު އެންމެ މައި ޕާޓީ ކަމުގައިވާ ކޮންގްރެސްގެ މުމްބާއީ ސަރަޙައްދުގެ އިސް ފަރާތެކެވެ.\nފުލުހުން ހާމަކޮށްފައިވާ ގޮތުގައި މި އަންހެން މީހާ އަކީ ޖަގްދިޝްއާ ލޯބީގެ ގޮތުން ގުޅިގެން އުޅުނު މީހެކެވެ. އަދި، މި އަންހެން މީހާ، ޖަގްދިޝްއާއެކު ދިރިއުޅުމަށް ބަހަނާތައް ދައްކަމުން ދިޔަކަމަށްވެސްވެއެވެ.\nމިއީ ފިލްމުގެ ސަބަބުން ވީކަމެއްކަމަށް ފުލުހުންވެސް ހާމަކޮށްފައިވާއިރު ބައްޕައާއި ތިން ދަރިން މިހާރުވަނީ ފުލުހުންގެ ބެލުމުގެ ދަށަށް ގެންގޮސްފައެވެ.


Helicoptor gai ofeehah vadaigannavaathee Imran Khan ah faadu kiyun | Mihaaru\nޕާކިސްތާނުގެ ބޮޑު ވަޒީރު އިމްރާން ޚާން.ޕާކިސްތާނުގެ ބޮޑު ވަޒީރު އިމްރާން ޚާން.\n19 ސެޕްޓެމްބަރ 2018 - 15:53 11 comments\nޚާން ވިދާޅުވެފައި ވަނީ ބޮޑު ވަޒީރުގެ މޮޓޯކޭޑުގެ ޚަރަދުތައް ކުޑަކުރައްވާނެ ކަމަށެވެ. އަދި ބޮޑު ވަޒީރު ބޭނުން ކުރެއްވި ގިނަ އަދަދެއްގެ ވެހިކަލް ނީލަން ކިޔާނެ ކަމަށް ވިދާޅުވި އެވެ. މި ގޮތުން މިދިޔަ ހޯމަ ދުވަހު ވަނީ ބޮޑު ވަޒީރުގެ އޮފީހުގެ 100 އަށް ވުރެ ގިނަ ވެހިކަލް ނީލަން ކިޔައިފަ އެވެ. އެ ވެހިކަލްތައް ވިއްކައިގެން ބަޖެޓަށް 200 މިލިއަން ރުޕީސް (1.6 މިލިއަން ޑޮލަރު) ލިބުނު ކަމަށް ސަރުކާރުގެ އޮފިޝަލަކު ވަނީ ވިދާޅުވެފަ އެވެ.\nޚަރަދު ކުޑަކުރުމުގެ ގޮތުން އިމްރާން ވަނީ ބޮޑު ވަޒީރުގެ ރަސްމީ ގޭގައި ނޫޅުއްވާނެ ކަމަށް ވެސް ވިދާޅުވެފަ އެވެ.\nއެކަމަކު ޚަރަދު ކުރައްވާނެ ކަމަށް އިމްރާން ވިދާޅުވި ނަމަވެސް އަމަލީ ގޮތުން އެކަން ނުފެންނަ ކަމަށް ފާޑުކިޔާ ފަރާތްތަކުން ބުނެ އެވެ. މީގެ ހެއްކެއްގެ ގޮތުން އެ ފަރާތްތަކުން ފާހަގަ ކުރަނީ ނުވަ މޭލުގެ ދަތުރަކަށް ކޮންމެ ދުވަހަކު ހެލިކޮޕްޓަރުގައި އޮފީހަށް ވަޑައިގަތުމެވެ.\nއިންފޮމޭޝަން މިނިސްޓަރު ފަވާދު ޗައުދަރީ ވިދާޅުވީ މޮޓޯކޭޓުގައި ވަޑައިގަތުމުގެ ބަދަލުގައި ހެލިކޮޕްޓަރުގައި އޮފީހަށް ވަޑައިގަތުމުން ތެލުގެ ޚަރަދު ކުޑަ ކަމަށެވެ. އޭނާ ވިދާޅުވީ ހެލިކޮޕްޓަރުގެ ދަތުރަށް ކިލޯ މީޓަރަކަށް ޚަރަދު ވަނީ 50 ރުޕީސް (40 ސެންޓް) ކަމަށެވެ.\nއިންފޮމޭޝަން މިނިސްޓަރު އެހެން ވިދާޅުވުމުން ގިނަ ބަޔަކު ވަނީ ޖޯކް ޖަހަން ފަށައިފަ އެވެ. އެއްބަޔަކު ބުނެފައި ވަނީ މެޓްރޯ ބަސް ހުއްޓާލުމަށް ފަހު ހެލިކޮޕްޓަރުގައި ދަތުރު ކުރުން މާ ރަނގަޅުވާނެ ކަމަށެވެ.\nޕާކިސްތާނުގެ ބޮޑު ވަޒީރުގެ ހެލިކޮޕްޓަރުގެ ދަތުރަށް ހަގީގަތުގައި ގަޑިއަކު 200،000 ރުޕީސް (1،633 ޑޮލަރު) ހޭދަވާ ކަމަށް ސޮސައިޓީ އޮފް އެއާ ސޭފްޓީ އިންވެސްޓިގޭޝަން ޕާކިސްތާނުގެ ރައީސް ސައިދު އަހުމަދު ވިދާޅުވި އެވެ.


އައްޝައިޚް ޙަސަން މޫސާ ފިކުރީ - 26 އޯގަސްޓް 2011 - 00:00\nރަސޫލާ ޞައްލަ ﷲ ޢަލައިހި ވަސައްލަމަ ރަމަޟާންމަހުގެ ފަހުދިހައެއްގެ ރޭތައް އިޙްޔާ ކުރައްވާކަމުގައި ޞަޙީޙުލް ބުޚާރީއާއި ޞަޙީޙު މުސްލިމުގައި ރިވާވެގެންވެއެވެ. ޢާއިޝާ ރަޟިޔަ ﷲ ޢަންހާ ވިދާޅުވިއެވެ. "ފަހު ދިހައެއް އަތުވެއްޖެނަމަ މާތް ނަބިއްޔާ ޞައްލަ ﷲ ޢަލައިހި ވަސައްލަމަ އެކަލޭގެފާނުގެ ކަމަރުފުޅު ބަންނަވައެވެ. (އެބަހީ: އަޅުކަން ކުރުމަށްޓަކައި އަނބިއަނބިކަބަލުންނާ އެއްދާންކުރުމުން އެއްކިބާވެލައްވައެވެ.) އަދި އެރޭތައް އިޙްޔާ ކުރައްވައެވެ. އަދި އަހުލުވެރިން ހޭލައްވަވައެވެ."\nއެރޭތައް އިޙްޔާ ކުރުމަކީ ހަމައެކަނި ތަރާވީޙު ނަމާދު ނުވަތަ ދަމުނަމާދު ކުރުމަށް އެރޭތައް ޚާއްޞަކުރުމެއް ނޫނެވެ. އިޙްޔާކުރުމުގެ މާނައިގެ ތެރޭގައި ހުރިހާ އަޅުކަމެއް ހިމެނެއެވެ. ބައެއް ޢިލްމުވެރިން ވިދާޅުވެފައިވެއެވެ. ( وأحيا ليله ) ގެ މާނައަކީ އަޅުކަން ކުރެއްވުމަށް ހޭލާ ހުންނެވުމެވެ. މިއީ އަލްޙާފިޡު އިބްނު ޙަޖަރު ރަޙިމަހު ﷲ ގެ ބަސްފުޅެވެ. އައްނަވަވީ ރަޙިމަހު ﷲ ވިދާޅުވެފައިވެއެވެ. އޭގެ މުރާދަކީ އިސްތިޣްފާރު ކުރެއްވުމާއި ނަމާދު ކުރެއްވުމައި އަދިވެސް އެނޫން ހެޔޮ ޢަމަލުތައް ކުރެއްވުމެވެ. އަދިވެސް ބައެއް ބޭކަލުން ވިދާޅުވެއެވެ. އެއީ ނަމާދު ކުރެއްވުމާއި ޛިކުރު ކުރެއްވުމާއި ކީރިތި ޤުރްއާން ކިޔަވައި ވިދާޅުވުމެވެ.\nޙައިޟުވެރިޔާއަށް ރޭގަނޑުގެ ދަމުނަމާދު ނުވަތަ ތަރާވީޙު ނަމާދުކުރުން މަނާވެގެން ވިއެއްކަމަކު އެނޫން ހެޔޮ ޢަމަލުތައް ކުރުން މަނާވެގެންނެއް ނުވެއެވެ. އެފަދަ ޙާލަތެއްގައިވާ އަންހެން ބޭކަނބަލަކަށް ކުރެއްވިދާނެ ހެޔޮ ޢަމަލުތަކުގެ ތެރޭގައި:\nއެކެއް: ކީރިތި ޤުރްއާން ކިޔެވުން. (ޙައިޟުވެރިޔާ މުޞްޙަފުގައި ބީހުން ޙަރާމްވެގެންވޭ، ނަމަވެސް ހިތުދަސްވެފައިހުރި ސޫރަތްތައް ކިޔެވުމާއި، ކޮންޕިއުޓަރު ނުވަތަ ފޯނުން ބަލައިގެން ކީރިތި ޤުރްއާން ކިޔެވުމަކީ ހުއްދަ ކަމެކެވެ.)\nހަތަރެއް: ދުޢާކުރުން. ދުނިޔެއާއި އާޚިރަތުގެ ބާއްޖަވެރިކަން އެދިގެން ގިނަގިނައިން ދުޢާކުރުމަކީ ލައިލަތުލް ޤަދުރިވިލޭރޭގައި ކުރެވޭނެ އެންމެ މަތިވެރި އެއް އަޅުކަމެވެ. މާތް ނަބިއްޔާ މުޙައްމަދު ޞައްލަ ﷲ ޢަލައިހި ވަސައްލަމަގެ އަރިހުން ރިވާވެގެންވެއެވެ. الدعاء هو العبادة "ދުޢާއަކީ، އެއީ އަޅުކަމެވެ." رواه الترمذي وصححه الألباني


Truck Driver Eh Ge Dhariaku University Thaareeh Gai Ves Fenunu Ehme Molhu Dharivarah - Vaguthu\nކާމިޔަބާކީ ބުރަކޮށް މަސައްކަތް ކުރާ މީހާގެ ޙައްޤެކެވެ. މުޖުތަމަޢުގައި ތިމާގެ ފަންތީގެ ފަރަގަކަށް ނުވަތަ އަތުގައި ފައިސާ ހުންނަ ގިނަ މިނެއްގެ މައްޗަށް ކާމިޔާބު ބިނާ ވެގެން ނުދާނެއެވެ. މިކަމުގެ ހެކި ފެންނަން އޮތީ އަވައްޓެރި ޕާކިސްތާންގެ ޕަންޖާބުންނެވެ.\nޕަބްޖާބް ޖުނިވަސިޓީގައި ކިޔަވަމުން އައި ނޮޝާބާ ޒަފަރު އަކީ ޓްރަކް ޑްރައިވަރެއްގެ ދަރިއެކެވެ. އާއިލާ އަކީ މާލީ ގޮތުން ފުދުންތެރި އާއިލާއެއް ނޫނެވެ. ނަމަވެސް ނޮޝާބާ ވަނީ ޕަންޖާބު ޔުނިވަސިޓީގެ 137 އަހަރުވީ ތާރީޚްގައި މިހާތަނަށް އެއްވެސް ކުއްޖަކަށް ނުލިބޭ ވަރުގެ މަތީ މާކްސްއެއް ހޯދާފައެވެ.\nބެޗްލާސް އޮފް ސައިންސް ކޯހުގެ ނަތީޖާ އަންގާރަ ދުވަހު އާއްމު ކުރިއިރު ނޮޝާބާ އަށް ވަނީ 800 މާކްސްގެ ތެރެއިން 714 މާކްސް ލިބިފައެވެ. މިއީ މީގެ ކުރިން އެޔުނިވަސިޓީގެ އެއްވެސް ދަރިވަރަކަށް ހޯދުނު ކާމިޔާބެއް ނޫނެވެ.\nނޮޝާބާ މިފަދަ ކާމިޔާބެއް ހޯދި ޚަބަރު ފެތުރިގެން ދިއުމާއި އެކު އޭނާގެ ގެއަށް އެތައް ބަޔަކު ޒިޔާރަތްކޮށް ދަނީ މަރުޙަބާ ކިޔަމުންނެވެ. އަދި ބައެއް ފަރާތްތަކުން ގެންދަނީ އޭނާ އަށް ފައިސާގެ އިނާމުތައް ވެސް ދެމުންނެވެ. ޕަންޖާބު ޔުނިވަސިޓީގެ ވައިސް ޗާންސެލަރ ޕްރޮފެސަރ ނިއާޒް އަހުމަދު އަޚްތަރު ވެސް ވަނީ ނޮޝާބާ އަށް ހަދިޔާއެއްގެ ގޮތުގައި އެއްލައްކަ ރުޕީސް ދީފައެވެ.\nނޮޝާބާ ބުނާ ގޮތުގައި އޭނާ ބޭނުން ވަނީ މާސްޓާސް ފުރިހަމަ ކުރުމަށް ފަހު އެހެން މީހުންނަށް ތައުލީމް އުގަންނައިދޭ މީހެއްގެ ގޮތުގައި އެހެން މީހުންނަށް އެހީވާށެވެ.\nއަދި އޭނާގެ ބައްޕަ އާއި އާއިލާ އިން އުފާވާނެ ފަދަ ނަތީޖާއެއް ނެރެދޭ ދަރިއަކަށް ވުމަކީ އޭނާގެ އެންމެ ބޮޑު އުއްމީދެވެ.\nނޮޝާބާގެ ކާމިޔާބީ އާއި ގުޅިގެން މީސް މީޑިއާގައި ވެސް ގިނަ ބަޔަކު އަންނަނީ އޭނާ އަށް މަރުޙަބާ ކިޔަމުންނެވެ.\nއޮގަސްޓް 2, 2019 13:42\nއޮގަސްޓް 2, 2019 19:55\nތީމައިންބަފައިނގެ ބަސްއަހާކިޔަމަންތެރިދަރިން ތީލާމަސީލުނަމޫނާދަރިން މަރުހަބާނޮސާބާ


SunOnline: Aryan khan life coach ehge dhashah!\nއަރްޔަން ޚާން "ލައިފް ކޯޗް"އެއްގެ ދަށަށް!\nފާޠިމަތު ރާޔާ ރައޫފް 25 Nov 2021, 08:40\nޝާހުރުކް ޚާންގެ ދަރިފުޅު އަރްޔަން ޚާން ---\nބޮލީވުޑްގެ މަޝްހޫރު ތަރި ޝާހުރުކް ޚާންގެ ދަރިފުޅު އަރްޔަން ޚާން މަސްތުވާތަކެތީގެ މައްސަލައެއްގައި ހައްޔަރުކޮށް ޖަލުން ދޫކޮށްލިތާ މަހެއް ފުރިހަމަވާން ވެފައި ވާއިރު އަރްޔަން ވަނީ ބޮލީވުޑްގެ މަޝްހޫރު ލައިފް ކޯޗް އަފްރީން ޚާންގެ ގާތުން ސެޝަންތައް ނެގުމަށް ނިންމާފައެވެ.\nއަފްރީން ޚާން މި މަސައްކަތް ކުރަން ފަށާފައިވަނީ މަޝްހޫރު ތަރި ރިތިކް ރޯޝަންގެ ދަށުން އޭނާ މަސައްކަތް ކުރަމުން ދިޔަ ދުވަސްވަރެވެ. އިންޑިއާގެ ނޫސްތަކުން ބުނާގޮތުން ރިތިކްއަށް ސެޝަނެއް ނަގައިދޭން ޖެހުނީ ހްރިތިކް އޭނާގެ އަންހެނުން ވަރިކުރި ދުވަސްވަރެވެ.\nއޮކްޓޫބަރ2ވަނަ ދުވަހު އެންސީބީ ޓީމަކުން ހިންގި އޮޕަރޭޝަނެއްގައި ޝިޕެއްގައި ޕާޓީކުރަމުން ދިޔަ 8 މީހަކު ވަނީ އެމީހުންގެ ސަމާލުކަމަށް ގެނެވިފައެވެ. އަދި ގޯއާއަށް ދިޔަ އެ ޝިޕްގައި ތިބި 8 މީހުންގެ އަތުން މަސްތުވާ ތަކެތި ފެނުމުން ހައްޔަރުކޮށްފައިވަނީ އޮކްޓޫބަރ3ވަނަ ދުވަހުއެވެ. އެމީހުންގެ ތެރޭގައި އަރްޔަން ޚާންވެސް ހިމެނޭއިރު ޝިޕްގައި ތިބި 8 މީހުންގެ އިތުރުން އިތުރު 12 މީހަކު ހައްޔަރުކޮށްފައިވެއެވެ.\nއެކި ދުވަސްތައް މަތިން އަޑުއެހުންތައް ބޭއްވުމަށްފަހު އަރްޔަން ޚާން ވަނީ މިހާރު ޖަލުން މިނިވަންކުރުމާއެކު ގެއަށް ބަދަލުކުރެވިފައެވެ. ޖުމުލަ 28 ދުވަސް ޖަލުގައި އޭނާ ހޭދަކޮށްފައިވާއިރު ބޮޑެތި ބަދަލުތަކެއް އޭނާއަށް އައިސްފައިވާކަމަށް ޝާހުއާއި ގައުރީގެ އިތުރުން އޭނާގެ ގާތް އެކުވެރިއަކު ވަނީ ބުނެފައެވެ. އަރްޔަންއަށް އައި ނަފްސާނީ ބޮޑެތިި ބަދަލުތަކަކީ ޖަލުގައި އެކަނިވެރިކަމާއެކު މާ ގިނަ ދުވަސް ހޭދަކުރުމުގެ ސަބަބުން ދިމާވި އުނދަގޫތަކުގެ ސަބަބުން ކުރަމިތިވި ކަމެއް ކަމަށް ޝާހު ވަނީ ބުނެފައެވެ. ނިދުން މަދުވުމާއި ރަނގަޅަށް ނުކެއުމާއި ބޭރަށް ނުކުމެ މީހުންނާ ވާހަކަ ދެއްކުން މަދުވުމަކީ އޭނާއަށް އައިސްފައިވާ ބަދަލުތަކެކެވެ.\nއަފްރީންގެ ޚާންގެ ސެޝަންގަކުގެ ބޭނުން އަަރްޔަންއަށް ޖެހިފައިވަނީ މި ކަންކަމާ ހުރެ ކަމަށް ވެދާނެއެވެ.\nކެޓްރިނާގެ ކައިވެނި ކުރެވޭތީ ސަލްމާން ހުރީ އުފަލުން!\nވިކީއާއި ކެޓްރީނާގެ ކައިވެނި މިމަހު9ގައި!


Dho?! Roadhamahaa eku nunimeynee #ThashibariMovement\nރޯދަ މަހާ އެކު ނުނިމޭނީ ތަށިބަރި\nމި ރޯދަ މަހު ހިނގި ކަންކަމުގެ ތެރެއިން ހުއްޓުމެއް ނެތި ކުރިއަށް ދާނީ "ތަށިބަރި މޫމްމަންޓް" އެވެ. ރޯދަ މަސް ނިމުނަސް އެ ފޯރި ވަނީ ގަދަ އެވެ.\nމި ރޯދަ މަސް ވެސް ނިމިގެން މި ދަނީ އުފާވެރި ހަނދާންތަކެއް އުފައްދަމުންނެވެ. ޒަމާނީ ހޮޅުއަށި ކަމަށްވާ ސޯޝަލް މީޑިއާގައި ވެސް ވަރަށް ގިނަ ކަންކަން ހިނގައިފި އެވެ.\nރޯދަ މަހު ސޯޝަލް މީޑިއާގައި އެންމެ ބޮޑަށް ހިނގި ކަންކަމަށް ބަލާއިރު ދެތިން ކަމެއް ފާހަގަވެ އެވެ.\nThank you so much for the nomination. Well received with love and it's suchalovely joy to receive the #ThashibariMovement fromaneighbor who is very inspiring. #ShareTheKindness\nI wonder who I will nominate 😁😀 pic.twitter.com/oIgumwhDbm\n— Mariyam Maeesha (@RaalhuMariyambu) June 11, 2018\nމި ރޯދަމަހު އެންމެ ކާމިޔާބީ "ތަށިބަރިމޫވްމަންޓް" ހޭޝްޓެގްގައި ފެށި، އެކަކު އަނެކަކަށް ތަށިބަރި ފޮނުވުމުގެ ހަރަކާތެވެ. ދިވެހިންގެ ތެރޭގައި އޮތް ޒަމާންވީ ރީތި އާދަކާދައެއް ދިރުވުމަށްޓަކައި ބަޔަކު އިސްނަގައިން ފެށި މި މަސައްކަތުގެ މަގްސަދު ވަރަށް ރަނގަޅަށް ވެސް ހާސިލްވެއްޖެއެވެ. މުނިފޫހިފިލުވުމުގެ ދާއިރާގެ ފަންނާނުންނާއި ވިޔަފާރަވެރިންނާއި ސިޔާސީ ބޭފުޅުން ވެސް މި ތަށިބަރީގެ ހަރަކާތުގައި ބައިވެރިވެއްޖެ އެވެ.\nރޯދަ މަސް ނިމުނަސް ތަށިބަރި ދާނީ ކުރިއަށް ކަމަށް ބެލެވެ އެވެ.\nރޯދަމަސް ނިމޭއިރު، ހަވާދުލީ ބިހެއް ނުކެވޭ މީހަކު އެބަހުރި ހެއްޔެވެ؟ ހަވާދު ބޭނުންކުރިޔަސް ނުވަތަ ސޯސްގަޑެއް ހޭކިޔަސް، މި ހަވާދުލީ ބިހުގެ ހުރި ރާހަތެއް ނުކުރާ ގެއެއް މަދުވާނެއެވެ. ސޯޝަލް މީޑިއާގައި ވެސް މި ހަވާދެއް ލެވިއްޖެ އެވެ. ކޮންމެއަކަސް މި ބަހުސް ދެން ކުރުމުގެ ބޭނުމެއް ނެތެވެ. ކޮންމެ ގޮތަކަށް ކެއްކިޔަސް، ދިވެހި ހެދިކާތަކުގެ ރަން ތާޖު މިފަހަރުވެސް ގެންދަނީ ހަމަ ހަވާދުލީ ބިހެވެ.\nމިއީ ވެސް ކުރެވުނު ބަހުސެކެވެ. "ރޯދަ ކެނޑުން" އާއި "ރޯދަ ވީއްލުން" އަދި "އިފްތާރު" ގެ ތެރެއިން ބޭނުންކުރަންވީ ކޮން ބަހެއްތޯ ބަހުސްކުރެވުނެވެ. އެއްބަޔަކު ބުނަނީ "ރޯދަވީއްލުން" ކަހަލަ ރީތި ބަހެއް އޮއްވައި "އިފްތާރު" އާންމުކޮށް، ދިވެހި ބަހެއް ގެއްލުވާލުމުގެ ބޭނުމެއް ނެތް ކަމަށެވެ. އެކަމަކު މިއާ އެކު އެހެން ވާހަކައެއް ވެސް އެބަ އޮތެވެ. "އިފްތާރު" ގެ މާނަ އަކީ "ބްރޭކްފާސްޓް" އެވެ. އެހެންވިއްޔާ މައްސަލަޔަކަށް މި ވަނީ އަރަބި ބަހެއް ބޭނުންކުރުމުންހެއްޔެވެ؟ އިނގިރޭސިން ކިޔުމުން މައްސަލައަކަށް ނުވަނީ ހެއްޔެވެ؟\nވޯލްޑް ކަޕް 2018ގެ ތީމް ލަވަ\nދެ އީދު އެއްފަހަރާ\nރޯދަމަސް ފެށުނީ މޯލްޑިވިއަން އައިޑޮލް ނިމި، އޭގެ އަސްލު ހައްގުވެރިޔަކާ މެދު ކުރި ބަހުސްތަކާ އެކުގަ އެވެ. ރޯދަ މަސް ނިމި ފިތުރު އީދާ އެކު ފެށެނީ ދުނިޔޭގެ އެންމެ ބޮޑު ކުޅިވަރު އީދު ވޯލްޑް ކަޕެވެ. އެހެންވެ ރޯދަ މަސް މި ނިމެނީ ފުޓްބޯޅައިގެ ބަހުސާ އެކުގަ އެވެ. އަނެއްކާ އަނެއް ފޯރިގަނޑެވެ.\nމި ލިސްޓަށް އިތުރުކޮށްލެވިދާނެ ކަންކަން އަދިވެސް ހުންނާނެ އެވެ. އަގު ރަނަށް އަރައިގެން ދިޔަ ކަރަޔާއި ފަތާއި އެކި ބާވަތްތަކުގެ ވާހަކަ ދެން ހުއްޓާލާފައި ކުރުކޮށްލާނީ އެވެ.


SunOnline: EPL: Fahu vaguthu Leicester athun Liverpool molhuvi iru Salah ah aniyaa vejje\nފަހުވަގުތު ލެސްޓާ އަތުން ލިވަޕޫލް މޮޅުވި އިރު ސަލާހުއަށް އަނިޔާ ވެއްޖެ\nޢަބްދުﷲ އައިމަން 06 Oct 2019, 09:46\nލިވަޕޫލްގެ ފޯވާޑް މުހައްމަދު ސަލާހް އަނިޔާވެފައި--- ފޮޓޯ// ބެން ސްޕްރަޓް\nއިނގިރޭސި ޕްރިމިއާ ލީގުގެ މެޗް ވީކް އަށެއްގެ މެޗުތައް ރޭ ފެށި އިރު ލެސްޓާ ސިޓީ ކޮޅަށް ފަހު މިނެޓުގައި ލިބުނު ޕެނަލްޓީއަކުން ގޯލު ޖަހައި ލިވަޕޫލް ކުރި ހޯދި ނަމަވެސް އެ މެޗުގައި އެ ޓީމުގެ ފޯވާޑް މުހައްމަދު ސަލާހުއަށް އަނިޔާވެއްޖެ އެވެ.\nލިވަޕޫލްގެ އެންފީލްޑް ސްޓޭޑިއަމުގައި ކުޅުނު އެ މެޗުން އެ ޓީމު 2016 ވަނަ އަހަރުގެ ލީގު ޗެމްޕިއަން ލެސްޓާ ސިޓީ ބަލިކުރީ 1-2 ގެ ނަތީޖާ އަކުންނެވެ. ރޭގެ މެޗުން ލިބުނު މޮޅާ އެކު ލިވަޕޫލް އަދިވެސް ތާވަލުގެ އެއްވަނައިގައި އޮތީ ކުޅުނު އަށް މެޗު ވެސް ކާމިޔާބު ކޮށް 24 ޕޮއިންޓާ އެކު އެވެ. ތާވަލުގެ ދެވަނައިގައި މެންޗެސްޓާ ސިޓީ 16 ޕޮއިންޓާ އެކު އޮތް އިރު ތިންވަނައިގައި އޮތީ ރޭގެ މެޗުން ބަލިވި ލެސްޓާ އެވެ.\nރޭގެ މެޗުން ހޯދި ތިން ޕޮއިންޓާ އެކު ލިވަޕޫލުން ވަނީ އިތުރު ރެކޯޑެއް މުގުރާލުމަށް ކުރަމުން އަންނަ މަސައްކަތަށް ބޮޅެއް އިތުރު ކޮށްފަ އެވެ. ޕްރިމިއާ ލީގުގައި ޖައްސަ ޖައްސައިގެން އެންމެ ގިނަ މެޗުން މޮޅުވުމުގެ ރެކޯޑް މިވަގުތު ސިޓީގެ އަތުގައި އޮތީ 18 މެޗުން މޮޅުވެގެންނެވެ. ނަމަވެސް ލީގުގައި ކުރިއަށް އޮތް މެޗުން ލިވަޕޫލް މޮޅު ހޯދައިފި ނަމަ އެ ރެކޯޑާއި އެއްހަމަ އަކަށް އެ ޓީމު ދަތުރު ކުރާނެ އެވެ. ލިވަޕޫލް ކުރިއަށް އޮތް މެޗުގައި ބައްދަލު ކުރާނީ އެ ޓީމާއި އެންމެ ވާދަވެރި މެންޗެސްޓާ ޔުނައިޓެޑާ އެވެ.\nރޭގެ މެޗުގައި ފުރަތަމައިން ގޯލު ޖަހައި ލީޑު ނެގީ ލިވަޕޫލް އެވެ. ފުރަތަމަ ހާފުގައި އެ ޓީމުގެ މިޑްފީލްޑަރު ޖޭމްސް މިލްނާ މުޅިން ހުސްކޮށްލާފައި ސާޑިއޯ މާނޭއަށް ޖައްސާލި ބޯޅަ އޭނަ ވަނީ ގޯލުގެ ތިރީ ކަނަށް އަމާޒުކޮށްލައިފަ އެވެ. އެ ހާފު އެއްކޮށް ކަހަލަ ގޮތަކަށް ލިވަޕޫލް ޑޮމިނޭޓްކޮށްގެން ކުޅުނު ނަމަވެސް ދެވަނަ ހާފު ފެށިގެން ލެސްޓާއިން ވަނީ ކުޅުން ވަރުގަދަ ކޮށް ލިވަޕޫލަށް އުނދަގޫ ހާލަތްތަކެއް ކުރިމަތި ކޮށްފަ އެވެ.\nނަތީޖާއެއްގެ ގޮތުން ލެސްޓާ ވަނީ ދެވަނަ ހާފުގެ މެދަކާ ހަމައިން ގޯލެއް ޖަހައި އުންމީދު އައުކޮށްފަ އެވެ. އެ ޓީމުގެ ޖޭމްސް މެޑިސަން ޖަހައިދިން އެ ގޯލާ އެކު ލިބުނު ހިތްވަރާ އެކު އަމިއްލަ ދަނޑުގައި ލިވަޕޫލް ބަލިކުރުމަށް ލެސްޓާއިން ކުޅެމުން ދަނިކޮށް އެ ޓީމުގެ އުންމީދުތައް ފުނޑު ފުނޑު ވެގެން ދިޔައީ މެޗުގެ އިތުރު ވަގުތުގައި ލިވަޕޫލަށް ދިން ޕެނަލްޓީ އަކުންނެވެ.\nސާޑިއޯ މާނޭއަށް ކުރި ފައުލަކާއި ގުޅިގެން ލިވަޕޫލަށް ލިބުނު އެ ޕެނަލްޓީ ގޯލަށް އަމާޒުކޮށްލީ މިލްނާ އެވެ. މިލްނާ މިހާތަނަށް ލިވަޕޫލަށް ގޯލު ޖަހައިދިން އެއްވެސް މެޗެއްގައި އެ ޓީމު ބަލިވެފައެއް ނުވެ އެވެ.\nލިވަޕޫލް ރޭގެ މެޗުން މޮޅުވި ނަމަވެސް އެ ޓީމުގެ ފޯވާޑް މުހައްމަދު ސަލާހު ވަނީ އެ މެޗުގައި އަނިޔާވުމުގެ ސަބަބުން ބާލައިފަ އެވެ.\nމީގެ އިތުރުން ވޭތުވެ ދިޔަ ފަސް ވަރަކަށް އަހަރު ތެރޭ ގަދަ ހަަތަރަކުން ބަރާބަރަށް ޖާގަ ހޯދަމުން އަންނަ ޓޮޓެންހަމް ވަނީ ރޭ ކުޅުނު މެޗުން ވެސް ބަލިވެފަ އެވެ. ބްރައިޓޮންއާއި ދެކޮޅަށް ކުޅުނު އެ މެޗުން ޓޮޓެންހަމް ބަލިވީ 0-3 އިން ނެވެ. އެ ޓީމު ވަނޫ އެންމެ ފަހުން ޗެމްޕިއަންސް ލީގުގެ ކުޅުނު މެޗުގައި ވެސް 7-2 ގެ ބޮޑު ނަތީޖާ އަކުން ބަޔާން މިއުނިކް އަތުން ބަލިވެފަ އެވެ.


Fahu Vaguthu Verona Athun Juventus Bali Vejje – adduLIVE\nފަހު ވަގުތު ވެރޯނާ އަތުން ޔުވެންޓަސް ބަލިވެއްޖެ\nFeb 09, 2020, 11:14 ހަސަން ރަޝީދު\nއިޓާލިއަން ލީގުގައި ރޭ ހެލަސް ވެރޯނާ އަތުން 2-1 އިން ޔުވެންޓަސް ބަލިވެއްޖެ އެވެ.\nމި ނަތީޖާއާއެކު ވެސް 54 ޕޮއިންޓާ އެކު ލީގުގެ އެއްވަނައިގައި އޮތީ ޔުވެންޓަސް އެވެ. ނަމަވެސް ލީގުގައި މިރޭ ކުޅޭ މެޗުން އިންޓަ މިލާން މޮޅުވެއްޖެނަމަ ޔުވެންޓަސްއާ އަރާ ހަމަކުރެވޭނެއެވެ. ލީގުގެ ދެވަނައިގައި އިންޓަ އޮތީ 51 ޕޮއިންޓާ އެކުއެވެ. ރޭގެ މެޗުން މޮޅުވި ވެރޯނާ އޮތީ 34 ޕޮއިންޓާ އެކު ލީގުގެ ހަވަނައިގައެވެ.\nވެރޯނާގެ ދަނޑުގައި ރޭ ކުޅުނު މި މެޗުގެ ފުރަތަމަ ހާފްގައި ގޯލެއް ފެނިގެން ގޮސްފައިނުވާއިރު މެޗުގެ 65 ވަނަ މިނެޓްގައި ކްރިސްޓިއާނޯ ރޮނާލްޑޯ ވަނީ ޔުވެންޓަސް އަށް ލީޑު ނަގާދީފައެވެ. މި ގޯލާއެކު ރޮނާލްޑޯ ވަނީ ލީގުގައި އެންމެފަހުން ކުޅުނު 10 މެޗުގައި ވެސް ގޯލު ކާމިޔާބުކޮށްފައެވެ.\nނަމަވެސް އޭގެ 11 މިނެޓްފަހުން ފަބިއޯ ބޮރީނީ ވަނީ ވެރޯނާ އަށް ނަތީޖާ އެއްވަރުކޮށްދީފައެވެ. މި މެޗުން ވެރޯނާ މޮޅުވި ގޯލު މެޗުގެ 86 ވަނަ މިނެޓްގައި ލިބުނު ޕެނަލްޓީއަކުން ކާމިޔާބުކޮށްދިނީ އުމުރުން 35 އަހަރުގެ ފޯވާޑް ޖިއަމްޕައޮލޯ ޕަޒީނީ އެވެ.\nމިއީ ލީގުގައި ޔުވެންޓަސް ބަލިވި ތިންވަނަ މެޗު ކަމަށްވާއިރު، ދެވަނައިގައި އޮތް އިންޓަ އިން ޔުވެންޓަސްއާ އަރާ ހަމަކުރުމަށް މިރޭ ނިކުންނާނީ ވާދަވެރި އޭސީ މިލާންއާ ދެކޮޅަށެވެ.\nމި މެޗު ފަށާނީ މިރޭ ރާއްޖެގަޑިން 12:45 ގައެވެ.


Islaamy Ummatha Israel Ge Massala - Thaareekh ge Thereah ah Nazareh -5| #Dhiislam\nއިސްލާމީ އުންމަތާއި އިޒުރޭލުގެ މައްސަލަ – ތާރީޚުގެ ތެރެއަށް ނަޒަރެއް (5)\n3 months ago | 1 comment| November 4, 2017\nއިނގިރޭސީންގެ އަތްދަށަށް ފަލަސްޠީން ދިޔައީ ކުރީ ބާބުގައިވެސް ދެންނެވިފައި ވާނޭ ފަދައިން ފުރަތަމަ ބޮޑު ހަނގުރާމައިގެ ތެރޭގައި 1917 ވަނަ އަހަރުއެވެ. މިއީ ފަލަސްޠީނާއި ޔަހޫދީ ދައުލަތުގެ ތާރީޚުގެ އެންމެ މުހިއްމު އެއް ޙާދިސާއެވެ. ޒައިނިސްޓުންގެ ހުވަފެން ޙަޤީޤަތަކަށް ވެގެން ދިޔުމަށްޓަކައި ހުޅުވުނު އެންމެ މުހިއްމު ދޮރެވެ. ކުރީ ބާބުގައިވެސް ދެންނެވިފައި ވާނޭ ފަދައިން އިނގިރޭސި ވިލާތުގެ މޭންޑޭޓް ކަމުގައި މިހާރު އަޅުގަނޑުމެން ފަލަސްޠީނޭ މި ކިޔާ ބިމާއި ޓްރާންސްޖޯރޑަނާއި ޢިރާޤު ހަމަޖެހުނީ 1920 ވަނަ އަހަރުއެވެ. މި ދެންނެވި ބިންތައް މޭންޑޭޓްގެ ގޮތުގައި އިނގިރޭސީންނާ ޙަވާލުކުރީ ލީގް އޮފް ނޭޝަންސްގެ ފަރާތުންނެވެ.\nމި ޒަމާނުގެ ތާރީޚުގެ އަހުލުވެރީންނަށް އޮޅިވަޑައިގެންފައި ނޯންނާނޭ ފަދައިން ލީގް އޮފް ނޭޝަންސް އަކީ ފުރަތަމަ ބޮޑު ހަނގުރާމައަށް ފަހުގައި ޔޫރަޕްގެ ބޮޑެތި ބާރުތައް ގުޅިގެން އުފެއްދި ބައިނަލް އަޤުވާމީ ޖަމްޢިއްޔާއެކެވެ. އެ ޖަމްޢިއްޔާ އުފެއްދުމުގައި އިސްވެ ތިބި ޔޫރަޕްގެ ކްރިސްޓިއަން ބާރުތަކުގެ ވެރީން ދަޢުވާކުރި ގޮތުގައި ޖަމްޢިއްޔާގެ މަޤުޞަދަކީ ދުނިޔޭގައި ސުލްހައާއި އަމަންއަމާންކަން ދެމެހެއްޓުމެވެ. ދޭދޭ ޤައުމުތަކުގެ މެދުގައި އުފެދޭ ދެބަސްވުންތައް ހަނގުރާމައާއި ހަމަނުޖެހުންތަކަށް ބަދަލުވެގެން ނުދަނީސް އެފަދަ ދެބަސްވުންތައް ޙައްލުކުރުމެވެ. ނަމަވެސް ބޯމަތީގައި ވިލާ ހިނގާނުހިނގާގޮތާ މެދުގައި ވިސްނުން ހިންގާ އެންމެހައި މުސްލިމުން އިއްތިފާޤުވާ ގޮތުގައި ލީގް އޮފް ނޭޝަންސްގެ ފަހަތުގައި ފޮރުވިފައިވާ އެހެން އޭޖެންޑާއެއް އޮތެވެ. އެ އޭޖެންޑާއަކީ ޢުޘްމާނީ ދައުލަތް އުވިގެން ދިޔުމަށްފަހު މުސްލިމުން އަލުން އެއްގަލަކަށް އަރައި ވަރުގަދަ ދައުލަތެއްގެ ގޮތުގައި ހިންދެމިލާނޭ ފުރުސަތު ނުލިބޭނޭ ގޮތަށް ބައިނަލް އަޤުވާމީ މަސްރަޙު ބައްޓަން ކުރުމެވެ. ޢުޘްމާނީންގެ ބާރުގެ ދަށުގައި އޮތް ޢަރަބި މުސްލިމުންގެ ބިންތައް ފުރަތަމަ ބޮޑު ހަނގުރާމަޔަށް ފަހުގައި މޭންޑޭޓްތަކުގެ ގޮތުގައި ޔޫރަޕްގެ ކްރިސްޓިއަން ބާރުތަކާ ޙަވާލު ކުރުމުގެ އެންމެ މުހިއްމު ބޭނުމަކީ މި ދެންނެވި އޭޖެންޑާ ފުރިހަމަ ކުރުމެވެ. ހަމައެހެންމެ އިނގިރޭސީންގެ ބެލުމުގެ ދަށުން، ލީގް އޮފް ނޭޝަންސްގެ މަޝްވަރާއާއި އިރުޝާދާވެސް އެކުގައި ފަލަސްޠީނުގައި ޔަހޫދީ ދައުލަތް އުފެއްދުމުގެ މަސައްކަތް ކުރަން ރޭވިގެން ދިޔައީވެސް މި ދެންނެވި އޭޖެންޑާގެ ބައެއްގެ ގޮތުގައެވެ.\nމޭންޑޭޓްގެ ގޮތުގައި ފަލަސްޠީނުގެ ބިން އިނގިރޭސީންނާ ޙަވާލުކުރުމުގެ ފުރަތަމަ ފިޔަވައްސަކީ 1920 ވަނަ އަހަރުގެ އޭޕްރިލް މަހު އިޓަލީ ވިލާތުގެ ސާން ރީމޯގައި ބޭއްވުނު ކޮންފަރެންސެވެ. ސާން ރީމޯގައި އިނގިރޭސިވިލާތުގެ ބެލުމުގެ ދަށަށް ފަލަސްޠީނު ދޫކުރުމާ ބެހޭގޮތުން ލީގް އޮފް ނޭޝަންސްގެ އިސް މެމްބަރުން އެއްބަސްވުމަކަށް އައެވެ. މި އެއްބަސްވުން ތަންފީޒު ކުރުމަށްޓަކައި ލީގުގެ ޚާއްސަ ޤަރާރު ނެރުނީ 1922 ވަނަ އަހަރުއެވެ. މި ޤަރާރުގެ ތަމްހީދުގައި ބެލްފޯރ ޑެކްލަރޭޝަންވެސް ހިމެނިފައި ވެއެވެ. ކުރީ ބާބުގައި ދެންނެވިފައި ވާނޭ ފަދައިން ބެލްފޯރ ޑެކްލަރޭޝަނަކީ ފަލަސްޠީނުގައި ޔަހޫދީ ދައުލަތެއް އުފައްދައިދޭން އިނގިރޭސި ސަރުކާރުން ޔޫރަޕްގެ ޒައިނިސްޓުންނަށް 1917 ވަނަ އަހަރު ވީ އިޤުރާރެވެ. ލީގް އޮފް ނޭޝަންސްގެ ޤަރާރުގެ4ވަނަ މާއްދާގައި ބަޔާންކުރެވިފައި އޮތް ގޮތުން ޔަހޫދީ ދައުލަތް އުފެއްދުމުގެ މަސައްކަތް އިނގިރޭސި ވިލާތުގެ ސަރުކާރުން ކުރަމުން ގެންދާނީ ވޯރލްޑް ޒައިނިސްޓް އޯރގަނައިޒޭޝަންގެ އިރުޝާދާއި އެހީތެރިކަމާ އެކުގައެވެ. ހަމައެއާއެކު އެކި ޤައުމުތަކުން ފަލަސްޠީނަށް ހިޖުރަކުރާ ޔަހޫދީންގެ ކަންތައްތައް އިންތިޒާމުކުރުންވެސް މި ޤަރާރުގެ ދަށުން އިނގިރޭސީންނާ ރަސްމީގޮތުން ޙަވާލު ކުރެވުނެވެ. އެއިރު ފަލަސްޠީނުގައި ފަލަސްޠީނީ ޢަރަބީންގެ މިލިއަނެއްހައި މީހުން ތިބުމާއި، ފަލަސްޠީނީ ޢަރަބީންގެ ނިސްބަތަކީ މުޅި ޤައުމުގެ އާބާދީގެ 90 އިން ސައްތަ ކަމުގައި ވުމާ އެކުވެސް ލީގް އޮފް ނޭޝަންސްގެ ދިގު ޤަރާރުގައި “ފަލަސްޠީނީ ޢަރަބީން” މި ނަންވެސް ބަޔާންކުރެވިފައެއް ނުވެއެވެ. މާނައަކީ ފަލަސްޠީނީ ޢަރަބީންނާއި މުސްލިމުންގެ ޙައްޤުތަކަށް ލީގް އޮފް ނޭޝަންސްގެ ފަރާތުން އެއްވެސް ވަރަކަށް ރިޢާޔަތްކޮށްފައި ނުވާކަމެވެ. މި ހިސާބުން އަޅުގަނޑު ހަނދާނަށް އަންނަނީ ކުރީ ބާބުގައި ގެނެވިފައިވާ އިނގިރޭސި ވިލާތުގެ އެއިރުގެ ޚާރިޖީ ވަޒީރު ބެލްފޯރގެ ބަސްފުޅުތަކެވެ. “”މި މައްސަލައާ ގުޅޭގޮތުން ފަލަސްޠީނުގެ ވަޒަންވެރީންނާ އެއްވެސް ވަރަކަށް ވާހަކަ ދައްކައި މަޝްވަރާ ހޯދާކަށް އަހަރެމެން އެއްގޮތަކަށްވެސް ގަސްތެއް ނުކުރަމެވެ. ދުނިޔޭގައި މިހާރު އޮތް މުހިއްމު ހަތަރު ބާރު އޮތީ ޒައިނިޒަމާ އެއްކޮޅަށެވެ. ހަމަ އެހެންމެ ޒައިނިޒަމަކީ ރަނގަޅު ފިކުރެއްތޯ ނުވަތަ ނޫންތޯ ބަލާކަށް އަހަރެމެން ބޭނުމެއް ނޫނެވެ. އަހަރެމެންނަށް އެނގޭ ކަމަކީ އެއީ ޤަދީމީ ޘަޤާފަތެއްގެ މަތީގައި ބިނާކުރެވިފައިވާ ވިސްނުމެއް ކަމެވެ. ފަލަސްޠީނުގައި އުޅެމުން ގެންދާ7ލައްކަ ޢަރަބީންގެ އެދުންތަކާ ތަޢައްޞުބަށްވުރެ މާ މުހިއްމު ބޭނުންތަކަކާއި ހުވަފެންތަކަކަށްޓަކައި އުފެދިފައިވާ ފިކުރެއް ކަމެވެ.”\nއިނގިރޭސީންގެ މޭންޑޭޓްގެ ދަށަށް ފަލަސްޠީނު ދިޔުމަށްފަހު އެ ޤައުމުގައި އިނގިރޭސި ހައި ކޮމިޝަނެއް ޤާއިމު ކުރެވުނެވެ. ކޮމިޝަންގެ އިސް ބޭފުޅެއްގެ މަޤާމު ފުރަތަމަ ފުރުއްވީ އިނގިރޭސި ވިލާތުގެ ޔަހޫދީއެއް ކަމުގައިވާ ސަރ ހާރބަރޓް ސެމުއެލްއެވެ. މޭންޑޭޓް ހައި ކޮމިޝަންގެ ފަރާތުން ފަލަސްޠީނުގެ ކަންތައްތައް ބަލަހައްޓަން ފެށީ ވޯރލްޑް ޒައިނިސްޓް އޯރގަނައިޒޭޝަންގެ ޢަމަލީ ބައިވެރިވުމާއި ލަފަޔާއި އިރުޝާދާ އެކުގައެވެ. އެއީ ކުރީންވެސް ދެންނެވިފައި ވާނޭ ފަދައިން ލީގް އޮފް ނޭޝަންސްގެ މޭންޑޭޓް ޤަރާރުގެ4ވަނަ މާއްދާގެ ދަށުންނެވެ. އެނގިވަޑައިގަންނަވާނޭ ފަދައިން އެއިރު ޒައިނިސްޓް އޯރގަނައިޒޭޝަންގެ ޙަރަކާތްތައް ފުޅާ ދާއިރާއެއްގައި ހިނގަމުން އައީ ޔޫރަޕްގައެވެ. ޖަމްޢިއްޔާގެ އިސް ބޭފުޅުންވެސް ތިއްބެވީ ޔޫރަޕްގައެވެ. ނަމަވެސް ފަލަސްޠީނުގައި އިނގިރޭސި މޭންޑޭޓް ހައި ކޮމިޝަނާ އެކުގައި މަސައްކަތް ކޮށް، ޒައިނިސްޓުންގެ އޭޖެންޑާއާ އެއްގޮތަށް ކަންތައްތައް ކުރިޔަށް ގެންދިޔުމަށްޓަކައި ފަލަސްޠީނުގައި ޒައިނިސްޓް އޯރގަނައިޒޭޝަންގެ ޚާއްސަ އިދާރާއެއް ހުޅުވުނެވެ. މި އިދާރާގެ އިސް ވެރިއެއްގެ މަޤާމަށް ޢައްޔަން ކުރެވުނީ ޑޭވިޑް ބެން ގޫރިއަންއެވެ. އެނގިވަޑައިގަންނަވާނެ ފަދައިން ބެން ގޫރިއަނަކީ އިޒްރޭލުގެ ފުރަތަމަ ބޮޑު ވަޒީރެވެ. އިނގިރޭސި ސަރުކާރާ ވީހާވެސް ކައިރިން މަޝްވަރާ ކުރަމުން ގެންދިޔުމަށްޓަކައި ޒައިނިސްޓް އޯރގަނައިޒޭޝަންގެ ރައީސް ޑރ. ކާއިމް ވެއިޒްމަން ހުންނެވީ އިނގިރޭސި ވިލާތުގެ ލަންޑަންގައެވެ. އިނގިރޭސި ވިލާތަށް އުފަން، ޔުނިވަރސިޓީ އޮފް މެންޗެސްޓަރގައި ބަޔޯކެމިސްޓްރީ ޕްރޮފެސަރެއްގެ ގޮތުގައި އެތައް އަހަރަކު މަސައްކަތް ކުރައްވާފައިވާ، އަދި ފުރަތަމަ ބޮޑު ހަނގުރާމައިގެ ތެރޭގައި އިނގިރޭސި އަސްކަރިއްޔާއަށް ހަތިޔާރު ތަރައްޤީކުރުމާ ބެހޭގޮތުން މަޝްވަރާދޭ ސްޕެޝަލިސްޓެއްގެ ގޮތުގައި މަސައްކަތް ކުރައްވާފައިވާ ވެއިޒްމަނަކީ އިޒްރޭލް އުފެދުމަށްފަހު އެ ޤައުމުގެ އެންމެ ފުރަތަމަ ރައީސްގެ މަޤާމު ފުރުއްވި ބޭފުޅާއެވެ. އޭނާއަކީ ޢަރަބީންގެ އިޙުސާސްތަކަށް އެއްވެސް ބެއްލެވުމެއް ނެތި އެރެޓްޒް ޔިޒްރާއީލްގެ ދިދަ ހިއްޕަވައިގެން ޔޫރަޕްގެ ކަންކޮޅުތަކުގައި ވަރުބަލިކަމެއް ނެތި ހިންގަވަމުން ވަޑައިގެންނެވި ބޭފުޅެކެވެ. ހަރުކަށިކަމުގައި ޔަހޫދީންގެ ކުރީ ސަފުތަކުގެވެސް ކުރިޔަށް ނިކުމެ ހުންނެވި ބޭފުޅެކެވެ. އެހާމެ ޤާބިލު އަދި ވިސްނުންތެރި ލީޑަރެއް މެއެވެ.\nއިނގިރޭސީންގެ ބެލުމުގެ ދަށުން ޔަހޫދީ ދައުލަތް އުފެއްދުމަށްޓަކައި އެންމެ ފުރަތަމަ އެޅުނު އެއް ފިޔަވަޅަކީ ފަލަސްޠީނުގައި އުފެދިފައިއޮތް ޔަހޫދީ މުޖުތަމަޢު ނުވަތަ “ޔިޝޫވް” ގެ ސިޔާސީ ކަންތައްތައް ހިންގުމަށްޓަކައި ޚާއްސަ އެސެމްބްލީއެއް އެކުލަވާލުމެވެ. ވާދް ލިޔުމީ ގެ ނަމުގައި އުފެދިގެން ދިޔަ މި އެސެމްބްލީއަކީ ރައްޔިތުންގެ މަޖިލީހެއް ކަހަލަ ޖިސްމެކެވެ. މި އެސެމްބްލީއަށް މެމްބަރުން ހޮވުނީ ޔިޝޫވްގައި އެއިރު އޮތް ސިޔާސީ ޕާރޓީތަކުގެ މެމްބަރުން ވާދަކުރި އިންތިޚާބެއްގައި ރައްޔިތުންގެ ވޯޓަކުންނެވެ. ވާދު ލިޔުމީ އެކުލަވާލުމަށްފަހު، އިޖުތިމާޢީ ތަރައްޤީއަށްޓަކައި މިނިވަން ދައުލަތެއްގައި ހުންނަން ޖެހޭ އެހެނިހެން މުއައްސަސާތައް އުފެއްދުމާއި އިންތިޒާމުތައް ކުރުމުގެ މަސައްކަތް ވަރަށް ހަލުވިކޮށް ކުރިޔަށް ގެންދެވުނެވެ. އެގޮތުން “ހިސްތަދްރުތް” ގެ ނަން ދެވިފައިވާ ޚާއްސަ މުއައްސަސާއެއްގެ ބެލުމުގެ ދަށުން ހަސްފަތާލުތަކާއި އާ ސްކޫލް ނިޒާމަކާއި ޤައުމުގެ އިންޑަސްޓްރިއަލް ނިޒާމު ދެމެހެއްޓެނިވި ގޮތެއްގައި ކުރިޔަށް ގެންދާނޭ ޚާއްސަ އިންތިޒާމުތައް ކުރެވެމުން ގެންދިޔައެވެ. ކުރީ ބާބުގައި ދެންނެވިފައި ވާނޭ ފަދައިން 1880 އިގެ އަހަރުތަކުގެ ތެރޭގައި ޔިޝޫވްގެ ބިންގާ އެޅުމާއެކު ޔަހޫދީން ވަނީ ތަޢުލީމު ފެތުރުމަށްޓަކައި މަދަރުސާތައް ބިނާކޮށްފައެވެ. ހިސްތަދްރުތްގެ ފަރާތުން އެ ނިޒާމު ވަރަށް ބޮޑަށް ފުޅާކޮށް ހަރުދަނާ ކުރިއެވެ. މި މަޝްރޫޢުގެ ދަށުން 1925 ވަނަ އަހަރު ހިބްރޫ ޔުނިވަރސިޓީގެ ބިންގާ އެޅިގެން ދިޔައެވެ. ޓެކްސް ނިޒާމެއް ޤާއިމު ކުރެވި އަދުލު އިންސާފުގެ ކަންތައް ބަލަހައްޓާނޭ ޤާނޫނީ ނިޒާމެއް އެކުލަވާލެވިގެން ދިޔައެވެ. މިގޮތުން އެޅުނު ފިޔަވަޅުތަކުގެ ތެރެއިން އެންމެ މުހިއްމު އެއް ފިޔަވަޅަކީ 1921 ވަނަ އަހަރު މަޝްހޫރު “ހަގާނާ” އުފެދިގެން ދިޔަ ދިޔުމެވެ.\nޒައިނިސްޓުންނާއި ޒައިނިސްޓުންގެ އެކުވެރީން މިއަދާ ހަމަޔަށްވެސް ދައުވާކުރާ ގޮތުގައި ހަގާނާ އަކީ “ޢަރަބި ޓެރަރިސްޓުން” ޔަހޫދީންގެ އާބާދީތަކަށް ދެމުން ގެންދިޔަ “ޓެރަރިސްޓް” ޙަމަލާތަކުން ޔަހޫދީން ޙިމާޔަތް ކުރުމަށްޓަކައި އުފެއްދުނު ދިފާއީ ފައުޖެކެވެ. އާއްމުކޮށް ބާޒާރުން ލިބޭ ތާރީޚު ފޮތެއް ނަންގަވައިގެން ހަގާނާއާ ބެހޭގޮތުން ލިޔެފައިވާ ބާބު ވިދާޅުވެލައްވައިފިނަމަ ފެނިވަޑައިގަންނަވާނީ އެ ޖަމާޢަތް އުފެދުނީ ޢަރަބި ގޭންގުތަކުގެ ނުރައްކަލުން ޔަހޫދީ އާބާދީތައް ހިމާޔަތް ކުރަން އެކަށީގެންވާގޮތެއްގައި އިނގިރޭސިން މަސައްކަތް ނުކުރާތީ އަމިއްލަ ނަފުސުތަކާއި މުދާ އަމިއްލައަށް ހިމާޔަތް ކުރުމަށްޓަކައި ޔަހޫދީ ލީޑަރުން މަޝްވަރާކޮށްފައި އުފެއްދި ޖަމާޢަތެއް ކަމުގައެވެ. ނަމަވެސް ޙަޤީޤަތަކީ ވަރަށް އާއްމުކޮށް ކަންތައް އޮންނަ ފަދައިން ހުޅަނގުގެ މީޑިޔާއިން ދުނިޔެއަށް ދައްކާ މަންޒަރާ ވަރަށް ތަފާތު މަންޒަރެކެވެ. ޙަޤީޤަތަކީ ހަގާނާގެ މަޤުޞަދުތަކުގެ ތެރޭގައި ހިމެނޭ އެންމެ މުހިއްމު ކަންތައްތަކަކީ ގެދޮރުން ބޭރުކޮށް ހާލުގައި ޖައްސާފައި ތިބި ޢަރަބީން އެ މީހުންގެ ޙައްޤުތައް ހޯދަން ކުރަމުން ގެންދިޔަ މަސައްކަތްތައް ހުއްޓުވުމާއި، ޢަރަބީންގެ ހިތްތަކުގައި ޔަހޫދީންނާ މެދުގައި ބިރުވެރިކަމާއި ޖެހިލުންވުން އުފެއްދުމާއި، ޢަރަބީންގެ އަވަށްތައް ހަލާކުކޮށް އެ އަވަށްތައް ޔަހޫދީ ވަޒަންވެރީންނަށްޓަކައި ހުސްކުރުމެވެ. 1937 ވަނަ އަހަރާ ހަމަޔަށް ސިއްރު ޖަމާޢަތެއްގެ ގޮތުގައި ޙަރަކާތްތެރިވަމުން ގެންދިޔަ ހަގާނާގެ ބިންގާ އެޅުއްވީ ފަލަސްޠީނުގައި އޮތް ޒައިނިސްޓް އޯރގަނައިޒޭޝަންގެ ލީޑަރ ޑޭވިޑް ބެން ގޫރިއަންގެ ބެއްލެވުމުގެ ދަށުންނެވެ. ޖަމާޢަތުގެ ފުރަތަމަ ފީލްޑް ކޮމާންޑަރަކީ ލަޑީމިއަރ ޖެބޮޓިންސްކީއެވެ. ހަގާނާ އުފެދުނީއްސުރެ އެ ޖަމާޢަތުގެ ޓެރަރިސްޓުން ގެންދިޔައީ ފަލަސްޠީނުގެ ޢަރަބި މުސްލިމުންނާ ދެކޮޅަށް ޓެރަރިޒަމްގެ އަމަލުތައް ހިންގަމުންނެވެ. އެ ޢަމަލުތަކުގެ ތަފްސީލުތަކަށް ދާން ވެއްޖެނަމަ އެތައް ސަފުހާއެއް ކަޅިކޮށްލަން ޖެހޭނެތީ އެ ތަފްސީލުތައް ދޫކޮށްލަމެވެ.\nއިނގިރޭސީންގެ ވެރިކަމުގެ ދަށުގައި ޔަހޫދީންގެ މުޖުތަމަޢުގައި ދައުލަތެއްގެ ސިފަ ޖެހެމުން ދިޔައިރު ފަލަސްޠީނީ ޢަރަބީން ތިބީ ވަމުން މިދަނީ ކިހިނެއްކަން އެނގި އެބައިމީހުންގެ ޙައްޤުތަކުގެ ދިފާޢުގައި ތެދުވެއެވެ. ނަމަވެސް ވަރަށް ގިނަ ސަބަބުތަކަކާހުރެ އެކަށީގެންވާ ގޮތެއްގައި ޔަހޫދީންނާ ދެކޮޅަށް ހަރަކާތްތެރިވާން އެބައިމީހުން ތިބީ ނުކުޅެދިފައެވެ. އެ ސަބަބުތަކުގެ ތެރޭގައި ހަރުދަނާ ޒައާމަތެއް ނެތުމުގެ މައްސަލައާއި، ސިޔާސީގޮތުން ތަސައްރަފު ނުފުދުމުގެ މައްސަލައާއި، ސައެންސާއި ޓެކްނޮލޮޖީއާއި އިލްމީ ގޮތުންނާއި އިޤްތިޞާދީ ގޮތުން ޔަހޫދީންނަށްވުރެ ފަހަތުގައި ތިބުމުގެ މައްސަލައާއި، ބޮޑެތި ޢަރަބި ޤަބީލާތަކުގެ މެދުގައި އޮތް ކޯޅުންތައް ހިމެނެއެވެ.\nއަނެއްކޮޅުން އިނގިރޭސީން ގެންދިޔައީ ފަލަސްޠީނީ ޢަރަބި މުސްލިމުންގެ ތެރޭގައި އިޖުތިމާޢީ، ސިޔާސީ އަދި ދީނީ މައްސަލަތައް އުފައްދަމުންނެވެ. މި ސިޔާސަތުގެ ދަށުން މޭންޑޭޓް ހައި ކޮމިޝަނަރ ސެމުއަލް އެޅުއްވި އެންމެ މުހިއްމު އެއް ފިޔަވަޅަކީ 1921 ވަނަ އަހަރު އަލްޤުދުސްގެ އިސް މުފްތީ އަދި ފަލަސްޠީނުގެ ސުޕްރީމް މުސްލިމް ކައުންސިލްގެ ވެރިކަމަށް އަލްޙާއްޖު އަމީން އަލްޙުސައިނީ ޢައްޔަން ކުރުމެވެ. މި މަޤާމުތަކަށް ބޭފުޅަކު ހޮވާގޮތަށް އޮތީ ހުށަހެޅޭ ތިން ނަމެއްގެ ތެރެއިން މުސްލިމް ޢިލްމުވެރީންނާއި އިސް ބޭފުޅުންގެ އެންމެ ގިނަ ވޯޓު ލިބިވަޑައިގަންނަވާ ބޭފުޅެއް ކަމަށް ވެފައި، ހުށަހެޅުނު ތިން ބޭފުޅުންގެ ތެރެއިން އެންމެ މަދުން ވޯޓު ލިބިވަޑައިގަތީ އަމީނަށް ކަމުގައި ވުމާއެކުވެސް އިނގިރޭސީން އޭނާއަށް އެ މަޤާމުތައް ދިނީ ކީއްވެގެންކަން ކިޔައިދިނުމުގެ ބޭނުމެއް އޮތް ކަމަކަށް އަޅުގަނޑު ނުދެކެމެވެ.\nއަލްޙާއްޖު އަމީން އަލްޙުސައިނީއަކީ ޤުދުސްގައި އޮތް ބޮޑު ޢަރަބި ދެ ޤަބީލާގެ ތެރެއިން ޙުސައިނީ ޤަބީލާއަށް ނިސްބަތްވެވަޑައިގަންނަވާ ބޭފުޅެކެވެ. އޭނާއަކީ ހަރުކަށި ކަމުގައި ހައްދުފަހަނައަޅާފައި ހުންނެވި، ޔަހޫދީންނަށް ނަފްރަތު ކުރެއްވުމުގައި ލާމަސީލު، ދީނީގޮތުންނާއި އަޚުލާޤީގޮތުން ބަނގުރޫޓުވެފައި ހުންނެވި ބޭފުޅެކެވެ. އެފަދަ ބޭފުޅަކު ފަލަސްޠީނުގެ މުސްލިމުންގެ ވެރިކަމަށް ގެނައުމުގައި އިނގިރޭސީންގެ މަޤުޞަދަކީ ކޮބައިތޯ މިއީ އުފެދޭ ސުވާލެކެވެ. ބެލެވޭގޮތުގައި އިނގިރޭސީންގެ މި ފާސިދު ނިންމުމުގެ މަޤުޞަދަކީ ޢަރަބި މުސްލިމުންގެ މަސްލަހަތު ގެއްލުވާލައި، ހަރުދަނާ ޒައާމަތެއްގެ ހިޔާވަހިކަމުން އެމީހުން މަހުރޫމުކޮށް، މުސްލިމުންނާއި އިސްލާމް ދީނުގެ ނަމާއި މޫނުމަތި ހުތުރު ކުރުމެވެ. އެބައިމީހުންގެ ޙައްޤުތައް ހޯދަން މަސައްކަތް ކުރާނޭ ހަރުދަނާ ލީޑަރޝިޕެއް އުފެދުމުގެ ދޮރު ބަންދު ކުރުމެވެ. ކަންތައް ވެގެން ދިޔައީވެސް މި ގޮތަށެވެ. ޢަރަބި މުސްލިމުންގެ ތެރެއިން މުފްތީ އަމީނާ ދެކޮޅު މީހުންނާ އޭނާއަށް ތާއީދުކުރާ މީހުންނާ ދެމެދުގައި އުފެދުނު ހަމަނުޖެހުންތަކުގައި މުސްލިމުންގެ އަތުން މުސްލިމުންގެ އެތައް ބަޔެއްގެ ލޭ އޮހޮރުވާލެވުނެވެ. އަދި އަމީންގެ ޒައާމަތުގައި ޢަރަބި މުސްލިމުންގެ މަސްލަހަތުތައް ހިމާޔަތް ކުރުމަށްޓަކައި އެޅުނު ހަރުދަނާ އެއްވެސް ފިޔަވަޅެއް ނެތެވެ.\nޢަރަބި މުސްލިމުންގެ ފަރާތުން މޭންޑޭޓް ހައި ކޮމިޝަނާ މުޢާމަލާތު ކުރުމަށްޓަކައި 1920 ވަނަ އަހަރު ވައްތަރެއްގެ ކޮމިޓީއެއްވެސް އެކުލަވާލެވުނެވެ. މި ކޮމިޓީގެ ވެރިއަކަށް ހުންނެވީ މުފްތީ އަމީންގެ ތިމާގެފުޅު ބޭފުޅެއް ކަމުގައިވާ މޫސާ ކާޒިމް އަލްޙުސައިނީއެވެ. ނަމަވެސް މި ކޮމިޓީގެ މެންބަރުންނަށްވެސް އެދެވޭ މަސައްކަތްތަކެއް ކުރެވިފައެއް ނުވެއެވެ. އެމީހުން ކުރި ކަމަކީ ދޭތެރެ ދޭތެރެއިން މުޒާހަރާތައް އިންތިޒާމުކޮށް ހަޅޭއްފަޅޭއްލަވަމުން މަގުމަތީގައި ހިނގާނެ މީހުން މަގުމައްޗަށް ނެރުމާއި، ބައްދަލުވުންތައް ބާއްވައި އެ ވާހަކަތަކަކުން ނަތީޖާއެއް ނުނުކުންނަ ބޭކާރު ވާހަކަތައް ދެއްކުމެވެ. 1934 ވަނަ އަހަރު މޫސާ ކާޒިމް އަވަހާރަވުމުން މި ކޮމިޓީއެއްގެ ހަރަކާތްތައް ހުއްޓުނީއެވެ. އެއަށްފަހު ކޮމިޓީގެ މެމްބަރުން ޔަހޫދީން ކޮޕީ ކޮށްގެން ސިޔާސީ ޕާރޓީތަކެއް ކަހަލަ ބައިގަނޑުތަކެއްވެސް ހެދިއެވެ. މި ބައިގަނޑުތައް އޮތީ ނުފޫޒުގަދަ މީސްމީހުން އެބައިމީހުންގެ އާއިލާގެ މެމްބަރުންނާއި ގާތް އެކުވެރީން އެއް ވަލަކަށް މަހައިގެން ތިމާމެންގެ އަމިއްލަ އެދުންތައް ފުއްދަން ބޭނުންކުރާ އާލާތްތަކެއްގެ ގޮތުގައެވެ. މި ކަހަލަ ގޮތަކަށް އުފެދުނު ބައިގަނޑުތައް އެކުވެގެން 1936 ވަނަ އަހަރު އެރެބް ހަޔަރ ކޮމިޓީގެ ނަމުގައި އަނެއްކާވެސް ޚާއްސަ ކޮމިޓީއެއް އުފެއްދުނެވެ. މި ކޮމިޓީގެ ރައީސަކަށް ހަމަޖެހުނީ މުފްތީ އަމީން އަލްޙުސައިނީއެވެ.\nނިއުދިއްލީގައި ހުންނަ ޔަހޫދީ އެންބަސީ ގުޅިގެން ގ. ކެނެރީގެ ނަޝިދު ދިވެހިރާއްޖެ ޔަހޫދީ އިންގިރޭސިންގެ އަޅުވެތިކަމަށް ގެންދަން އޭނަކުރިމަސައްކަތް ބައްލަވާ\n1/ ހުޅުލޭ އެއާރްޕޯޓް ޔަހޫދީން ނަށް ކުއްޔަށް ދިނުން\n2/ ދިރާާގު ކުންފުނީގެ ހިއްސާ ޔަހޫދީ އިންގިރޭސިންނަށް ވިއްކާލުން\n3/ ފެންކުން ފުނީގެ ހިއްސާ ޔަހޫދީ އިންގިރޭސިން ނަށް ވިއްކާލުން\nމިތިން ތަނުންވެސް ލިބޭ ނަފާ ސީދާކޮށް ލިބެނީ ޔަހޫދީ އިންގިރޭސިންނަށް، ކުރިންވެސް މިބައި މީހުން ޤައުމުތަށް އަޅުވެތިކުރިގޮތަށް އެކަން އިޔާދަކުރަން އުޅެނީ!


ވަރިވުމާ ވަރިކުރުން އެންމެ ފަހުކަމަކަށްހަދާށެވެ! އެއީ ފިސާރި މަސައްކަތްކުރުމަށްފަހު ދެން އެހެން ގޮތެއް ނެތުމުން ނޫނީ ކޮށްގެންވާނެ ކަމެއް ނޫނެވެ!\nޙަޔާތުގެ ހުރިހާ ދުވަހަކީ އެންމެ ހިތް އެދޭ ގޮތަށް ހުރިހާ ކަންކަން ހުންނާނެ ދުވަސް ނަމަ ކަނޑު ގަދަ ދުވަހެއް ނުއަންނާނެއެވެ. ހުރިހާ ދުވަހެއްވެސް ވާނީ ކަނޑުމަޑު އޮމާން ދުވަހަކަށެވެ. އެކަން އެހެން ނުވަނީ ހަޔާތުގައިވެސް ތަފާތު ދުވަސްތައް ކުރިމަތިވާނެތީއެވެ.\nދަތުރަކަށް ފަށައިގެން އުޅެނިކޮށް ކަނޑުގަދަވެލައިފިނަމަ އަވަހަށް ނަގިލި ލަނީ ހެއްޔެވެ؟ ނޫނީ އަނބުރައި ކޮޅަށް ދަނީ ހެއްޔެވެ؟ ނޫނީ މިއިން ގޮތެއް ނިންމަނީ ދަތުރުކުރެވޭތޯ ކުރެވެން ހުރި ހުރިހާ މަސައްކަތްތަކެއް ކުރުމަށްފަހުގައި ހެއްޔެވެ؟ ވިސްނައިލާށެވެ! ދިރިއުޅުމަކީވެސް ހަމަ މިފަދަ ކަމެކެވެ. ﷲ ތަޢާލާ ކޮންމެ ދުވަހަކު ލޯތަކަށް ދައްކަވާ މިފަދަ މިސާލުތަކުން ޢިބްރަތް ޙާޞިލުކުރާށެވެ!\nޙަޔާތުގެ ބައިވެރިޔާ އިޚްތިޔާރުކުރަނީ އަމިއްލައަށެވެ. ދިރިއުޅެމުންދަނިކޮށް މައްސަލަތަކެއް ކުރިމަތިވީއެވެ. ސުވާލަކީ މައްސަލައެއް ކުރިމަތިވާއިރަށް ކައިވެނި ރޫޅައިލަންވީ ހެއްޔެވެ؟ ނޫނީ މައްސަލައަށް ޙައްލެއް ފެނޭތޯ މަސައްކަތްކުރަންވީ ހެއްޔެވެ؟\nރަނގަޅަށް ވިސްނާށެވެ! ކައިވެނި ރޫޅައިލުން އެއީ އެންމެ ފަސޭހައިން ކުރެވިދާނެ ކަންތަކެވެ. ދުލުން ބުނެލާ ބަހަކުން އެކަން ނިންމައިލެވިދާނެއެވެ. ނަމަވެސް ބުނަންހެއްޔެވެ؟ އެއީ އެންމެ ނުރައްކަތެރިގޮތެވެ. އެންމެ ގެއްލުން ބޮޑު ވެސް ގޮތެވެ.\nވަރަށް ކުޑަކުޑަ މިސާލެއް ބުނެފާނަމެވެ. ދެމަފިރިންގެ ޙަޔާތަށް އައީ ކުރިއެރުން ލިބެމުންނެވެ. ތަނަވަސްކަން ލިބެމުންނެވެ. އުފާ ފާފަގަތިކަންވެސް ލިބެމުންނެވެ. އެ ނިޢްމަތްތައް ލިބެމުން އައީ ކާކުގެ ސަބަބުންކަން އެނގެނީ ކިހިނެއްހެއްޔެވެ؟ ނުވަތަ ދެމަފިރިން އެކުގައި ލޯބިން އުޅޭތީ ނޫންކަން އެނގެނީ ކިހިނެއްހެއްޔެވެ؟\nއެހެންކަމަށްވާއިރު ވިސްނަން ޖެހޭ މިންވަރަށް ނުވިސްނައި، ދެމަފިރިން އެކުގައި ދިރިއުޅެން މަސައްކަތްކުރަން ޖެހޭ ވަރަށް މަސައްކަތް ނުކޮށް ކައިވެނި ރޫޅާލައިފިނަމަ ﷲ ތަޢާލާ ލެއްވެވި ބަރަކާތް ކެނޑިގެން ނުދާނެކަން އެނގެނީ ކިހިނަކުން ހެއްޔެވެ؟ ﷲ ތަޢާލާގެ ރަޙްމަތްފުޅަށް އަމިއްލައަށް ފުރަގަސްދީފި ނަމަ ދެން ކަންކަން ވާނެ ގޮތް އެނގެނީ ކާކަށް ހެއްޔެވެ؟\nކަންކަން މިފަދައިން ހުރުމުން ކައިވެނި ރޫޅައިލަން ޖެހޭނީ ކައިވެނި ދަމަހައްޓަން ކުރަން ޖެހޭ ހުރިހާ މަސައްކަތެއް ކުރުމަށްފަހު އެހެން އެއްވެސް ގޮތެއް ނެތުމުންނެވެ. ނޫން ނަމަ ކައިވެނި ރޫޅައިލުމަކީ ކުރަން އެންމެ ފަސޭހަ ކަންތައް ނަމަވެސް އެކަމަކީ ތިމާގެ ޙަޔާތަށް އަމިއްލައަށް ކުރިމަތިކުރުވޭ އެންމެ ބޮޑު މުޞީބާތަށްވެސް ވެގެން ހިނގައިދާނެއެވެ. އެކަމަށް ބިރުވެތިވެވިއްޖެ ނަމަ ކައިވެނި ރޫޅައިލަން ނުޖެހި ސަލާމަތްކުރެވޭ ކައިވެނީގެ އަދަދު އެތައް ގުނައަކަށް އިތުރުވެގެންދާނެއެވެ!


BREAKING: 34.9 Billion Rufiyaa Ge Budget Faaskohfi - Vaguthu\nސަރުކާރުގެ ފަރާތުން ރައްޔިތުންގެ މަޖިލީހަށް ހުށަހަޅާފައިވާ 34.7 ބިލިއަން ރުފިޔާގެ ދައުލަތުގެ ބަޖެޓް ދިރާސާކުރި މަޖިލީހުގެ ބަޖެޓް ކޮމިޓީއިން އިތުރު ކުރި 200 މިލިއަން ރުފިޔާއާ އެކީ 34.9 ބިލިއަން ރުފިޔާގެ ބަޖެޓް ފާސްކޮށްފިއެވެ.\nމަޖިލީހުގެ އިގްތިސާދީ ކޮމިޓީއާއި މާލިއްޔަތު ކޮމިޓީ ހިމެނޭ ގޮތަށް އެކުލަވާލާފައިވާ ބަޖެޓް ދިރާސާކުރާ ކޮމިޓީގެ ރިޕޯޓްގައިވާ ގޮތަށް ބަޖެޓް ފާސްކުރީ 68 މެންބަރުންގެ ވޯޓުންނެވެ. ބަޖެޓް ފާސްކުރަން ނުފެންނަ ކަމަށް އެއް މެންބަރަކު ވޯޓު ދެއްވިއެވެ. ބަޖެޓްގެ ވޯޓުގައި އިދިކޮޅު ޕީޕީއެމްއާއި ޕީއެންސީގެ މެންބަރުން ބައިވެރިވެވަޑައެއް ނުގަންނަވައެވެ.\nބަޖެޓް ދިރާސާކުރާ ކޮމިޓީން ވަނީ ބަޖެޓަށް 130 މިލިއަން ރުފިޔާ އިތުރުކޮށް 43.9 ބިލިއަން ރުފިޔާގެ ބަޖެޓެއް ފާސްކޮށްފައެވެ. އަދި ފިނޭންސް މިނިސްޓްރީގެ ލަފާ ހޯދުމަށް ފަހު އާމްދަނީ ލަފާ ކުރާ މިންވަރު ވަނީ 21 ބިލިއަން ރުފިޔާއަށް އިތުރުކޮށް ފާސްކޮށްފައެވެ. އެހެންވެ ޑެފިސިޓް ވަނީ 12.3 ބިލިއަން ރުފިޔާއަށް ކުޑަވެފައެވެ.\nރައްޔިތުންގެ މަޖިލީހުގެ ބަޖެޓް ދިރާސާކުރާ ކޮމިޓީއިން ވަނީ އަންނަ އަހަރު ޕީއެސްއައިޕީ މަޝްރޫއުތަކަށް ބަޖެޓުގައި ކަނޑައަޅާފައިވާ ފައިސާއަށް އުނި އިތުރު ގެނެސްފައެވެ. އަދި ސަރުކާރުގެ އޮފީސްތަކުގެ ބަޖެޓަށް ވެސް އުނި އިތުރު ގެނެސްފައިވާ އިރު އިތުރު ބަދަލުތައް ވެސް ބަޖެޓަށް ވަނީ ގެނެެސްފައެވެ.\nއެގޮތުން އޭސީސީއަށް 1.5 މިލިއަން، ބްރޯޑްކާސްޓިން ކޮމިޝަނަށް 1.9 މިލިއަން، ޓެކްސް އެޕީލް ޓްރައިބިއުނަލް އަށް 8 ލައްކަ ރުފިޔާ އަދި އިންފޮމޭޝަން ކޮމިޝަނަރުގެ އޮފީހަށް5ލައްކަ ރުފިޔާ އިތުރު ކުރުކުރަން ވަނީ ނިންމައިފައެވެ.\nމީގެ އިތުރުން ޕީޖީ އޮފީހާއި ވަޒީފާ އާއި ބެހޭ ޓްރައިބިއުނަލް އަށް ދެ މިލިއަން، މީރާއަށް 1.5 މިލިއަން ރުފިޔާ، އެލްޖީއޭ އަށް 2.5 މިލިއަން ރުފިޔާ، އެންއައިސީއަށް އެއް މިލިއަން، ފެމެލީ ޕްރޮޓެކްޝަން އޮތޯރިޓީ ދެ މިލިއަން، އިސްލާމިކް ޔުނިވާސިޓީ އަށް ދެ މިލިއަން، ގައުމީ ޔުނިވާސިޓީއަށް ދެ މިލިއަން އިތުރު ކުރުމަށް ވެސް އެ ކޮމިޓީ އިން ވަނީ ނިންމައިފައެވެެ.\nހަމައެހެންމެ ރައްޔިތުންގެ މަޖިލީހުގެ އިދާރާއަށް 8.9 މިލިއަން، ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން އަށް 11 މިލިއަން، ޖުޑީޝަލް ސާވިސް ކޮމިޝަނަށް ދެ މިލިއަން، ލޯކަލް ކައުންސިލް އިންތިހާބު ބާއްވަން އިލެކްޝަންސް ކޮމިޝަނަށް ދެ މިލިއަން، ސިވިލް ސާވިސް ކޮމިޝަނަށް 2.1 މިލިއަން، އެޗްއާރްސީއެމް އަށް 1.9 މިލިއަން ރުފިޔާ އިތުރު ކުރުމަށް އެ ކޮމިޓީއިން ވަނީ ނިންމާފައެވެ.\nކޮމިޓީއިން ބަދަލު ގެނައި އިތުރު ކަންކަމަށް ބަލާއިރު އާމްދަނީ ހޯދަން އިތުރުކުރާ ކަންކަމާއެކު އާމްދަނީ އާއި ހިލޭ އެހީގެ ގޮތުގައި 21 ބިލިއަން ރުފިޔާ ލިބޭނެ ކަމަށް ބަޖެޓުގައި ލަފާކޮށްފައިވެއެވެ.\nއެގޮތުން ޓެކްސް އަށް ގެނައި ބަދަލުތަކަށް ބަލާއިރު، ޓީޖީއެސްޓީގެ ގޮތުގައި 598 މިލިއަން، ގްރީން ޓެކްސްގެ ގޮތުގައި 253 މިލިއަން ލިބޭނެ ކަމަށް ލަފާކޮށްފައި ވާއިރު، އެއާޕޯޓް ސާވިސް ޗާޖުގެ ގޮތުގައި 218 މިލިއަން ލިބޭނެ ކަމަށް ވަނީ ލަފާކޮށްފައެވެ.\nއަދި އޭޑީސީން 219 މިލިއަން، ބިން ވިއްކުމާއި ބިން ބަދަލުކުރުމުގެ ފީގެ ގޮތުގައި 700 މިލިއަން އަދި ހަރުމުދަލުގެ އާމްދަނީގެ ގޮތުގައި 1.3 ބިލިއަން ލިބޭނެ ކަމަށް ވަނީ ލަފާކޮށްފައެވެ.\nފަސްކުރި ކަމަށް ހިީ ވީ\nނޮވެމްބަރު 30, 2020 14:46\nބޮޑު ބަޖެޓް ކަމަށް ބުނެ ފާސްކުރީ ކޮބްބައެއްބާ\nނޮވެމްބަރު 30, 2020 21:01\nދެން ފެންފޮދަކާ ނުލާ އެކީ ދިރުވާލަގަ. އޭރައްތިކަން ހަމަޖެހުނީއެއްނޫން.


ހިތުގައި ނުޖައްސާ! ފަހުން ދެރަވާނެ! |\nދުޅަހެޔޮ ޞިއްޙަތެއް ލިބުމަކީ ހާސް ނިޢުމަތެވެ. އަދި އެއީ އަހަރެމެން ކޮންމެ މީހަކުވެސް އެންމެ އެދޭ އެއް އެދުމެވެ. ދުޅަހެޔޮކަން އަންގައިދޭ އެންމެ އަސާސީ އެއް މިންގަނޑަކީ ތިމާގެ ހިތުގެ ދުޅަހެޔޮ ކަމެވެ. ހިތުގެ ދުޅަހެޔޮކަން ބަލައިލުމަށް ހިތުވިންދު ޗެކްކޮށްލާށެވެ. ހިތް މަސައްކަތް ކުރަނީ ރަނގަޅު މިންވަރެއްގައި ނަމަ ލޭދައުރުކުރާ މިންވަރު ރަނގަޅުވާނެއެވެ. ވިންދުޖަހާވަރު ބެލުމަކީ ހިތުގެ ހިނގުން ބެލުމަށް އެންމެ ފަސޭހަ އެއްގޮތެވެ. އަދި ގިނައިން ވިންދު ބަލާ ވަރަކަށް މިކަން ކުރަންފަރިތަވެ، ފަސޭހަ ވާނެއެވެ. ބައެއް ކަހަލަ ހިތުގެ ބަލިތައް ޖެހިފައިވާ މީހުން ނޫން އެހެން އެންމެންގެވެސް ހިތުގެ ހިނގުމާއި ހިތުވިންދު އެއްވަރު ވާނެއެވެ.\nތިމާގެ ހިތުވިންދަކީ ހަށިގަނޑުގައިވާ ލޭހޮޅިތަކުން ލޭދައުރުވާ މިންވަރެވެ. އަދި މިއީ ވަރަށް ފަސޭހައިން ބެލިދާނެ އެއްޗެކެވެ. ހިތުން ލޭފޮނުވަނީ އަޔޯޓާ ނަމަކަށް ކިޔާ ލޭހޮޅިއަކަށެވެ. އަޔޯޓާ އިން ލޭދައުރުކުރަނީ އާޓަރީ ނަމަކަށް ކިޔާ ކުދި ލޭހޮޅިތަކަކަށެވެ. މި އާޓަރީ ތަކުން ހަށިގަނޑުގެ ހުރިހާ ހިސާބުތަކަށް އޮކްސިޖަން ހުންނަ ލޭ ފޯރުކޮށްދެއެވެ. މިގޮތަށް ލޭ ފޯރުކޮށްދޭއިރު ލޭގައި ހުންނަ އޮކްސިޖަން ހަށިގަނޑުގެ ތަފާތު އެކި ގުނަވަންތައް މަސައްކަތްކުރުމަށް ބޭނުންކޮށްފައި، ބޭނުންނުކުރާ ކާބަންޑައި އޮކްސައިޑް ލޭގެތެރެއަށް ދޫކޮށްލައެވެ. ކާބަންޑައި އޮކްސައިޑް ހިމެނޭލޭ ދެން ދައުރުކުރަނީ ހިތަށެވެ. އެއީ ވެއިން ނަމަކަށްކިޔާ ލޭހޮޅިތައް މެދުވެރިކޮށެވެ. ހިތުން ލޭ ފޮނުވައިލާ ކޮންމެ ފަހަރަކު އާޓަރީތަކުގައި ލޭ ދައުރުކުރުމަށް މިކިޔެނީ ހިތުގެ ވިންދެވެ.\nތިމާ މާބޮޑު ހަރަކާތްތެރިކަމެއް ނެތި ހުންނައިރު ހިތުގެ ވިންދު ހުންނަ މިންވަރު (ރެސްޓިން ހާޓް ރޭޓް) އަކީ ތިމާގެ ޞިއްޙަތާއި ހިތުގެ މަސްތަކުގެ ވަރުގަދަކަން ކަށަވަރުކޮށްދޭ އެއްޗެކެވެ. ރެސްޓިން ހާޓް ރޭޓް ހޯދުމަށް އެންމެ ރަނގަޅު ވަގުތަކީ ހެނދުނު ނިދިން ހޭލާ ވަގުތެވެ. އެއީ، އެވަގުތު މީހާ ހުންނާނީ ތާޒާކަންމަތީގައި ކަމަށްވާތީއެވެ.\nހިތުވިންދު ބަލައިލުމަށް އަތުގެ ކުޑުހުޅު ކައިރިން ނުވަތަ ކަރުގެ އެއްފަރާތުން ހިތުގެ ވިންދު ހޯދާށެވެ. ވިންދު ހޯދުމަށް އަތުގެ ޝަހާދަތްއިނގިއްޔާއި މެދު އިނގިލި ބޭނުންކުރާށެވެ. ގަޑިއެއްގެ އެހީގައި 10 ސިކުންތު ވަންދެން ތިމާގެ ހިތުގެ ވިންދު ބަލާށެވެ. 10 ސިކުންތުގެ ތެރޭގައި ތިމާގެ ހިތުގެ ވިންދު ޖަހަނީ ކިހާވަރަކަށް ހެއްޔެވެ. މިނެޓެއްގެތެރޭގައި ތިމާގެ ވިންދު ޖަހާމިންވަރު ހޯދުމަށްޓަކައި މި އަދަދު ހަޔަކާ ގުނަކުރާށެވެ. އެއީ ތިމާގެ ރެސްޓިން ހާޓް ރޭޓް އެވެ. މިޔަށް 'ރެސްޓިން ޕަލްސް ރޭޓް' އޭވެސް ކިޔައެވެ. ވިންދު ބެލުމުގައި އުޅަނބޮށީގެ ކުރިމަތިންނާއި ކަތުރުކަށިގަނޑުގެ ތިރިންވެސް ހިތުގެ ވިންދު ބަލައެވެ. ފަހަކަށްއައިސް ވިންދުބަލާ ތަފާތުވައްތަރުގެ އާލާތްތައް ހުރެއެވެ. އެފަދަ އާލާތްތަކުން ވިންދުބަލަން ފަސޭހައެވެ. ހިތުގެ މަސައްކަތް ރަނގަޅުނަމަ ރެސްޓިން ހާޓް ރޭޓް ދަށްވާނެއެވެ. މިހެން މިދެންނެވީ ޞިއްޙަތު ރަނގަޅު ހިތެއްނަމަ ޖަހާ ކޮންމެ ވިންދަކުން ހަށިގަނޑުގެ ތެރެއަށް ފޮނުވާލަދޭ ލޭގެ މިންވަރު ގިނަވާނެއެވެ. އެހެންކަމުން ހަށިގަނޑަށް ބޭނުންވާ މިންވަރަށް ލޭ ފޯރުކޮށްދިނުމަށް އެހިތް ކުރަންޖެހޭ މަސައްކަތް މަދުވާނެއެވެ.\nދިރިއުޅުމުގެ ވައްޓަފާޅިއަށް ގެނެވޭ އެދެވޭ ބައެއް ބަދަލުތަކާއެކު ހިތުގެ ދުޅަހެޔޮކަން އިތުރުކުރެވިދާނެއެވެ. ހިތުގެ ބައްޔަށް ހުށަހެޅޭ މިންވަރު ދަށްކުރެވިދާނެއެވެ. ދިރާސާތަކުން ދައްކާ ގޮތުގައި ހާޓް އެޓޭކް ޖެހޭ މީހުންގެ 50 އިންސައްތައަށް ވުރެ ގިނަ މީހުންނަކީ ދުންފަތުގެ އިސްތިއުމާލުކުރާ މީހުންނެވެ. ދުންފަތުގެ އިސްތިއުމާލު ކުރާނަމަ އަވަހަށް އެކަން ހުއްޓައިލާށެވެ. މާބޮޑަށް ފަލަވެ ބަރުދަން އިތުރު ނަމަ ހިތުގެ ބަލިތައް ޖެހުން ގާތެވެ. ބަރުދަން ލުއިކޮށް ބަރުދަން ހުންނަންޖެހޭ ވަރަށް ބެހެއްޓުމަށް މަސައްކަތް ކުރާށެވެ. ލޭމައްޗަށް ދިއުމާއި ކޮލޮސްޓްރޯލް މައްޗަށްދިއުން އަދި ހަކުރުބައްޔަކީ ހިތުގެ ބަލިތަކަށް މަގުފަހި ކުރުވާ ކަމެކެވެ. ގަވާއިދުން ޑޮކްޓަރަށް ދައްކައި ޗެކަޕް ހަދާށެވެ. ހިތުގެ ބަލީގެ 55 އަހަރުން ދަށުގެ ފިރިހެނަކު ނުވަތަ 65 އަހަރުން ދަށުގެ އަންހެނަކު އާއިލާގައި ހުރިނަމަ ތިމާއަށް ހިތުގެ ބަލި ޖެހުމުގެ ފުރުސަތު ބޮޑެވެ. އާއިލާގައި އެފަދަ މީހަކު ހުރިތޯ ބެލުން މުހިންމެވެ. ލޮނާއި ހަކުރު އަދި ސެޗޫރޭޓެޑް ފެޓް އެކުލެވޭ ބާވަތްތައް ކެއުން ވީވަރަކުން މަދުކުރާށެވެ. ޓްރާންސް ފެޓް އެކުލެވޭ ބާވަތްތައް އެއްގޮތަކަށްވެސް ކެއުމުގައި ނުހިމަނާ ވޭތޯ ބަލާށެވެ. މިންހެޔޮ ކާނާ ކެއުމަކީ ހިތުގެ ބަލިތަކުން ދުރުހެލިކޮށްދޭ ކަމެކެވެ.\n2އޯގަސްޓް 26, 2020


Mifaharuge indian aidol kaamiyaabukuraanee kon baiveriebaa? - Zaviyani.mv via Habaru\nމިފަހަރުގެ އިންޑިއަން އައިޑޮލް ކާމިޔާބުކުރާނީ ކޮން ބައިވެރިއެއްބާ؟\nއިންޑިޔަން އައިޑަލް އަކީ އިންޑިޔާގެ އެންމެ ގިނަ ބަޔަކު ބަލާ އަދި އެންމެ މަޝްހޫރު އެއް ރިއާލިޓީ ޝޯވ އެވެ. މިހާރު މި ޝޯވ ގެ 12 ވަނަ ސީޒަން ކުރިޔަށްދާއިރު، ޝޯވގެ ބައިވެރިން ދަނީ އެމީހުންގެ ހިތްގައިމު އަޑުން ބެލުންތެރިން ގެ މަގުބޫލުކަން ހޯދަމުންނެވެ. މި ޝޯވގެ ފައިނަލް އަންނަ މަހުގެ 15 ވަނަ ދުވަހު ބާއްވަން ނިންމާފައިވާއިރު، ހުރިހާ ބައިވެރިންވެސް ދަނީ ފައިނަލަށް ވަރަށް ފުރިހަމަޔަށް ތައްޔާރުވަމުންނެވެ.\nއިންޑިޔާގެ ނޫސްތަކުން ޚަބަރު ފަތުރާގޮތުގައި، އިންޑިއަން އައިޑަލްގެ ފައިނަލްގައި އިންޑިޔާގެ މިއުޒިކީގެ ދުނިޔޭގެ އެންމެ އަލިގަދަ ތަރި އާޝާ ބޯސްލޭ ބައިވެރިވާނެ އެވެ. މި ޝޯވގެ ފައިނަލް ގައި ވާދަ ކުރާނީ ޕަވަންދީޕް ސިންގް، އަރުނިތާ ކަންޖިލާލް، ސޭލީ ކަންބްލް އަދި އަޝިޝް ކުލްކަރްނީ އެވެ.\nއިންޑިޔާގެ އުއްތަރުކާންދުގެ ޗަންޕަވަތަށް ނިސްބަތްވާ ޕަވަންދީޕް އަކީ ގިނަ ބައެއްގެ މަގުބޫލުކަން ހޯދާފައިވާ ބައިވެރިއެކެވެ. ޕަވަންދީޕަކީ މި މުބާރާތުގެ އެންމެ ގިނަ މީހުން ތާއީދުކުރާ އަދި އެންމެ ގިނައިން ވޯޓު ލިބޭ އެއް ބައިވެރިއެކެވެ. އޭނާ އަކީ ކުޑަ އިރުއްސުރެ މިއުޒިކަށް ލޯބިކުރާ އަދި މިދާއިރާއިން ކުރިއަށް ދިއުމަށް ބޭނުންވާ މީހެކެވެ. ޕަވަންދީޕް އެންމެ ފުރަތަމަ ފެނިގެންދިޔައީ 2015 ވަނަ އަހަރު ބޭއްވި "ދި ވޮއިސް އޮޕް އިންޑިޔާ 2015" އިންނެވެ. އެ ޝޯވގައި ވެސް ރީއްޗަށް ލަވަ ކިޔާ ގިނަ ބައެއްގެ މަގުބޫލުކަން ޕަވަންދީޕް ހޯދިއެވެ. ވަކިން ޚާއްސަކޮށް އޭނާ ނިސްބަތްވާ އަވަށުގެ މީހުންވަނީ އޭނާ އާމެދު ފަޚުރުވެރިވާކަމަށާއި އޭނާ އަކީ ތަރިއެއްކަމަށް ބުނެފަ އެވެ. އިންޑިއަލް އައިޑަލް ގައި މިހާ ހިސާބަށް ހޯދާފައިވާ ކާމިޔާބީއަށް ޕަވަންދީޕް އަށް ވަނީ އުއްތަރުކާންދްގެ ޗީފް މިނިސްޓަރުގެ ފަރާތުން ޝަރަފުވެރި ކަމުގެ އެވޯޑެއްވެސް ދީފައެވެ. އަދި ޕަވަންދީޕްގެ ހުނަރަކީ އުއްތަރުކާންދުގެ ޒުވާނުންނަށް ހުރި މިސާލެއް ނުވަތަ ނަމޫނާއެއް ކަމަށް އެ އަވަށު މީހުން ބުނެއެވެ.\nއަރުނިތާ އަކީ ބެންގާލް ގެ ލަވަކިޔުންތެރިއެކެވެ. އަނުރިތާވެސް ވަނީ 12 ވަނަ އިންޑިއަން އައިޑޮލް ގެ ފައިނަލަށް ދަތުރުކޮށްފަ އެވެ. އަރުނިތާ އަކީ 2013 ވަނަ އަހަރު ބޭއްވި ޒީ ބަންގްލާ ޝޯ "ސަ ރެ ގަ މަ ޕާ ލިލް ޗޭންޕް 2013" މުބާރާތުގެ އެއްވަނަ ހޯދި ލަވަކިޔުންތެރިޔާ އެވެ. އަނުރިތާ ވަނީ އޭނާގެ އުމުރުން ހަތަރު އަހަރުން ފެށިގެން ކްލެސިކަލް އިންޑިއަން މިއުޒިކް ޓްރެއިނިންގ ފަށާފަ އެވެ. ލަވަކިޔުމުގެ އިތުރުން އޭނާ އަކީ ހާރމޯނިއަމް އަދި ޓަމްޕުރާ ކުޅޭ މީހެކެވެ. އިންޑިއަލް އައިޑަލްގެ މި ސީޒަނުގައި އަރުނިތާ ވަނީ ވަރަށް ފުރިހަމަ ހުށަހެޅުންތައް ހުށަހަޅާދީ ގިނަ ބައެއްގެ ހިތް އަތުލާފަ އެވެ. އަދި އޭނާ ލަވަކިޔުންތަކުން މަޝްހޫރުކަން ހޯދާފަ އެވެ. އިންޑިއަލް އައިޑަލްގައި އަރުނިތާ ގިނައިން ހުށަހަޅާފައިވަނީ ބެންގާލް ސްޓައިލްގެ ލަވަތަކެވެ.\nސޭލީ އަކީ މަހާރަޝްތްރާގެ މެދުފަންތީގެ އާއިލާ އަކަށް ނިސްބަތްވާ ކުއްޖެކެވެ. މޮޅުކޮށް ލަވަކިޔާ ސޭލީ ވަނީ އުމުރުން 24 އަހަރުގައި އިންޑިއާގެ ގިނަ ބައެއްގެ މެދުގައި މަގުބޫލުކަން ހޯދާ، އިންޑިއަން އައިޑަލް 12 ގެ ފައިނަލުން ޖާގަ ކަށަވަރުކޮށްފަ އެވެ. ކުޑަ އިރުއްސުރެ މިއުޒިކަށް ލޯބި ކުރާ ސޭލީ ގެ ހުވަފެނަކީ މިއުޒިކީ ދާއިރާއިން ދެވުނު އެންމެ މައްޗަކަށް ގޮސް އޭނާ ގެ މައިންބަފައިން އޭނާއާމެދު ފަޚުރުވެރިވާތަން ދެކުމެވެ. ފައިނަލްއާ ހަމައަށް ސޭލީ ގެ ކޮންމެ ހުށަހެޅުމަކީވެސް ގިނަ ބަޔަކު ބަލައިގަތް އަދި އޭނާ އަށް ތައުރީފު އޮހުނު ހުށަހެޅުންތަކެކެވެ. އިންޑިއަން އައިޑަލް ގެ ބައިވެރިން ތެރޭގައިވެސް އެންމެ ވާދަވެރި އެއް ބައިވެރިއަކީ ސޭލީ އެވެ.\nއިންޑިއަލް ކްލެސިކަލް މިއުޒިކަށް ޓްރެއިންވެފައިވާ އަޝިޝް އަކީ ޕޫނާ ސިޓީއަށް ނިސްބަތްވާ މީހެކެވެ. އަޝިޝް އަކީ ޝޮވްގެ ފަނޑިޔާރުންގެ މެދުގައި އެންމެ މަގުބޫލު ބައިވެރިޔާ އެވެ. މިހާރު އައިޑަލްގެ ފައިނަލުން ޖާގަ ކަށަވަރުކޮށްފައިވާ އަޝިޝް އަކީ އޭނާގެ ކޮންމެ ހުށަހެޅުމެއްގައި، ތަފާތުކޮށް ލަވަކިޔާ އަދި އޭނާގެ މޮޅުކަން ދައްކާލާ ބައިވެރިއެކެވެ. ލަވަކިއުމުގެ އިތުރުން އަޝިޝް އަކީ ގިޓާ ކުޅޭ މީހެކެވެ. 2008 ވަނަ އަހަރު ބޭއްވި ޒީ މަރާތީ ޓީވީ ކިޑްސް ސިންގިންގް ރިއަޓީ ޝޯވ "ސަރެގަމަޕާ" ގައި އަޝިޝް ބައިވެރިވި އެވެ. ލަވަކިއުމާއި ގިޓާ ކުޅުމުގެ އިތުރުން 27 އަހަރުގެ އަޝިޝްވަނީ ލަވަތައް ވެސް ކިޔެފައެވެ. އޭގެ ތެރޭގައި "ޕެހްރާ" އަދި "ސައުދާ" ހިމެނެއެވެ. މި ލަވަތައް ސްޕޮޓިފައި، ޔޫޓިއުބް އަދި ގާނާ އިން ލިބެން ހުންނާނެއެވެ.\nމިފަހަރުގެ އިންޑިއަލް އައިޑަލްއަކީ އެންމެ ވަރުގަދަ އަދި ކާމިޔާބު ސީޒަންގެ ގޮތުގައި ގިނަ ބަޔަކު ސިފަކުރަމުންދާއިރު، އެންމެ ގިނަ ބަޔަކު މިހާރު އިންތިޒާރުކުރަމުންދަނީ މި4ފައިނަލިސްޓުނގެ ތެެރެއިން ސީޒަން ކާމިޔާބުކުރާނެ މީހަކު ދެނެގަތުމަށެވެ.\nޓެގްސް: އިންޑިޔަން އައިޑަލް


Molhu nuviyas hurihaa kameh dhiyaee ranagalah: Nazeeh\nމެޗުން ބަލިވިޔަސް ހުރިހާ ކަމެއް ދިޔައީ ރަނގަޅަށް: ނަޒީހް\nވިކްޓަރީ މާޒިޔާގެ މެޗްުގައި ވިކްޓަރީގެ ކީޕަރަށް އަނިޔާވެގެން ވެއްޓިފައި: މިރޭ ކުޅުނީ ތާރީހީ މެޗެއް -- އަވަސް ފޮޓޯ: އަހުމަދު ޝުރާއު\nއުރީދޫ ދިވެހި ޕްރިމިއާ ލީގްގައި މިރޭ މާޒިޔާ އަތުން 2-1 ނަތީޖާއަކުން ވިކްޓްރީ ބަލިވި މެޗްގައި މޮޅު ނުވި ނަމަވސް އެހެން ހުރިހާ ކަމެއް ދިޔައީ ރަނގަޅަށް ކަމަށް ވިކްޓްރީގެ ކޯޗް މުޙައްމަދު ނަޒީހް ބުނެފިއެވެ.\nމެޗްގައި މާޒިޔާގެ ލަނޑުތައް ކާމިޔާބު ކުރީ ކެޕްޓަން އަސަދުﷲ ޢަބްދުﷲ (އަސައްކޮ) އާއި މުޙައްމަދު އުމޭރެވެ. ވިކްޓްރީގެ ހަމައެކަނި ލަނޑު ކާމިޔާބު ކުރީ ބިދޭސީ ފޯވަޑް އޮމަޑޫއެވެ.\nދެ ވަނަ ހާފުގައި ވިކްޓްރީއިން ވަނީ ކުޅުން ރަނގަޅުކޮށް މާޒިޔާގެ ގޯލަށް ނުރައްކާކޮށްފަ އެވެ. އެގޮތުން މެޗް އެއްވަރު ކުރުމަށް ވެސް ވިކްޓރީއަށް ވަނީ ރަނގަޅު ފުރުސަތެއް ލިބިފައެވެ.\nމާޒިޔާގެ ކޯޗް އަލީ ސުޒޭނު\nނަޒީހް ބުނީ ފުރަތަމަ ހާފުގައި ކުރިމަތިވި މައްސަލައަކީ ޓީމުގެ ކީ ބައެއް ކުޅުންތެރިންނަށް މެޗް ތެރެއަށް ނުވަދެވުން ކަމަށެވެ. އަދި ބުނީ ވިކްޓރީއިން ބެލީ މާޒިޔާ އެންމެ ފަހުން ކުޅުނު މެޗްގައި އެޓީމުގެ ކުޅުމުން އުނިވާތަންކޮޅު ބޭނުން ހިފައިގެން މެޗްގެ ތެރެއަށް ވަނުމަށް ކަމަށެވެ.\nމާޒިޔާގެ ކޯޗް ޢަލީ ސުޒޭން ބުނީ މާޒިޔާ ކުޅެމުން ދިޔައީ ޕްރެޝަރުގައި ކަމަށެވެ. އެހެން ދިމާވީ ވޭތުވެދިޔަ 25 ދުވަހު ގައުމީ ޓީމަށް މާޒިޔާގެ ގިނަ ކުޅުންތަރިންތަކެއް ދޫކުރަން ޖެހުމުން، އެ ކުޅުންތެރިންނާއެކު މަދު އަދަދެއްގެ ފަރިތަ ކުރުންތަކެއްކޮށް މެޗަށް ނިކުތުމުން ކަމަށް ވެސް ބުންޏެވެ. ނަމަވެސް ވިކްޓްރީއިން އެޓީމުގެ މުޅި ޓީމު އެކުގައި ވޭތުވެދިޔަ 25 ށް ދުވަހު ޕްރެކްޓިސްކޮށް އެކުވެރިކަމުގެ މެޗްތަކެއް ކުޅެ މެޗަށް ނިކުތުމުން އެޓީމަށް މެޗްގައި ފައިދާތަކެއް ހުރި ކަމަށް ސުޒޭން ބުންޏެވެ.\nވިކްޓަރީގެ ކޯޗް ނަޒީހު\nނަޒީހްގެ އެއް ބަނޑު އެއްބަފާ ބޭބޭ މާޒިޔާގެ ކޯޗް ޢަލީ ސުޒޭންއާ ދެކޮޅަށް ކުޅެން ޖެހުމުން ކުރެވޭ އިހްސާސަކީ ކޮބައިތޯ ސުވާލުކުރުމުން، ނަޒީހް ބުނީ އެ ސުވާލު އަމާޒުވާތީ ވެސް އޭނާ ފެންކަޅިވާ ކަމަށާއި، އެވާހަކަ ދައްކަން އުނދަގޫ ކަމަށެވެ.\nމިރޭ ނަޒީހްއާ ދެކޮޅަށް ސުޒޭން ކާމިޔާބު ހޯދިއިރު ވިކްޓްރީގެ ގޯލް ކީޕަރު ޓްރޭނަރު އަޙްމަދު ރިޔާޒު (ގާނާ) އާއި ވިކްޓރީގެ ބޯޑު މެންބަރު އަދި ކުރީގެ ފުޓްބޯޅަ ކުޅުންތެރިޔާ ޝިނާޒް އާލީއަކީ ވެސް ސުޒޭންގެ އެއްބައްޑު އެއްބަފާ މީހުންނެވެ.\nނަމަވެސް ސުޒޭން ބުނީ "ކުޅިވަރުގައި އޭނާއަކީ ވަރަށް އަމިއްލަ އެދުން ބޮޑު މީހެއް ކަމަށާއި، އޭނާ އެދެނީ އަބަދުވެސް އޭނާގެ ޓީމު މޮޅުވުމަށް" ކަމަށެވެ.\nމެޗަށް އެފްއޭއެމްއިން ވަނީ ސުޒޭންގެ ބައްޕއަށްވެސް ދައުވަތު ދީފައެވެ. ލީގްގައި މާދަމާ ރޭ ކުޅޭ މެޗްގައި ބައްދަލު ކުރާނީ އީގަލްސްއާއި ޔުނައިޓަޑް ވިކްޓްރީއެވެ.\nމާޒިޔާ އަލީ ސުޒޭން ވިކްޓަރީ


Dhivehin Runway ge vaahaka mi dhahkanee keehve?\n18 ސެޕްޓެމްބަރ 2018: ވެލާނާ އިންޓަނޭޝަނަލް އެއާޕޯޓުގެ އާ ރަންވޭ ހުޅުވުމަށް ބޭއްވި ރަސްމިއްޔާތުގެ ތެރެއިން - ފޮޓޯ: މުހައްމަދު އަފްރާހް | އަވަސް\nއެއާޕޯޓު މަޝްރޫއު ފެށުމާއެކު، އަބަދުވެސް ދައްކަނީ ރަންވޭއެއްގެ ވާހަކަ އެވެ. ރަންވޭއެއް ރާއްޖެއަށް ބޭނުންވާ ވާހަކަ އެވެ. އިންޑިއާގެ ޖީއެމްއާރު ކުންފުންޏަށް އެއާޕޯޓު ހިންގަން ހަވާލު ކުރުމުން އެ ކުންފުނިން ރަންވޭ އަޅަން ނޫޅުނު ވާހަކަ އެވެ. ސުވާލަކީ ދިވެހިން އަަބަދު މި ވަރަށް ރަންވޭއެއްގެ ވާހަކަ މި ދައްކަނީ ކީއްވެގެން ހެއްޔެވެ؟\n"މިހާރުން މިހާރަށް ވެސް މި ރަންވޭ ހަދަން ޖެހޭ. ނަސީބު ގަދަކަމުން 30 އަހަރު ވަންދެން މި ރަންވޭ އޮތީ. ހުރިހާ ދިރާސާ ތަކުން ވެސް ވެސް ދައްކާ މިތަން ހަދަން ޖެހޭކަން. އެކަމަކު މިއަދާ ހަމަ އަށް ވެސް ނުހަދައި އޮތީ،" މޯލްޑިވްސް އެއާޕޯޓްސް ކޮމްޕެނީގެ ޗެއާމަން އަދި ރާއްޖޭގެ ޓޫރިޒަމްގެ އެއް ބާނީ ކަމަށްވާ މުހައްމަދު އުމަރު މަނިކް (އެމްޔޫމަނިކް) ވިދާޅުވި އެވެ.\nރާއްޖޭގެ މައި ވައިގެ ބަނދަރަށް ނުވަތަ ކުރިން ކިޔާ ގޮތުންނަމަ ހުޅުލެ އެއާޕޯޓެއްގެ ސިފައިގައި ހެއްދެވީ ރައީސް އިބްރާހިމް ނާސިރުގެ ވެރިކަމުގެ ދުވަސްވަރު އެވެ. ނަމަވެސް ރާއްޖޭގެ މައި ވައިގެ ބަނދަރުގައި ފުރަތަމަ ރަންވޭއެއް އަޅާފައިވަނީ އިނގިރޭސިންގެ ހިމާޔަތުގެ ދުވަސްވަރުގައި ރާއްޖެ އޮތްއިރު އެ މީހުންނެވެ. ދަގަނޑު ފިލާ ބޭނުންކޮށްގެން އެމީހުން އެޅި ރަންވޭ އަށް ފުރަތަމަ ބޯޓެއް ޖެއްސީ އޮކްޓޫބަރު 19، 1960 ގަ އެވެ. ނަމަވެސް އިނގިރޭސީންގެ އަތް ދަށުން މިނިވަންކަން ހޯދަން ދިވެހިންގެ ތެރޭގައި އުފެދުނު ވަރުގަދަ ޖޯޝުގައި ހަމަ އެ މަހުގެ ތެރޭގައި އިނގިރޭސިން އެޅި ރަންވޭ އަށް ދިވެހިންގެ ބަޔަކު ސިއްރުން ރޭގަނޑުގެ ވަގުތަކުގައި ގެއްލުން ދޭން ފެށި އެވެ. އަދި ހުޅުލޭގައި ދިވެހިންގެ އަމިއްލަ އަތުން އެއާޕޯޓެއް އަޅަން އޭރުގެ ދާހިލީ ވުޒާރާ އިން ނިންމައި އެކަން އިއުލާނު ކުރީ 1964 ވަނަ އަހަރު އެވެ. ދިވެހިންގެ ގައިން ދާ އޮހޮރުވައިގެން، އެތަށް ބައެެއްގެ ގުރުބާނީތަކާއެކު ދިވެހިން އެއާޕޯޓެއް ހަދައި ހުޅުވަން ނެގީ އެންމެ ދެ އަހަރެވެ. ރާއްޖޭގެ އެކި ހިސާބު ތަކުން ދިވެހިން މާލެ އައިސް ކުރި ބުރަ މަސައްކަތުގެ މުގުލުގައި ހުންނެވީ ރައީސް އިބްރާހިމް ނާސިރެވެ. މި ދުވަސްވަރު ރައީސް ނާސިރު ކޮންމެ ދުވަހަކު އެއާޕޯޓުގެ މަސައްކަތް ކުރި އަށް ދާ ގޮތުން ބައްލަވަން އެއާޕޯޓަށް ވަޑައިގެންނެވި އެވެ. ރާއްޖޭގެ މައި އެއާޕޯޓަށް ފުރަތަމަ ބައިނަލްއަގުވާމީ އެއާލައިން އެއާ ސިލޯންގެ ބޯޓު ޖައްސާފައިވަނީ އެޕްރީލް 12، 1977 ވަނަ އަހަރު އެވެ. އަދި ރައީސް ނާސިރަށް ފަހު، ރާއްޖޭގެ މައި ވައިގެ ބަނދަރުގެ ތާރީހާ އެންމެ ބޮޑަށް ގުޅިފައިވާ އަނެއް ބޭފުޅަކީ ކުރީގެ ރައީސް މައުމޫނު އަބްދުލް ގައްޔޫމެވެ.\nދިވެހިންގެ ގައިން ދާ އޮހޮރުވައިގެން، އެތަށް ބައެެއްގެ ގުރުބާނީތަކާއެކު ދިވެހިން އެއާޕޯޓެއް ހަދައި ހުޅުވަން ނެގީ އެންމެ ދެ އަހަރެވެ. ރާއްޖޭގެ އެކި ހިސާބު ތަކުން ދިވެހިން މާލެ އައިސް ކުރި ބުރަ މަސައްކަތުގެ މުގުލުގައި ހުންނެވީ ރައީސް އިބްރާހިމް ނާސިރެވެ. މި ދުވަސްވަރު ރައީސް ނާސިރު ކޮންމެ ދުވަހަކު އެއާޕޯޓުގެ މަސައްކަތް ކުރި އަށް ދާ ގޮތުން ބައްލަވަން އެއާޕޯޓަށް ވަޑައިގެންނެވި އެވެ. ރާއްޖޭގެ މައި އެއާޕޯޓަށް ފުރަތަމަ ބައިނަލްއަގުވާމީ އެއާލައިން އެއާ ސިލޯންގެ ބޯޓު ޖައްސާފައިވަނީ އެޕްރީލް 12، 1977 ވަނަ އަހަރު އެވެ. އަދި ރައީސް ނާސިރަށް ފަހު، ރާއްޖޭގެ މައި ވައިގެ ބަނދަރުގެ ތާރީހާ އެންމެ ބޮޑަށް ގުޅިފައިވާ އަނެއް ބޭފުޅަކީ ކުރީގެ ރައީސް މައުމޫނު އަބްދުލް ގައްޔޫމެވެ.\nރައީސް މައުމޫނުގެ ދުވަސްވަރު، މައި އެއާޕޯޓުގެ ތަރައްގީ އަށް ތިން މަޝްރޫއެއް ކުރި އަށް ގެންދެވި އެވެ. ރައީސް މައުމޫނުގެ ވެރިކަމުގެ ފަހު ދައުރުގައި އެއާޕޯޓު ތަރައްގީ އަށް 33 މިލިއަން ޑޮލަރުގެ މަޝްރޫއެއް ކުރިއަށް ގެންދެވި އެވެ. މީގެ އިތުރުން މުސްތަގުބަލަށް އަމާޒު ކޮށްގެން އިނގިރޭސިވިލާތުގެ ސްޓޮލް ވިލްސަން ކުންފުންޏާ ހަވާލުކޮށްގެން މައި އެއާޕޯޓް ތަރައްގީގެ އާ މާސްޓަ ޕްލޭނެއް ހެއްދެވި އެވެ. އޭގެ ފަހުން ރައީސް މުހައްމަދު ނަޝީދުގެ ވެރިކަމުގައި އެއާޕޯޓް ހިންގުމަށް 50 އަހަރަށް އިންޑިއާގެ ޖީއެމްއާރު ކުންފުންޏާ ހަވާލު ކުރި އެވެ. އަދި މާލެ އިންޓަނޭޝަނަލް އެއާޕޯޓުގެ ނަން، އިބްރާހިމް ނާސިރު އިންޓަނޭޝަނަލް އެއާޕޯޓް (އައިއެންއައިއޭ) އަށް ބަދަލު ކުރެއްވި އެވެ. އަދި ރައީސް އަބްދުﷲ ޔާމީން ވެރިކަމަށްވަޑައިގެން މައި އެއާޕޯޓް ހިންގި ޖީއެމްއާރަށް ބަދަލުގެ ގޮތުގައި 300 މިލިއަން ޑޮލަރު ދިނުމަށްފަހު، އެއާޕޯޓް ތަރައްގީ ކުރުމަށް އެއް ބިލިއަން ޑޮލަރުގެ ބިޔަ މަޝްރޫއެއް އިއުލާނު ކުރެއްވި އެވެ. މި މަޝްރޫއުގެ ދަށުން އާ ރަންވޭ އާއި އާ އިންޓަނޭޝަނަލް ޕެސެންޖަރު ޓާމިން އަދި ކާގޯ ރައްކާކުރާނެ ވަސީލްތަކާއި ތެޔޮ ރައްކާ ކުރާނެ ވަސީލަތްތައް ހިމެނެ އެވެ. އަދި އެއާޕޯޓުގެ ނަން ވެލާނާ އިންޓަނޭޝަނަލް އެއާޕޯޓް (ވީއައިއޭ) އަށް ބަދަލު ކުރެއްވި އެވެ. އަދި މިހާރު ވީއައިއޭ ތަރައްގީގައި ކުރިއަށް ދަނީ މި މަސައްކަތް ތަކެވެ.\nޖީއެމްއާރުގައި ނެތް ޕްލޭނެއް؟\nއާ ރަންވޭގައި ތާރު އެޅުމުގެ މަސައްކަތް ކުރިއަށް ދަނީ: ލޯނު ނަގައިގެން ގިނަ މަޝްރޫއުތަކެއް ދަނީ ހިންގަމުން-- ފޮޓޯ: އަހުމަދު ޝުރާއު | އަވަސް\nވީއައިއޭ ތަރައްގީ ކުރަން އެއް ބިލިއަން ޑޮލަރުގެ މަޝްރޫއެއް ކުރިއަށް ގެންދާއިރު އޭގެ ކުރިން އެއާޕޯޓު ހިންގަން ހަވާލުކުރި އިންޑިއާގެ ޖީއެމްއާރު ކުންފުނީގައި އިތުރު ރަންވޭއެއް އަޅަން ޕްލޭން ކޮށްފައެއް ނުވެ އެވެ. އެ ކުންފުނީގެ ޕްލޭންގައި އޮތީ މިހާރު އާ ރަންވޭ އޮތް ސަރަހައްދު ހިމެނޭ ގޮތަށް ބޮޑު ޕެސެންޖަރު ޓާމިނަލްއެެއް އަޅާށެވެ.\nއާރަންވޭ ހުޅުވައި އޭ380 މަރުކާގެ ބޯޓު ޖައްސަން އިއްޔެ ވީއައިއޭގައި ބޭއްވި އެމްއޭސީއެލްގެ މެނޭޖިން ޑިރެކްޓަރު އާދިލް މޫސާ ވިދާޅުވީ އާދިލް ޖީއެމްއާރުން އެއާޕޯޓުގައި އިތުރު ރަންވޭއެއް އަޅަން ވިސްނާފައެއް ނެތެވެ. އަދި ރަންވޭ ނޭޅި ނަމަ، އެއާޕޯޓަށް ތަރައްގީ ވެގެންނުދާނެކަން އޭނާ ފާހަގަ ކުރެއްވި އެވެ.\nރާއްޖޭގެ އިގްތިސާދުގެ މައި ބަދައަކީ ޓޫރިޒަމް އެވެ. މިދިޔަ އަހަރުގެ ތަފާސް ހިސާބުތަކަށް ބަލާއިރު ރާއްޖެއަށް 1.3 މިލިއަން ޓޫރިސްޓުން އައިސްފައިވެ އެވެ. އަދި ރާއްޖޭގައި މިހާރު 42،000 ޓޫރިސްޓު އެނދު އެބަހުއްޓެވެ. އަދި 700 އެއްހާ ގެސްޓްހައުސް އާއި 138 އަށް ވުރެ ގިނަ ރިސޯޓު ހުޅުވާފައިވެ އެވެ. އަދި މި އަހަރާއި އަންނަ އަހަރުވެސް އާ އެތަށް އެނދެއް ނުކުންނާނެ އެވެ. މި ތަންތަނަށް އަންނަ ޓޫރިސްޓުންގެ ބޮޑު ބައެއް ރާއްޖެ އެތެރެވާން ބޭނުންކުރާ ދޮރަކީ ރާއްޖޭގެ މައި ވައިގެ ބަނދަރެވެ. އެހެންވެ، މައި އެއާޕޯޓު ވާން ޖެހެނީ 24 ގަޑިއިރުގެ ބޮޑު އޮޕަރޭޝަނެއް ހިންގާ ތަނަކަށެވެ. މި 24 ގަޑިއިރުގެ ތެރޭގައި އެންމެ ފަސް މިނެޓަށް އެއާޕޯޓް ބަންދު ކުރަން ޖެހުނު ނަމަވެސް އެކަން ވެގެން ދާނީ މިލިއަން ޑޮލަރުގެ ބޮޑު ގެއްލުމަށެވެ. މައި އެއާޕޯޓަށް ތެޔޮ ލީކުވުން ނުވަތަ ރަންވޭގައި ދިމާވާކަމެއްގެ ސަބަބުން އެއާޕޯޓް ހުއްޓުން އައުން ވެގެންދާނީ، މި ގެއްލުން ގުޅިފައިވާ ޗޭނު ބޮޅެއްގެ ގޮތުގައި މުޅި އިގްތިސާދަށް ސީދާ އަސަރު ކުރާނެ ކަމަކަށެވެ. އެއާޕޯޓް ބަންދު ކުރަން ޖެހުމުން ފްލައިޓް ޑިލޭ ވެއްޖެނަމަ، ބޭރުން އަންނަ ފްލައިޓަށް ނުޖެއްސޭނެ އެވެ. ނަމަވެސް ސުވާލަކީ ޖީއެމްއާރުން މިފަދަ މުހިންމު މަސައްކަތެއް ކުރުމުގެ ޕްލޭނެއް ނެތީ ކީއްވެގެން ހެއްޔެވެ؟\nދިވެހިން ފަހުރުވެރި ވާނެ ތަނެއް\nދުނިޔޭގެ އެންމެ ބޮޑެތި ބޯޓު ފަހަރަށް ޖެއްސޭ "ކޯޑް އެފް" ސްޓޭންޑަޑްގައި ހަދާފައިވާ އާ ރަންވޭގެ ދިގުމިނުގައި 3،400 މީޓަރު އަދި ފުޅާމިނުގައި 60 މީޓަރު ހުރެ އެވެ. ޗައިނާގެ ބެއިޖިން އާބަން ކޮންސްޓްރަކްޝަން ގުރޫޕް (ބީޔޫސީޖީ) އިންނެވެ. މި ލޯނު އެއްބަސްވުމުގައި ސޮއިކުރީ 8، ޑިސެމްބަރު 2015 ވަނަ އަހަރު އެވެ. އަދި ރަންވޭ އަޅާ ސަރަހައްދުގެ ބިން ހިއްކުމުގެ މަސައްކަތް ފަށާފައިވަނީ 25، ޖުލައި 2016 ގަ އެވެ. މަސައްކަތް ފައްޓަވައި ދެއްވީ ރައީސް އަބްދުﷲ ޔާމީން އެވެ. ރަންވޭ އަޅަން 60 ހެކްޓަރުގެ ބިން ހިއްކާފައިވެ އެވެ.\nދެން އޮތީ މި ސަރަަހައްދުގެ އެހެން ގައުމުތަކުގެ ރަންވޭގެ ވާހަކަ ދެއްކުމެވެ. ދިވެހިން އެންމެ ގިނައިން ދަތުރުކުރާ ސްރީލަންކާގެ ބަންޑާރަނައިކަ އިންޓަނޭޝަނަލް އެއާޕޯޓުގެ ރަންވޭ "ކޯޑްއެފް" އަށް ބަދަލުކޮށް ފުރަތަމަ އެއާބަސް އޭ380 ޖައްސާފައިވަނީ މިދިޔަ އަހަރު އެވެ. ދެން އޮތީ މި ސަރަހައްދުގެ ގަދަ ބާރު އިންޑިއާ އެވެ. އިންޑިޔާގައި 449 އެއާޕޯޓު ހުރެ އެވެ. އަދި މީގެ ތެރެއިން ސުޕަޖަމްބޯ ނުވަތަ އެއާބަސްއޭ 380 ޖެއްސޭނީ ހަތަރު އެއާޕޯޓެއްގަ އެވެ. އެއީ ނިއުދިއްލީ އާއި މުންބާއީ އަދި ހައިދަރު އާބާރު އެއާޕޯޓުގަ އެވެ.\nއާރަންވޭ މިވަނީ ހުޅުވާފަ އެވެ. އަދި ކުރިއަށްއޮތް ތިން މަހެއްހާ ދުވަހުގެ ތެރޭގައި އެތަން ބޭނުންކުރަން ފަށާނެ އެވެ. މިއާއެކު ދެން ފެނިގެންދާނީ މުޅިންއާ މަންޒަރެކެވެ. ކުރިން ރާއްޖޭގެ މައި އެއާޕޯޓުގައި އޮންނަ ކިޔޫ ނެތިގެންދާ ތަނެވެ. މީގެ ފައިދާ މުޅި ރާއްޖެއަށް ކުރާނެކަން ޔަގީނެވެ.


Aee konkahala ekuverinthakeh heyyeve? (Haqeeqee Vaahaka)\n( އެއީ ކޮންކަހަލަ އެކުވެރިންތަކެއް ހެއްޔެވެ ؟ ( ހަޤީޤީ ވާހަކަ\nމިއީ ޝެއިޚަކު ކިޔަދީފައި އޮތް ޙަޤީޤީ ވާހަކައެކެވެ. ޝެއިޚް ކިޔާދީފައިވެއެވެ. " ތިމަންމެންނަށް ޚަބަރެއް އައެވެ. ޒުވާން އުމުރު ފުރައިގެ ކުއްޖަކު ނުބައި މަގު ދޫކޮށް ހެޔޮ މަގުގައި ޘާބިތުވިކަމުގެ ޚަބަރެވެ. އޭނާ ފަރުޟު ފަސް ނަމާދަށް ރައްކާތެރިވާން ފެށިއެވެ. އަދި ކީރިތި ޤުރުއާން ހިތުދަސްކުރަން ފެށިއެވެ. ނަމަވެސް އޭނާގެ ހިތަށް، އޭނާ ކުރިން އެކު އުޅުނު ރައްޓެހިންގެ މަތިން ހަނދާންވިއެވެ. އެމީހުން އަދިވެސް ތިބީ ފާފައިގެ ކަނޑުގައި ޣަރަޤުވެފައެވެ. އެހެންކަމުން އިޞްލާޙް ވާނެ ކަމުގެ އުއްމީދުގައި އެމީހުންގެ ކައިރިއަށް އޭނާ ނަސޭހަތްތެރިވުމަށް ދިޔައެވެ. އޭނާ އެމީހުންގެ ކައިރިއަށް ނުދިޔަނަމަ ކޮންފަދަ ހެއްޔެވެ! އަދި ތިމަންނަގެ ނަސޭހަތަކީ ދީނަށް އެނބުރި އަންނަ ކޮންމެ ކުއްޖަކުވެސް، އޭނާ ކުރިން އެކު އުޅުނު ނުބައި ރައްޓެހިންގެ ގާތަށް އެކަނި ނުދިޔުމަށެވެ. ދާކަމުގައި ވާ ނަމަ، ތިމާ އާ އެކު ޞާލިޙު ރަނގަޅު ބަޔަކު، އެބައިމީހުންނަށް ހެޔޮ މަގަށް ގޮވާލަން ގެންދިޔުމަށެވެ.\nކޮންމެއަކަސް އެ އެކުވެރިންނަށް ހިދާޔަތް ލިބުމުގެ އުއްމީދުގައި ނަސޭހަތްތެރިވުމަށް އޭނާ އެކަނިމާ އެކަނި ދިޔައެވެ. އެކުވެރިން ކައިރިއަށް ދިޔުމާއެކު އެމީހުންގެ އެކިއެކި ބަސްތަކުގެ ހަމަލާތައް އޭނާއާ ދިމާއަށް އައެވެ. " އެކު އުޅުނު އެވެނި މިވެނި ދުވަހެއްގެ މަތިން ހަނދާން އެބަހުރި ހެއްޔެވެ ؟ " އެއާ އެކު އަޑުތައް ގަދަވެ އެމީހުން ނުލަފާ ހެނުމުގެ އަޑުތައް އިވެންފެށިއެވެ. ކުރިން އުޅުނު މާޟީގެ ދުވަސްތައް އޭނާގެ ހިތަށް ވަދެ، އެންމެފަހުން އެތަނުން ދުރަށް އޭނާ ދިޔައެވެ.\nއޭގެ ދުވަސްކޮޅެއް ފަހެވެ. އެ ނުބައި އެކުވެރިން އޭނާގެ ކައިރިއަށް އައެވެ. އަދި އެމީހުން " ކާރެއް ގަތުމަށްޓަކައި " މާ ދުރުނޫން ހިސާބަކަށް ދަތުރެއް ރާވާފައިވާ ކަމާއި އެ ދަތުރުގައި އޭނާ އެމީހުންނާ އެކު ބައިވެރިވުމަށް އެދުނެވެ. އެމީހުން ބުނީ ތިމަންމެންނަށް ﷲ މަތިން ހަނދުމަކޮށްދޭނޭ މީހަކު ބޭނުންވާކަމާއި އެމީހުންނަށް ދަތުރު މަތީގައި ނަމާދުކުރުމަށް އިމާމަކު ބޭނުންވާ ކަމާއި އަދި ޖަމްޢު ޤަޞްރު ކުރާނެ ގޮތް ކިޔާދޭނެ މީހަކު ބޭނުންވާ ކަމަށެވެ. ކޮންމެއަކަސް އޭނާ އެ ޚިޔާލަށް ވަރަށް ތާއީދުކުރިއެވެ. އަދި އެބައިމީހުންނާއެކު އެ ދަތުރުގައި ބައިވެރިވުމަށް ނިންމިއެވެ. އޭނާ އެނިންމުން ނުނިންމި ނަމަ ކޮންފަދަ ހެއްޔެވެ ؟\nއެ ނުބައި އެކުވެރިން، ޒިނޭ ކުރާ ފާޖިރު އަންހެނާއެކު ޑީލްއެއް ހެދިއެވެ. ﷲ އަކްބަރު! އެބައިމީހުންގެ މުދާ އެބައިމީހުން ހޭދަކުރީ ﷲ ގެ މަގުން މީސްތަކުން ދުރުކުރުމަށެވެ. ދަތުރުގައި އޭނާގެ އެކުވެރިޔާއަށް ޚާއްޞަވެފަ އިން ކޮޓަރިއަށް އެ ފާޖިރު އަންހެނާ ރަލާއި މިޔުޒިކާ އެކު އެބައިމީހުން ވެއްދިއެވެ. އަދި އެ ފާޖިރު އަންހެނާ އޭނާގެ ކޮޓަރީގައި މަޑުކުރިއެވެ. އެންމެ ފަހުން ރާ ތައްޓެއް އޭނާއަށް ދިނުމަށް ދާންދެނެވެ. ދެން އެއަށްފަހު ދެވަނަ ރާ ތައްޓެވެ. ދެން އެއަށްފަހު ތިންވަނަ ރާ ތައްޓެވެ. ދެން އެއަށްފަހު ޙަރާމްކުރެވިގެންވާ ޒިނޭގެ ބޮޑު ފާފަ ހިންގައިފިއެވެ. އަދި އޮރިޔާން ހާލުގައި މަސްތުވެފައި ވަނިކޮށް އެރޭ އޭނާ ނިދައިފިއެވެ. ﷲ ގެ ހަޟްރަތުން ރައްކާތެރިކަމަށް ތިމަންނަ އެދެމެވެ. އެ އެކުވެރިންނަށް ހަލާކު ހުއްޓެވެ! އަދި އެބައިމީހުން ކަހަލަ ކޮންމެ ބަޔަކަށްވެސް ހަލާކު ހުއްޓެވެ!\nއޭނާ އެ ހާލަތުގައި އެނދުގައި ވަނިކޮށް އެ ނުބައި އެކުވެރިން ހެމުން ހެމުން އެ ކޮޓަރިއަށް ވަނެވެ. އެމީހުން އޭނާ ހޭލެއްވުމަށް މަސައްކަތްކުރިއެވެ. އޭނާގެ ނަމުން ގޮވާ ގޮވާވެސް އޭނާ ނުހޭލިއެވެ. އަނެއްކާވެސް އެމީހުން އޭނާއަށް، އޭނާގެ ނަމުން ގޮވަން ފެށިއެވެ. ދެންވެސް އޭނާ ހޭލާގޮތެއް ނުވިއެވެ. އެއަށްފަހު އޭނާގެ ގައިގައި އަތްލައި ދެކޮޅަށް ދެކޮޅަށް ތަޅުވާވެސް އޭނާ ހޭލާ ގޮތެއް ނުވިއެވެ. ހިތާމަވެރި ޚަބަރު އަޑުއަހާށެވެ! އޭނާ ރާ ބުޔެވެ! އަދި ޒިނޭ ކުރިއެވެ! ދެން އެއަށްފަހު އެ ހާލުގައި ނިދިއެވެ! އޭނާ އެގޮތުގައި އެރޭ މަރުވެގެން އެ ދިޔައީއެވެ! އެއީ ކޮންކަހަލަ އެކުވެރިންތަކެއް ހެއްޔެވެ ؟ އެއީ ކޮންކަހަލަ އެކުވެރިންތަކެއް ހެއްޔެވެ ؟ އޭނާ އެރޭ މަރުވެގެން އެ ދިޔައީ ނުބައިވެގެންވާ މަރަކުންނެވެ. އިއްނާ ލިއްލާހި ވައިއްނާ އިލައިހި ރާޖިޢޫން! އެއީ ކޮންކަހަލަ އެކުވެރިންތަކެއް ހެއްޔެވެ ؟ "


REPORT: Amilla gaumu gai refugee innah\nމާލެ ލޮކްޑައުން ކުރުމާއެކު، އެންމެ ބާރު ބޮޑުކޮށް އޮންނަ ބޮޑުތަކުރުފާނުގެ މަގު ފަޅުވެފައި. -- އަވަސް ފޮޓޯ: އަހުމަދު އަޝްހާދު (ޖެރީ)\nއާއިލާ ގޮވައިގެން މާލެ ބަދަލުވީ، ދަރިންނަށް ރަނގަޅު ތައުލީމު ދިނުމަށް އެ ނިޔަތުގަ އެވެ. އަމިއްލަ މާޒީއަށް ވުރެ ދަރިފުޅުގެ މުސްތަގުބަލަށް ފާގަތިކަމާއި ކުރިއެރުން ހޯދައި ދިނުމުގެ އަޒުމެއްގަ އެވެ. ރަށުގައި އޮތް ހިތްފަސޭހަ ދިރިއުޅުން ދޫކޮށް، އުނދަގުލާއި، ދަތިކަން އިހުތިޔާރު ކުރީ މަޖުބޫރު ވެގެނެވެ. ހުވަފެންތައް ރަށުގައި ހުރެގެން ހަގީގަތަކަށް ހެދޭނެ ގޮތެއް ނެތީމަ އެވެ. ދުވަހުގެ ބޮޑުބައި ވަޒީފާގައި އުޅެފައި، ބާކީ ވަގުތު އިތުރު މަސައްކަތެއް ނުކޮށް ދެކޮޅު ނުޖެއްސޭނެކަން ވެސް އެނގިހުރެ އެވެ. ހަމަ ނިދިވެ ވެސް ނުލިބޭނެ އެވެ. ލިބޭ މަދު ފައިސާކޮޅު ކުއްޔަށާއި ހަރަދަށެވެ.\nމިއީ އަތޮޅުތަކުގެ ތެރެއިން މާލެއަށް ދިރިއުޅުން ބަދަލުކުރަންޖެހޭ އެތަކެއް އާއިލާއެއްގެ ހަގީގަތެވެ. ދަރީންނަށްޓަކަ އެވެ. އާމްދަނީ ހޯދޭނެ ގޮތެއް ނެތިގެނެވެ. ނޫނީ ދިގު މުއްދަތަކަށް ފަރުވާ ދޭންޖެހިފައިވާ ބައްޕައަށް ނޫނީ މަންމައަށްޓަކަ އެވެ.\nއެހެން މީހުން ފަދައިން ފ. އަތޮޅުގެ ރަށަކަށް ނިސްބަތްވާ އުމުރުން 38 އަހަރުގެ އިބްރާހިމް މީގެ ދެ އަހަރެއްހާ ދުވަސް މާލެއަށް ބަދަލުވީ އޭނާގެ ދެ ދަރީންނަށް ކިޔަވައިދޭށެވެ. ދޮށްޓަށް ހުންނަ 15 އަހަރުގެ ދަރިފުޅަށް އޯލެވެލްގައި ރަނގަޅު ނަތީޖާއެއް ހޯދައިދީގެން މުސްތަގުބަލަށް އެންމެ ފުރަހަމަ ބިންގާއެއް އަޅައިދޭން ހިތު އަޅައިގެނެވެ.\nރަށުގައި އުޅުނު އުފާވެރި އަދި ފުދޭ ދިރިއުޅުން، ހުޅުމާލޭގެ އެއް ކޮޓަރީގެ ކުޑަ ކުޑަ އެޕާޓްމަންޓަކަށް ފުރޮޅައިލަން ޖެހުނީ، ގިނަ އެހެން މީހުން ފަދައިން މަޖުބޫރު ވެގެނެވެ. ހާލަތު ބަދަލުވުމުން ދެ ދަރިންނާއި، އޭނާގެ ކޮއްކޮ ނިންދަވަން ޖެހެނީ ކުޑަ ސިޓިންރޫމުގަ އެވެ. ދެބެން ދެ ޝިފްޓަށް ވަޒީފާ އަދާކޮށްގެން ވެސް ދެކޮޅު ޖައްސާލެވޭ ގޮތެއް ނުވެ އެވެ. އިތުރު އާމްދަނީ އެއް ހޯދަން ޑައިވިންގް ދޯންޏެއްގައި މަސައްކަތްކުރާ އިބްރާހިމަށް ލިބޭ ކުޑަ ހުސް ވަގުތު ކޮޅުގައި ސައިކަލް ޓެކްސީ ވެސް ކުރެއެވެ.\nއެ ދަތި، އުނދަގޫ ދިރުއުޅުމަށް މިހާރު ވަނީ ވަރުގަދަ ތޫފާނެއް އައިސްފަ އެވެ. ކޮވިޑް-19 އިގެ ބަލިމަޑުކަން ރާއްޖޭގެ އުދަރެސް މުޅީން ބައްދާލުމުގެ މާ ކުރިން ގައުމުތަކުގެ ބޯޑަރުތައް ބަންދު ކުރި ހިސާބުން ރާއްޖޭގެ ޓޫރިޒަމަށް ލޮޅުން އެރުމާއެކު އިބްރާހިމްގެ އާއިލާއަށް އެ އަސަރުކޮށްފި އެވެ. މުސާރަ ލިބުން ދަތިވީ އެވެ.\nފަހުން ސްކޫލުތައް ބަންދުކޮށް، ދަރީންގެ ކިޔެވުން ހުއްޓުމަކަށް އައުމާއެކު، ބަނަ ކުރަމުންދިޔަ ކޮޅިގަނޑު އަރާ ހަމަކުރުމުގެ ކުރިން، ރައްކާވެ ތިބިއްޔާ ދަތުރު ކަމަށް ބަލައިގެން ރަށަށް ދިއުމުގެ ދަތުރު ހަދަން ނިންމި އެވެ. "ރަށަށް ދާށޭ" ބުނެ އޭރުވެސް ބައެއް ސިޔާސީ ލީޑަރުން ކުރެއްވި އިލްތިމާސް ވަގުތީ ގޮތުން ވިޔަސް އަޑުއަހަން އޭނާ ނިންމި އެވެ.\nރާއްޖޭގެ ހާލަތު އިތުރަށް ގޯސްވެއްޖެނަމަ، މުސާރަ ނުލިބި ކުއްލި ނުދެއްކޭނެ ކަމުގެ ހަގީގަތަށް ހޭ އަރައިގެން، އަލުން ސްކޫލްތައް ހުޅުވެންދެން، ރޯދައިގެ ކުރިން ދަރިންކޮޅު ގޮވައިގެން އެނބުރި ރަށަށްދާން ފޮށި ތަންމަތި ބަންނަން ފެށި އެވެ. ނަމަވެސް ކަން ދިމާވި ގޮތުން އިބްރާހިމަށް މިހާރު ކުރެވެނީ، ތަފާތު ސަބަބުތަކާހުރެ ނަމަވެސް، މާލޭގެ އާބާދީގެ ބޮޑު ބައެކޭ އެއް ފަދަ އިހުސާސެކެވެ. އެ ނޫން ގޮތަކަށް އަމަލު ކުރެވުނު ނަމައޭ އެވެ.\n"ތަންކޮޅެއް ކުރިން ދެވުނު ނަމައޭ ހިތަށް އަރާ. އެކަމަކު ދެން އެނގޭ ކުއްލިއަކަށް އެހެން ނުވެސް ދެވޭނެކަން، ގޭގައި ހުރި އެއް ބައި ސާމާނު ރަށަށް ފޮނުވާވެސްލިން. ދެން މިއުޅޭ ތަނަށް ނޯޓިސް ދީފައި، ރޯދައިގެ ކުރީން ރަށަށް ދާން ހުރިހާ ކަމެއް ރާވައިގެން ތިބީ،" އިބްރާހިމް ބުންޏެވެ.\nމިދިއަ މަހުގެ 15 ވަނަ ދުވަހު ކޮވިޑް-19 އިގެ ފުރަތަމަ ކޭސް ފެނުމާއެކު، މުޅި މާލެ ސަރަހައްދު ލޮކްޑައުންކޮށް، ވެރިރަށުން ފުރުން ވެސް މަނާކުރި އެވެ. ތިން ލައްކަ އެއްހާ މީހުނާއެކު، ގޭގައި ހިފާގެންގުޅޭ ގިނަ ސާމާނުތައް ރަށަށް ފޮނުވާލައިގެން ހުރި އިބްރާހިމް ވެސް އާއިލާއާއެކު ގޭ ބަންދަށްދާން މަޖުބޫރުވީ އެވެ.\nމާލެ ސަރަހައްދު ލޮކްޑައުން ކުރުމުގެ ކުރިން، ގިނަ ބަޔަކު ވަނީ އެނބުރި ރަށަށް ގޮސްފައި. -- ފޮޓޯ: އަބްދުﷲ ޝަފީއު (އަބޯ) | އަވަސް\n"އަޅުގަނޑުމެންނަށް ވަރަށް ނަސީބު ދެރަކޮށް ލައްވާލީ. އޭޕްރީލް މަހުގެ ނިޔަލަށް ތަން ހުސްކޮށްފައި، ރަށަށް ދާން ގޭގެ އޯނަރަށް ނޯޓިސް ވެސް ދީފައި އޮންނާނީ. ފަރުނީޗަރު ކޮޅާއި ގިނަ ސާމާނުތައް ފޮނުވާލައިފިން. ކޮންމެހެން ބޭނުން ކުރަން ޖެހޭ ހަމަ ވަރަށް މަދު އެއްޗެއް ބެހެއްޓީ، ދާއިރު ގެންދަން،" އިބްރާހިމްގެ މާޔޫސްކަން އޭނާ ކިޔައި ދިނެވެ.\nލޮކްޑައުންކުރި ފުރަތަމަ ދުވަހުން ފެށިގެން، އިބްރާހިމް ދަނީ އެކި އިދާރާތަކަށް ގުޅާ، އޭނާގެ އާއިލާއަށް ކުރިމަތިވެފައިވާ ހާލަތު ހިއްސާ ކުރަމުންނެވެ. ރަށަށް ދެވޭނެ މަގެއް ހުޅުވައިދޭތޯ، އާދޭސް ކުރަމުންނެވެ.\nމާޔޫސްކަންމަތީ ތިބޭތާ މަސް ދުވަސް ހަމަވާން ދަނިކޮށް، މާލޭގައި ތާށިވެފައިތިބި އަތޮޅުތަކުގެ މީހުނަށް ރަށަށް ދެވޭނެ އިންތިޒާމެއް ސަރުކާރުން ހަމަޖެއްސި އެވެ. އެ ފުރުސަތުގައި ނަން ނޯޓުކުރި ފަސް ހާހެއްހާ މީހުންގެ ތެރޭގައި އިބްރާހިމް ވެސް ހިމެނެ އެވެ. އެކަމަކު ލިބުނު އުފާވެރިކަން ދެމި އޮތީ ހިނދުކޮޅަކަށެވެ.\nއެ އިންތިޒާމުގެ ދަށުން އުސޫލެއް ކަނޑައަޅާފައިވާއިރު، އިސްކަންދޭ ތަރުތީބެއް އޮވެ އެވެ. ލިސްޓުގެ ކުރީގައި ތިބީ ބޭސް ފަރުވާ ފަދަ ކަންކަމުގައި، ކުރު މުއްދަތަކަށް މާލެ އައިސް ތިބި މީހުނެވެ. މާލޭގައި ދިރިއުޅުން ބިނާ ކޮށްގެން ތިބި އިބްރާހިމް ފަދަ އާއިލާތައް އޮތީ ލިސްޓުގެ އެންމެ ފުލުގަ އެވެ.\n"ދުވާލަކު ހައެއްކަ ފަހަރު އަޅުގަނޑު އެޗްޕީއޭއަށް ވެސް ގުޅަން. ކޮންމެވެސް މަގެއް ހޯދައިދޭތޯ. އަޅުގަނޑަށް ވެސް އެނގޭ ސަރުކާރަށްވެސް އުނދަގޫ ހާލަތެއްކަން. އެކަމަކު އަޅުގަނޑުމެންގެ ނިކަމެތިކަން މާ ބޮޑު. އަޅުގަނޑުމެން ގައިމު ވެސް ރަށަށް ދާން މިއުޅޭނީ ޗުއްޓީއަކަށް ނޫން،" މި ހަފުތާގެ ކުރީ ކޮޅު ޓޫރިޒަމް މިނިސްޓަރު އަލީ ވަހީދު ކުރެއްވި އިލްތިމާސަށް އިޝާރާތްކޮށް އިބްރާހިމް ބުންޏެވެ.\nސަރުކާރުން ދޭ މައުލޫމާތުތަކަށް ބަލާއިރު، ރަށަށް އެނބުރި ދާން ރެޖިސްޓްރީ ކުރި ފަސް ހާހެއް މީހުންގެ ތެރެއިން، ކުރު މުއްދަތަކަށް އައިސް މާލޭގައި ތަށިވެފައި ތިބީ 1،600 އެއްހާ މީހުނެވެ. އެ ހުރިހާ އެންމެން ވެސް، ރަށަށް ދިއުމުގެ ކުރިން، ސަރުކާރުން ގެންދާ ކަރަންޓީނު ފެސިލިޓީއެެއްގައި 14 ދުވަސް ފުރިހަމަ ކުރަން ޖެހޭއިރު، ލިސްޓުގެ ފުލުގައި ތިބި ނަންތަކާ ހަމައަށް ދާނެ ދުވަހެއް ލަފާ ކޮށްލަން ވެސް ދައްޗެވެ.\nއިބްރާހިމްގެ އަތްމަތި މިހާރު އެކީގައި ވަނީ ހުސްވެފަ އެވެ. އޭނާގެ ކޮއްކޮގެ މުސާރަ ވެސް ވަނީ ކުޑަކޮށްފަ އެވެ. ގިނަ އާއިލާތަކެކޭ އެއް ފަދައިން، އިބްރާހިމްގެ ކުޑަކުޑަ އާއިލާ ވެސް އާއްމުކޮށް ރޯދައަށް ދުރާލައި ތައްޔާރުވި އެވެ. ކުދީން ކާހިތްވާ ކަހަލަ ވައްތަރުތަކުން ކޮންމެ ދުވަހަކުވެސް ސުފުރާ މަތި ފުރާލަ އެވެ. ނަމަވެސް މިފަހަރު އެފަދަ އުފާވެރިކަމެއް ނެތެވެ. ބަރަކާތްތެރި މަހަށް މަރުހަބާ ކިޔާފައިވަނީ މާޔޫސްކަމާއި ހިތްދަތިކަމެއްގެ ތެރެއިންނެވެ. މިއަދު ސުފުރާ މަތި ވަނީ ޕާން ފޮއްޗަކާއި ބިސްކޯދު ކޮޅަކަށް ތިރިވެފަ އެވެ.\nދުވަހަކު ވެސް ހިތަށް ވެސް ނުގެނެވޭނެފަދަ ނިކަމެތި ހާލެއްގައި އޭނާ އާއި އާއިލާ އުޅެންޖެހިފައިވާ މަންޒަރު ވެސް ބަލަން މިއަދު ވަނީ މަޖުބޫރުވެފަ އެވެ. ލޮކްޑައުންކޮށްފައި އޮތުމުން ސައިކަލު ޓެކްސީ ކޮށްގެން ވެސް ފައިސާ ހޯދޭނެ ގޮތެއް ނެތެވެ. އަމިއްލަ ބުރަ މަސައްކަތުން، މާ ތަނަވަސް ނޫނަސް އޭނާ ބިނާ ކޮށްފައި އޮތީ ގަދަރުވެރި ދިރިއުޅުމެކެވެ. އެކަމަކު މިއަދު އޭނާ ވަނީ އާއިލާއަށްޓަކައި، ނާށިގަނޑު ދިއްކުރަން ޖެހިފަ އެވެ.\nމާލެއިން ބަޔަކު ކަރަންޓީނަށް ގެންދަނީ. -- ފޮޓޯ: އަހުމަދު އަޝްހާދު އަބްދުﷲ (ޖެރީ)\n"ގޭގެ އޯނަރު ބުނީ ގެއިން ނެރޭކަށް ތިމަންނަ ނުދާނަމޭ. އެކަމަކު ކުލި ދައްކަން ޖެހޭނެއޭ. ދެން ކިހިނެއްތޯ ފަހުން ވިޔަސް އެއްޗެއް ނުލިބި އަޅުގަނޑު ކުލި ދައްކާނީ. އިތުރު ދަރަންޏެއް ބޮލުގައި އެޅެމުން މި ދަނީ. އަދި ކޮބައިތޯ ބިލުތައް؟ އަޅުގަނޑުމެންގެ ހާލު ކިޔައިދޭން ވެސް ނޭނގޭހާ ނިކަމެތި. މިހާރު ޖެންޑާގައި ރަޖިސްޓްރީ ކޮށްފިން ކާނެ އެއްޗެހި ހޯދަން،" އޭނާ ބުންޏެވެ.\nމިއީ ހަމައެކަނި އިބްރާހިމްގެ އާއިލާގެ ވާހަކަ އެވެ. އެކަމަކު މާޔޫސްވެ ގޮތް ހުސްވެފައިތިބި، އިބްރާހިމް ފަދަ އެތައް ބައްޕައިންނެއް މާލޭގައި ތިބޭނެ އެވެ. އެއްވެސް ކޮޅެއްގައި ލައްވައިނުލާ މުޅީން ތަފާތު ބަންދެއްގައި ތިބެންޖެހިފައިވާ އަތޮޅުތަކުގެ އެތަކެއް އާއިލާއެކެވެ. މާލޭގައި ތިބެވޭނެ ގޮތެއް ނެތި، ރަށަށް އަނބުރާ ދެވޭނެ މަގެއް ނެތި، އަމިއްލަ ގައުމުގައި ބީރައްޓެހިވެ ރެފިއުޖީންނަށް ވެފަ އެވެ.\nއެޗްޕީއޭ ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު ލޮކްޑައުން ޕްރޮޓޮކޯލް ރެފިއުޖީން